
कुतः पिकाकपाखें न्यय्‌छगूगु पिथनाकथं “ज्यापु” पंच 
जुया “भाबो” सफू पिथनाच्वना । “भाबो” खँग्व: न्यनेबले भ्कीत 
नःलिगु खँग्व: न्यना थें तायेफु। “ भाबो”' धयागु खँग्व: छ्यलाज्यला 
दुगु उगु युगय्‌ भी नेवाः दुने च्वयक्वय्‌, थजाः कजाः, थीत्यः 
थीमत्यः धयागु क्वपुंगु बिचा: दुहां मवनीगु युग खः । उगु युगय्‌ 
नेवाः दुने “भारो” व “भाबो” धयागु जक दु। “भारो” धयापिं 
लायकूलिइ थ्या:पिं व “भाबो” धयापिं श्रमप्रधान व्यवसाय याना 
जीवन हनीपिं खः । उकि ज्यापुत जक “भाबो” मखु, मेमेगु 
जातयापिं नेवाःत नं थुकिइ दुथ्या: । 


छम्ह मनू छगू इतिहास खः । व अभिलेख, थ्यासफू 
सखयेफु । अथेसां बया दुने व स्वया: दुग्यंगु ज्वलं दयाच्चनी । 
न्यना, स्वया, थुइका जक मखु अथें अथे थः दुने यक्व खेँ 
ब्बलनेफु । तर बं सुयातं कनाथकेगु बा गनं च्वया थकेगु यात 
धा:सा वया दुने च्वंगु इतिहास सकसियां लागि लिपा थ्यंक 
ल्यनाच्वनी। अले वयात न्ह्याबलेंयात इलं लुमंकातइ । “ज्यापु” 
पंचजु नं छगू इतिहास खः । वयकः प्रतिभावान्‌ खः । थ्व 
खँ इलयब्यलय्‌ थीथी पतिइ पिदनाच्चंगु च्वसु ब पिदनेधुंकूगु 


* मल्ल के. सुन्दरया 'जनजाति सन्दर्भ ब नेवाः' या २८ पतिइ “लायकूनापं 
स्वापू दुपिं वा प्रशासनिक ज्याय्‌ दृथ्यापिंत भारो कथं व मेपिं गैर प्रशासनिक 
वा श्रम प्रधान व्यवसाय याइपिंत 'भाबो' कथं ब्वथलात:गु दु ।” 


सफ्‌ - १) सि ब पुया नेवाः नां व २) खेँत्वाः - खँभाय्‌ व छुनाखें 
छपुच: व पिदनेसानिगु सफुतिं क्यं । 


थ्व “भाबो” सफ्‌ यँदेयूया ज्यापुतयत कया: च्वयात:गु 
दुग्यंगु सफू खः । थुकिइ ज्यापुतयगु इतिहास, सँस्कृति, संस्कार, 
सामाजिक ज्याखें व उकियात मा:गु थीथी हलंज्वलं छगू छगू 
दत्तल्ले त्वःमफिक न्ह्यब्वयात:गु दु । बयक:या धापूकथं थ्व 
सफुतिइ दुथ्या:गु ज्याखँ न्ह्या:म्ह हे नेवा: नापं चयगू प्रतिशत 
तक ज्व: ला: । थुगु ल्याखं नं थ्व सफू तसक महत्वं जा: । थ्व 
सफू पुइकेबले गुगुं नेवा: ज्ञांधुकू पुइका च्वना थें तायेकेमायेका 
ब्य्‌ । 


“ज्यापु” पंचजुं म्हं मफयेक मफयेक नं ल्वरि-लासाय्‌ 
च्वना न्हिथं नेपालभाषाया मदिक्क चिन्तन यानाच्चनाबीगु दु । 
मेमेगु खैं स्वया: नं वयूक:या उसाँय्‌ याकनं बांलाना स्वयेजिया 
वयेमा धका मन्तुना च्चना । 


११२१ चिल्लाथ्बः फागुपुन्हि/ ६ - विमल ताम्राकार 


न्ह्यखँ 


“नेपाः नेपा:सि नेवा: > नेवाः नेपाःमि, नेपाः” थ्व धयागु हे भी 
खः । भीया दुने सकलें दु, सकतां दु। भी धयापिं हे सर्वसम्पन्न व 
स्वच्छ नुगः नेपा:गा: वा नेपालमण्डलया आदिबासी व मूलजाती खः। 
प्राचीनकालया ल्याखं वा ऐतिहासिक खँ कुला स्वयेगु खःसा, अथेहे 
नेपा:या बारे च्वयातःगु छगू बिस्कंगु सफू पौराणिक ग्रन्थ “नेपाल 
महात्म्य' नाया अत्यन्त प्रसिद्धगु सफुतिइ उल्लेख यानात:कर्थ लेपालमण्डल 
या नेपा:गा:या लागा नेवा:तयगु बाहुल्य दुगु थाय, गुकिइ थौंकन्हे 
स्वनिगः व जःखःया जिल्ला दुथ्यानाच्वंगु दु। उगु लागा उत्तरया र 
सुवा जिल्लाया सिलु तीर्थ, दक्षिणया मकवानपुर जिल्लाया चिसापानी, 
पूर्वय्‌ वनाः तामाखुसि व पश्चिसय्‌ वनाः त्रिशुली खुसि, थुलि सिमाना 
बुमेया हलाकायात नेपाल मण्डल धयातःगु दु। थौंकन्हेया ल्याखं स्वयेगु 
ख:सा मध्य नेपाल खुग्‌ अञ्चलया भिंस्वंग्‌ू जिल्ला गथेकि - 


(१ जनकपुर अञ्चलया - दोलखा जिल्ला । 

(२) वागमती अञ्चलया - काठमाडौं, ललितपुर, भक्तपुर, 
नुवाकोट, काभ्रेपलाञ्चोक व 
सिन्धुपाल्चोक जिल्ला । 

(३) नारायणी अञ्चलया - मकवानपुर व पर्सा जिल्ला । 

(४) गण्डकी अञ्चलया - तनहुँ व कास्कि जिल्ला । 

(५) लुम्बिनी अञ्चलया - पाल्पा जिल्ला। 


(६) धवलागिरी अञ्चलया - बाग्लुङ जिल्ला । 


थःगु हे भाषा, लिपि, साहित्य, संस्कृति, संस्कार, समाज आदि 
बिस्क॑ पहः दुपिं नेपालमण्डलया आदिबासी व मूलजातिं बसोबास याना 


वयाच्वंगु थ्व थाय्‌ नेवाः जातिया बाहुल्य दुगु थाय्‌ खः । हिन्दू व शैव 
सम्प्रदायपिसं मेला व पर्वया रुपं हना: धर्म कर्मया ज्याखँय महत्पूर्ण तीर्थ 
स्थलया रुपं मानय्‌ यानाः चाःहुला वयाच्चंगु प्रसिद्ध ६४ शिवलिङ्ग व बौद्ध 
सस्प्रदायपिसं नं धार्मिक ज्याखँय महत्वपूर्ण तीर्थया रुपं प्रसिद्धगु प्यंगू 
पीठ चा:हुलेगु धकाः धार्मिक यात्रा याःचनीगु बौद्ध धार्मिक तीर्थस्थल नं 
थ्वहे लागा दुने लानाच्चंगु दु । नेवाः जातिया धर्म कथं हिन्दू, शैव 
सम्प्रदाय जुइमा वा बौद्ध सम्प्रदाय जुइमा थीथी पक्षया ल्याखं एकीकृत 
रुपं नेवाःतय्‌गु समाज, धर्म, संस्कृति, संस्कार, सभ्यता आदि नेवाः पहलं 
जायाः न्ह्यानाच्वंगु क्षेत्र नेपाःगाः धयागु थौंकन्हेया स्वनिगः लागा जक 
मखसे थुलि जिल्ला दुने ला:गु गुगु थाय खः, लिच्छवीकाल जक मखुकि, 
किरातकालंनिसें हे नेवा:त स्थिर रुपं च्वनाच्चंगु खः धयागु खँ स्पष्ट रुपं 
इतिहासं क्यनाच्चंगु दुगु व आःतक नं दया हे च्वंगु दनि। 


थुगु कथं नेवाः जातिया बाहुल्य दुगु नेपालमण्डल क्षेत्र दुनेया 
बस्ती मध्ये अतिकं नांजा:गु इलाका स्वनिगः:या थीथी प्राचीन नगर व 
नांजाःगु ऐतिहासिक नेवाः गां १०१ गू यांया ल्याखं स्वयेगु खःसा थीथी 
स्वदेशी व विदेशी विद्वानतय्‌गु अध्ययन अनुसन्धान कथं मुक्क नेवाः 
जाति समुदायया दथ्वी प्राचीन गुथिगण वप व्यवसाययात कतानाच्चंपिं 
ज्यापु जातियगु ल्याः ख्वप देशय्‌ ५०% स्वयां उप्वः, यल देशय्‌ ४०% 
व यँ देशय्‌ २४% दु धयागु खँ थायथासय्‌ न्ह्यथनात:गु दु। प्राचीन नगर 
क्षेत्रं पिने थीथी नेवाःगांया ल्याखं स्वयेगु खःसा व स्वयानं अभ उप्वः 
दुगु खनेदु । उज्वःगु हे गां मध्ये छगू यल जिल्ला दुने लाःगु उदाहरण 
कथं कायेछिंगु गां प्याडगांया बासिन्दा नेवाःतय्गु पुचलय्‌ ९५% स्वया 
नं उप्बः ज्यापुतयु ल्या: दुगु खँ सिइदु। उज्चःगु हे नगर वा गांया ज्यापु 
समुदायया दथ्वी ईब्य:या परिवर्तन, विकास व आवश्यकता पूर्तिया 


निम्तिं व सामाजिक रहनसहन हिलायंकेगु कथं थःपिनिगु पुखौलि ज्या 
बुँज्या सम्बन्धि ज्याय्‌ हे जक सीमित सजुसे थीथी कथंया नोकरी व 
लजगा: ज्वना: ज्या यानावयाच्वंपिं नं न्हियं धयाथें उप्वयावयाच्वंगु दु । 


थुज्वःगु हे नेवाः ज्यापु जातिया बस्ती दुगु प्रमुख नगर मध्ये छगू 
ये दे नं खः । थुगु ये देया नगर क्षेत्र दुने ऐतिहासिक त्वाःया ल्याखं 
दयाच्वंगु धार्मिक, सांस्कृतिक व समाजया दुने व्यवहारिक कथं सर 
कारी निकायया लगत धलखय्‌ औपचारिक रुपं दर्ता जयाः दुथ्याना 
च्वंगु ३२ त्वाःया नामं प्रसिद्ध जुयाच्वंगु दु । यैँ देया प्रमुख केन्द्र थासय्‌ 
च्चनाच्चंपिं थुपिं ज्यापु जाति प्राचीन भाबो समुदाय सध्येया छगू विशुद्ध 
पुचः कथं नालावयातःगु दु। छायेधाःसा नेपालय मण्डलया नेवाः ज्यापु 
जाति हे भाबो समुदायया वंश खः । ज्यापुतयत हे प्राचीन कालय भाबो 
धाइगु खः । थ्व भाबो शब्द दकले न्हापां उल्लेख यानातःगु चाँगु 
नारायणया भण्डारया अभिलेख कथं चांगु नारायण भण्डार दुनेया सं. 
२४१ स तयातःगु लक्ष्मी नारायण व गरुड तयात:गु लुँयागु प्रतिमाया 
पादपीठय्‌ उल्लेख यानातःगु खँ 'चाँगु नारायणका ऐतिहासिक सामग्री 
नांया सफुतिइ अनुसन्धाकर्ता मोहनप्रसाद खनालजुं न्ह्यथनातःगु दु । 
नेवाः ज्यापु समुदाययात छ्यलातःगु उगु भाबो खँग्व नेवाः समाजय 
जाति विभाजन मजूनिइगु ईयागु खःसा उगु शब्द मल्लकालय्‌ जयस्थिति 
मल्ल जुजु जुइ न्ह्यः तक नं छ्यलातःगु खनेदु । थुगु कथं भाबो शब्दं 
ज्यापु नामाकरण जुयावःपिं ज्यापु समुदाय मध्ये छगू पुचः येँ देया 
स्यीनिगू त्वा:या ज्यापुतयूगु औपचारिक कथं हनावयाच्चंगु, वंश वा 
फुल कथं हनावयाच्चंगु त्वाःगुथिइ स्वापू दुपिं ज्यापुतयगु खलः ल्या: 
कर्थया जःया परिवारय्‌ व्यक्तिया लगत कथं ल्या: स्वयेगु खःसा 
स्वीनिगू त्वाःया दुने जक थौंकन्हे थ्यंमथ्यं २५,००० धयाथें जनसंख्या 


बुगु खनेदु। थुथु कथंया ज्यापु समुदायया थीथी ३२ त्वा: इलाका दुनेयागु 
क्षेत्रयात ध्वाखां दुने धायेगु चलन दु। थुगु कथं ध्वाखां दुने लाःगु त्वा: 
खल: पुचःया थःथःगु हे इलाका दुने व थायूबायूया दुने लबु (लबि), 
लाछि, ननि, दबू, बाहा:बही, पिखालखु, थांलखु, छत्रपाल, लुकुमहाद्यः, 
गणेद्य: (इनायूद्य:), नासःद्यः, छूवास, कलःगाः, तुं हिति (ल्वहंहिति वा 
याःहिति), पुखू, ख्यः, सीलँ, दिप, दुवाः आदि समाज व जीवनयात 
आवश्यक धर्म, संस्कृति, संस्कारया वस्तु व तजिलजि नेवा:तयगु थःगु 
हे मौलिक पहलं जाःगु बिस्कं कथं छ्यलावयाच्वंगु दु । थुगु कथं बिस्कं 
पहः दुपिं ज्यापुतयूसं हनावयाच्वंगु धर्म, संस्कृति, संस्कार, सामाजिक 
ज्याखें आदिया रीति व चलन स्वयेगु खःसा गैर ज्यापु नेवा:तयूगु नाप 
लगभग ८०% धयाथें ज्व:लानाच्वंगु खनेदु । नगर क्षेत्र दुनेया ज्यापुत, 
नगर क्षेत्रं पिनेया ज्यापुत व थी थी जिल्ला व थायूबायूया ज्यापुतयूगु 
रीतिथिति व चलनयात दुवाला स्वयेगु खःसा येँ देया ज्यापुतयसं 
हनावयाच्चंगु संस्कृति, संस्कार लगभग ९५% तकनं ज्व: लानाच्चंगु 
खनेदु । थ्व ज्यापु जातिया ब्याहा (इहिपा) या भम्चा कालबिल यायेगु 
ज्याय्‌ छग्‌ हे त्वाःया मूगुथि खलः, छम्ह हे दिगुदाः, प्यंगु पुस्ता 
पुलामवंनिइगु ब्याः, वा सिकिया स्वाप्‌ दुगु नातां क्यंगु ज: कथंया 
थःथितिपिनि नाप स्वापू तयेमज्यूगु चलन वा नियम यानात: गु दु। 


थुगुकथं भाबो वा ज्यापु समुदायया समाजय्‌ थीथी कथंया धार्मिक 
पुजा आजा, संस्कृति, संस्कार, सामाजिक ज्याखेँ व्यवहारिक ज्याखँय्‌ 
छ्यलावयाच्चंगु थीथी वस्तु, नसा त्वंसा, रीतिथिति, नितिव्यबहार 
आदि खँयात छसिंनिसें मुक्कं मुख्य मुख्यगु ज्याखँ व कर्मकाण्ड ध्वाथुइक 
कनेगु कथं थ्व नःचाधंगु सफू सकसिगु न्ह्यःने न्ह्यन्बयेगु कृत: यानागु 
जुल। आःतकया दुने प्रकाशन जुइंधुंकूगु मेमेगु नेवा: भायया खँग्वः धुक्‌ 


सफुतिइ वुध्याकामत:निददगु नेवाः भायया पुलांगु परम्परागत महत्वपूर्ण 
खँंग्व: थ्व सफुतिइ यक्व धयाथें दुथ्याका तयागु दु । साधारण कथं 
स्वयेगु खःसा छुं छुँ विषय वस्तु व व्यववहारिकतायात कया: खँग्व: मुना 
कथं नं थ्व सफूया महत्व दूगुकथं नालाकाये छिं। छायूधा:सा व्यवहारिक 
कथया नेवाः मौलिक खँग्वःत थ्व सफुतिइ यक्व दुथ्यानाच्वंगु 
दु। छुं दँ न्ह्यःनिसे थ्व सफुतिइ दुथ्याका तयागु मुख्य मुख्यगु च्वसुया 
कुचा सारांशया रुपं थीथी पत्रपत्रिकाय्‌ इलय्‌ ब्यलय्‌ प्याहां वयेधुंक्‌गु 
बु। उगु हे पिदनेधुंकूगु च्वसुया आधारय्‌ छुं छुं च्वसुया खँया ब्वत मेमेगु 
च्यसुइ नं थीथी च्चमिपिसं थःगु च्वसुइ दुथ्याकाः पितन्बयाच्चंगु यक्व 
थासय्‌ खनेदु । थ्व सफुतिइ दुथ्याकातयागु थीथी कथंया च्वसुं ज्यापु 
जाति समुदाययात जक मखसे सम्पूर्ण नेवाः समाजया समुदाययात हे 
यक्व यक्व कथं सिइके थुइके फइगु व ज्या बिइगु कथं ग्वाहालि जूबनी 
धयागु पूर्ण आशा यासे थ्व सफूयात अध्ययन याना: अझ उप्बः महत्व 
बिइगु कथं ब सफू अध्ययनया सिलसिलाय्‌ छु नं मगाः मचाःगु व इंगु 
स्यंगु दुसा क्षमा यासे सुझाव व सरसल्लाः बिया: ग्वाहालि याइ धयागु 
भलसा कयाच्चना । सुभाय्‌। 


- ज्यापु” पञ्च 


बै सं ११२० तछलागा पारु 


१० डी 5 &0 १८ ०६८ ९५ 4० ६9 


धतत:पौं 


“भाबो” खँग्व:या दुवाला 

भाबो समुदायं हनावयाच्वंगु धर्म 

येँ दे दुनेया झिंनिगू इलाका 

यँ देया स्वीनिगू त्वा: 

येँ देया कुम्हाः खलः पुचः 

थीयीकथंया पुर्खौली उपतां तयाः नां कायेगु चलन 
प्राचीनकालया महानगर येँ दे 

वंशकथं वयाच्चंगु कुलानिया नाता व खलःपुचःया नां 
गुथिगनया समाजय्‌ हनाबना तयेमाःपिं व जिम्मेवार मनूत 
ज्यापुतय्‌गु मौलिक बाजं व थीथी रागया म्ये 

चच्छि न्हिच्छिया दुने पहरया ल्याखं हालेगु म्येया राग : 
थीथी त्वाःया जात्रा यायेमाःपिं द्यःपिं 

ज्यापुत पायाः वये माःगु गुथि दुगु त्वाः 

द्यःप्याखं दुगु त्वा: 

ज्यापुतय्‌ म्ह्यायमचा कुमारी याइगु त्वा: 

ज्यापु समुदायया संस्कृति संस्कारय्‌ स्वापू दुपिं मेमेगु समुदाय 
मचाबुइ न्ट्यः व धुंका यायेमाःगु रीतिथिति व चलन 
मचा जंक्व व बुदिं यायेगु चलन 

मिज॑ंमचाया बुसंखा, मिसामचाया इहि व बार्‍हाः तयेगु चलन 
मिजं मस्तयूत ओला: तयेगु 

इहिपाया सांस्कृतिक संस्कार 

दिगुपुजा व भम्चा दिगुपुजाय्‌ दुतिइगु चलन 

जिलाजं पिउवनेगु चलन | 

लाखा लितबिइगु वा कायेगु व पारपाचुकेगु चलन 


२४ 


२७ 


३३ 
३८ 
४६ 
४७ 
ड्८ 


ग्वय्‌ लिततये ज्यूगु संस्कार 
ज्याःजंक्व यायेगु चलन 


धार्मिक संस्कार व थीथीकथंया ज्याखँय्‌ छ्यलिइगु थीथी नांया का 


थीथी इलय्‌ पुनेगु थीथी वसः 

थीथीकथंया तिसाया नां 

थीथीकथंया पुजाय्‌ छ्यलेत मा:गु हलंज्वलं 
मदयेकं मगा:गुकथं छ्यलातःगु स्वां 

मदयेकं मगाःगुकथं -छ्यलावयाच्वंगु सिसाफल 
चायागु थलबलया . नां 

थीथीकथंया लप्ते 

पं व तिया थीयीकथंया लभःकभः 

बस्जा (सिबय्‌) ज्वलं 

विशेषकं छ्यलावयाच्चंगु चा 

थीयीकथंया दासुइ छ्यलिइगु खँग्वः 

थीथी नखःचखः, जात्रा व मेला 

न्हूगु छँ दना: पलिंच्यूयाय्‌ थ्वँ हायेकः बनेगु चलन 
पुलांगु चलनकथंया भ्वय्‌ 

थीथी कथंया घासाता 

लाया परिकारया नां 

थीथीकथंया मरिया नां 

भ्वयूब्वया किसिम 

मनू सीबलय्‌ व सीधुंकाः याइगु संस्कार 
घःसू व श्राद्ध (प्यंथयेगु) पुजा 

मनू सीगु दँया दच्छिया दुने सीपिनिगु नामं याइगु संस्कार 
तिथि सराद्ध यायेगु चलन 


५० 

५१ 

५६ 

८ ज्यापु" पंचया 


भाबो 


“भाबो” खँग्व:या दुवाला 


बँज्या सम्बन्धि ज्या यानाः जीविका न्ह्याका वयाच्वंपिं थःगु हे 
स्वतन्त्र मौलिक व्यवसायय्‌ मेहनत व परिश्रम याना: सामाजिक जीवन हना 
वयाच्चंपिं स्वाभिमानी शुद्ध ज्यापुत हे “भाबो” खः । भाबोया अर्थ हे बुँज्या व 
बुँज्यानापं सम्बन्धित ज्या यानाच्चंपिं आम ज्यापुतय्‌त कःघानाच्चंगु दु । भाबो 
समुदाय नेपाःगाःया आदिबासी व मूलजाति खः। थ्व भाबो समुदाय नेपाःगालय्‌ 
आदिमकालंनिसें हे बुँज्या सम्बन्धि ज्याखँप्‌ विकसित जुयाच्चंपिं आदिम जाति 
ज्यापुत खः । धात्थें धायेगु खःसा थनयापिं ज्यापुत एसिया महादशेय्‌ हे बुँज्या 
सम्बन्धि ज्याखँय्‌ प्राचीनकाल॑निसें हे न्हापांगु तगिमय्‌ लानाच्वंपिं खः धयागु खँ 
बुँज्या सम्बन्धि इतिहासं क्यनाच्चंगु दु । बुँज्या धायेबलय्‌ खालि बुँ पालेगु, कु 
क्वबिइगु, तरकारी अन्न सयेकेगु जक मजुसे थुकिया नापं सम्बन्धित ज्या 
सिँकःमि, दॅकःमि, ल्वहंया ज्या, नँया ज्या आदि नेवाः जातिया व्यवहारिक 
जीवनयात मा:गुकथंया थीथी ज्या फुकक बुँज्यानापं सम्बन्धित जुयाच्चंगु व 
नेपा:गालय्‌ दक्वं ज्या नेवा:तयूसं हे याना वयाच्चंगु खँ इतिहासं क्यनाच्वंगु दु । 
किराँतिकालया न्ह्यवंनिसें लिच्छविकाल तक नं नेपाःगा:या आम नेवाः 
बासिन्वात छगू हे समुदाय, छगू हे वर्ग, छगू हे लजगाः बुँज्या व बुँज्यानापं 
सम्बन्धित ज्या याना वयाच्वंपिं खः । लिच्छविकाल शुरु जुइधुंकाः थ्व नेवाःतय्‌त 
ज्याकथंया नां तयाः ज्या ब्वथलेगु यानाहःगु खनेदु। मल्लकाल जूबलय्‌ थुकियात 
ज्याकथंया लजगा:मितयूत जातकथं ब्वथला बिल । ने.सं. ५०० निसें ने.सं. ५१६ 
तकया दुने हिन्दूधर्मपा आधार कया: जुजु जयस्थिति मल्लं थःगु शासनकालय्‌ 
४ वर्ण ६४ जात लागू यानाबिसेलि नेवा: समुदायलय्‌ क्न हे उथलपुथल जुयाः 
विभिन्न वर्ण व जातकथं कुचादलावंगु खँ इतिहासया पानां क्यनाच्चंगु दु । 
छगू हे बर्गयात वर्ण व जातकथं थीथी पुचः यानाः ब्वथलाः कुचाथला बिल, 
अन॑निसें थह्यंगु जात, दातिगु जात, क्वह्यंगु जातकथं ब्वथला बिल । अनंनिसें 
नेवाः समुदायलय्‌ वर्ग भेद, वर्ण भेद, जाति भेद आदि थीथीकथंया भेद 
न्ह्यन्वयेगु चलन जुयावल । अनंलि बुँज्याय्‌ हे जक निर्भर जूपिं सीमित 
मनूतयूत जक 'ज्यापु' धायेगु चलन जुल । सम्भवतः लिच्छविकाल स्वयाः 


(१) 


न्ह्यवंनिसें दुगु नेवाः समुदायया मौलिकता वुगु पुलांगु खँग्व: 'भाबो' या अर्थ व 
हे ज्यापुतयूत जक लागू जूबन । व हे ज्यापुतयूत अलग्ग समुदायकथं ब्वथला: 
अलग्ग हे जातकथं व्यवहार यानाहःगु खः । थुपिं हे ज्यापु समुदाय थःथःगु गुथि 
कःघाना: त्वाःया रुपं थीथी पुचः जुयाः आःतक नं च्वनाच्वंगु दु। नेपाःगाः वा 
स्वनिगलय्‌ किराँतिकाल वा शासन जुइ न्ट्यः हे थनया बासिन्दा नेवा:त धाये 
वा ज्यापुत किराँति वंशया हे पूर्खायापिं खः धयागु खँ इतिहासं प्रमाणित 
यायेधुंकूगु दु। थ्व हे नेवाः समुदायलय्‌ लिपा इलय्‌ ब्यलय्‌ धायेकि लिच्छविकाल 
व मल्लकालय्‌ हाकुगुँ पिनेयापिं थीथी समुदाययापिं मनूत नं वयाः ल्वाकज्या:व:गु 
व उज्व:पिं नं यक्व धयाथें नेवाः हे जुयावंगु खे न॑ इतिहासं ध्वाथुइक कनाच्वंगु 
दु । ज्यापु समुदायं कःघानाः वयाच्वंगु धर्म, संस्कृति, भाषा, संस्कार, 
व्यवहार आदिकथंया गुलि नं दु व उप्वः धयायें उत्तरी हिमालय पहाडी भेगया 
किराँतितनाप यक्व ज्वःला:वः । थुमिगु जीविकाया आधार हे बुँज्या खः । 
बुँज्या याना: सिसाफल ब अन्न, उपभोग्य वस्तु उत्पादन यायेगु व वस्तु लहीगु 
हे थुमिगु म्‌ लजगाः खः । थुगु समुदायया नेवाःत हे 'भाबो' खः । भाबोया अर्थ 
'ज्यापु' अले ज्यापुया अर्थ ज्या वा लजगा:या पुसाकथं न॑ नालाकायेछिं । बु 
सम्बन्धि न्ह्यागु ज्या नं 'ज्यापु' पाखें सफल जुयाच्चनी । ज्याया उत्पत्ति व 
सफल याइम्ह ज्यापु खः । ज्यापु वुथाय्‌ न्ह्यागु ज्या नं दयाच्चनी। न्ह्यागु ज्या 
नं जुयाच्चनी । गये छगू छगू पुसां वंशया क्रम न्ह्यानाच्चनी, अथे है ज्यापु छगू 
धुंकाः मेगु ज्याया क्रम न्ह्याकाच्चनी । परिक्रमाकथं अनन्त कालया ज्या 
न्ह्याकाच्च॑म्ह हे ज्यापु खः । ज्यापु ज्या गुबलें हे दीमखु । सदाकालं हे मेहनती 
व परिश्रमी जुयाच्वनी । मेगुकथं स्वयेगु खःसा गये 'पु' या अर्थ 'पुसा' थें तुं हे 
“पू' या अर्थ 'मालिक, धनी, विशेषज्ञ' ख: । थुगु अर्थ स्वयेबलय्‌ 'ज्यापू' या अर्थ 
ज्या वा लजगा:या धनी, मालिक वा विशेषज्ञकथं न॑ थुइके फु । धनी वा 
मालिकया अर्थयात विशेषज्ञया रुपं न॑ नालाकाये फु । गथे कि साया मालिक 
बा धनीयात 'सापू' धाइ । सापू धयाम्ह सा लहीगु ज्याखँय्‌ विशेषज्ञ नं जुयाच्चनी 
। म्येयया मालिक वा धनीयात 'म्येयपू' धाइ । म्येयपू धयाम्ह म्येय्‌ लहीगु 
ज्याखँय्‌ विशेषज्ञ नं जुयाच्वनी । अथे हे फै लहीम्हसित 'फैप्‌' हँय्‌ लहीम्हसित 

हँयप' आदिकथं धायेगु नेवाःतय्‌गु थःगु हे मौलिक खँग्वलं थुइकेगु चलन दु । 
उगु हे कथं बुँज्या सम्बन्धी मुक्कं ज्याया धनी, मालिक वा विशेषज्ञ जुयाच्वंम्ह 
कुशल मन्‌ हे 'ज्यापू' खः । 

इतिहासया पानां धयाच्चंगु दु कि किराँतिकाल न्ह्यव निसें हे थ्व 
नेपाःगालय्‌ धायेकि थ्व स्वनिगः दुने मुक्कं व्यवसाय हे बुँज्या जुयाच्चंगु खः । 
उगु इलं निसें हे नेपाःगालय्‌ धायेकि स्वनिगः दुने मुक्कं मनूतय्‌गु लजगाः अन्न 
सिसाफल, उपभोग्य वस्तु उत्पादन यायेगु व सा, म्येय्‌ आदि वस्तु लहीगुकथं 
बुँज्या सम्बन्धी ज्या जुयावयाच्वंगु खः । उगु इलं निसें हे बुँया ज्याय विशेषज्ञ 
जुयावयाच्चंपिं ज्यापुत किराँति पूर्खाया नेवाः समुदाय खः । थुकिं सिइदु कि 
स्वतिगलम्‌ किराँति पूर्खाया नेवाः समुदाय खः । थुकिं सिइदु कि स्वनिगलय्‌ 
किराँति शासन जुड न्ह्यः हे थ्व नेपाः (स्वनिगः) गालय्‌ नेवाः समुदायया 
ज्यापुत बसोबास याना वयाच्चंपिं आदिवासी खः । अझ धात्थें धायेगु खःसा 
आदिमकालनिसे नेपाःगाःया भू मालिक जुया वयाच्वंपिं थ्व नेवाः समुदाय 
स्वनिगःया मूल बासि व मूल जाति ख: । थ्व खँय्‌ सुयां निगू मत जुड फइमखु 
। नेवाः समुदाय हे स्वनिगःया मूलवासि व मूलजाति खः धयागु खँया अल्याख 
दसि आःतक नं ब्वया क्यनेगु लँपु इतिहासया पानाय्‌ म्वानाच्चंगु दु । 


भाबो समुदायं हनावयाच्वंगु धर्म 


नेपाःगाःया आदिवासी व मूल जाति भाबो समुदायं हनावयाच्चंगु 
धर्मय्‌ कलात्मक मूर्ति स्वयाः नं अप्बः प्रकृतियात द्यः भाःपाः पुजा यानावयाच्चंगु 
प्राकृत धर्म खः । गथेकि लः, मि, फय्‌, निभाः, आकाश, भू(बे), थःगु देह वा 
शरीर, बुं उत्पादन जुगु अन्न, व्यवहारिक रुपं छ्यलावयाच्चंगु लभःकभः आदि 
वस्तु द्य:या रुपं मानय्‌ यानावयाच्चंगु दु । थुगु धर्मयात बालाक दुवाला स्वयेगु 
खःसा प्रागऐतिहासिककालं निसें किराँतीतय्सं छ्यलावयाच्चंगु धर्मया छगू रुप 
बोन व शाक्त धर्मनापं अप्वः धयायें ज्वःलाःवःगु खनेदु । लिपा नेपाःगालम्‌ 
बौद्धधर्म दुहाँ वयाः प्रचार जुसेलि थुगु समुदाय बौद्धधर्म हे उत्तम व मानव 

जीवनम्‌ ल्वःगु ब आवश्यक धर्म भाःपियाः बौद्धधर्मया अनुसरण याना बौद्धमार्गी 
जुया: बौद्धधर्म हे मानय्‌ यात । बौद्धमार्गी जुया: बौद्धधर्मया अनुसरण यानावंसां 
न॑ न्हापा मानय्‌ यानावयाच्चंगु धर्मयात न॑ चबुक्क मत्वःतू । उगुकथं थ्व 
समुदायया धर्मय्‌ निगूकथंया धर्म ल्वाकज्यानावंगु खनेवु । अथे खःसानं 
बौद्धधर्मयात हे उत्तम धर्मकथं मानय्‌ यानाः बौद्धमार्गी जुयावयाच्चंपिं थ्व 
भाबो ज्यापु समुदायय्‌ छुँ न॑ कथं पुजा आजा यायेमा:सा प्राचीनकालं निसें 
जुयावयाच्वंगु कुलायनया ज्याखँय्‌ पुरोहित माःगु चलन मदु । थःगु हे पुचः, 
कवः, खलः, गुथिया थाकुलि, गुरु वा नायः सुं नं हनेबहःम्ह हे पुरोहितया रुपं 
पुजा यायेगु चलन जुयावयाच्वंगु खः । थुगु ज्यापु समुदाय नं बुद्धमार्गी हे खः वा 
जुयाच्वंगु दु धयागु खँ प्रमाणया निम्ति ज्यापुतय्‌ न॑ बरे छुइमाःगु चलनया 
अवशेष आ:तक नं दनि। थायूमरु त्वाःया थायूमरु बाहाः (थासमन्दलबाहाः) ब 
यतखाया नारायणाबाहाः ज्यापुतय्‌ फूबरे धकाः बरे छुइगु बाहाः खः । थायूमरु 
बाहालय्‌ ज्यापु बरे छुइथाययाम्ह क्वाःपाःद्यःया रुपं मानय्‌ यानातःम्ह द्यः 
लोकेश्वर खः । थन थाय्मरु बाहालय्‌ ज्यापुबरे (फूबरे) छुइगु चलन आःतक नं 
ल्यंदनि । थायूमरु त्वाःया थुगु बाहालय्‌ वरे छुइपिं ओलाछि प्यंगःथां त्वाःया 
ज्यापुत खः। फूबरे कवः धकाः थुगु त्वालय्‌ अलग्ग हे छगू पुचः दु । उगु ज्यापु 
फूबरे कवः (समुह) या थाकुलिं जुल धायेवं बरे छुइमाःगु प्राचीनकालं निसे हे 
निरन्तर रुपं न्ह्यानावयाच्चंगु वु । उगु चलन आःतकं नं द हे दनि। 

जव नेपा:गालय्‌ बाऱ्हौं शताब्दी (ने.सं. ३०० लिपा). पाखे बौद्धधर्म 
अन्तरगतया बञ्जयानी सम्प्रदायया भिक्षुत भारतं नेपालय्‌ दुहाँ वल, अन॑निसें 
इमिगु प्रभावय्‌ लाना: थनया नेवाः भावो समुदायया धर्मय्‌ धर्मगुरु हे बञ्चयानी 
भिक्षुत जूवन । अथे जूगु कारणं थीथी पुजाआजाय्‌ बौद्धधर्म खःसानं बज्जयान 
सिद्धान्तकथं पुजा यायेगु चलन व बौद्धमार्गीत बद्भयानी हे जुयावंगु खः । 
थुगुकथं थीथीकथंया धर्म सम्मिश्रण जुयाच्बंगु थ्व समुदायलम्‌ ने.सं. ५०३ पाखे 
कट्टर हिन्दूधर्मया अनुयायी जुजु जयस्थिति मल्लं भारतया थीथी थासं बर्मूत 
सःताहयाः इमिगु सल्हाकथं हिन्दूधर्म मानय्‌ यायेमाःगु कथं दवाव बिया: करं 
लादय्‌ यानाः बौद्धधर्मयात न्हंकाछ्वयेगु कुनियतं बज्जयानी भिक्षुतयृत भिक्षु 

जुड मदइगु कांनून लागू यानाबिसेंलि वहे बज्जयानी भिक्षुत लिपा बज्राचार्य 
जुयावंगु (बुद्ध र बुद्ध पछि - प्रकाश बज्ञाचार्य, धर्मकिर्ति प्रकाशन, ने.सं. १११२) 
ब इमिगु हे पूर्खा आ:तक नं भाबो समुदायया धर्मगुरु गुरुजु पुरोहित जुया: पुजा 
यानावपाच्वंगु दु । अथे जूगुलिं गुरुजुं . पुजा यायेमा:गु चलन न्हापांनिसेँ दुगु 
मखुगु खँ बांलाक हे सिइदु । ज्यापु समुदायया थीथीकथंया संस्कृति, संस्कार व 
धर्मकर्मया सम्पूर्ण पुजाआजाय्‌ गुभाजु हे माः धयागु चलन मदुगु खः । छुँ छुं 
पुजाय्‌ जक गथेकि तान्त्रिक वाक्य छ्यलाः पुजा यायेमाःगुलिड जक गुभाजु 
सदयेक॑ मगाःगु चलन यानातःगु दु । थुगुकथं धर्म, समाज, संस्कृति, संस्कार 
आदि छूयलावयाच्वंपिं भाबो ज्यापु समुदायलय्‌ थीथीकथंया गुथि हना: मू 
गुथिया रुपं खल: पुचः मुना: समाज विकासया क्रमय्‌ थीथी त्वा:खल: जुयाच्वंगु 
दु। 


यैँ दे दुनेया झिनिगू इलाका 


थुगुकथं भाबो समुदायलय्‌ समाज, संस्कृति, संस्कार, संगीत आदिकथंया 
विकास क्रमय्‌ यँ दे दुने जक भिंनिगू त्वा: वा पुचःकथं ब्वथलातःगु खनेदु । 
थ्व भिंनिगू त्वा: गुथिकथं ब्वथलात:गु मखसे प्रशासनिक ज्याकुथिया केन्द्रकथं 
ब्वथलातःगु खः । येँ दे दुने ब्वयलातःगु थुगुकथंया भिंनिगू ब्वयात त्वाःकथं 
मखसे इलाकाकथं ब्वथलातःगु खनेद्‌ । उगु इलाकाया त्वा: वा पुचः, सामाजिक, 
सांस्कृतिक, सांगीतिक आदिकथंया खलः पुचः मुक्कं लागाय्‌ थकूजूपिं प्रशासक 
वा अधिकारी जुयाः त्वाः वा पुचलय्‌ प्रशासन न्ह्याकावयाच्चंगु खनेदु । उगु 
झिंनिगू इलाकायात कयाः भाजु डा. जगदीशचन्द्र रेग्मीजुं थःगु “काठमाण्डू 
शहर सांस्कृतिक अध्ययन, भाग १” सफुतिइ थुकथं न्ट्यब्वयातयादीगु दु । उगु 
खयात कया: थुकिइ थन थथुपुईं, दथृपुई, क्वथुपुई स्वंगू लागाकथं ब्वथलागु 
जुल। 


थथुपुई लागा दुने लानाच्चंगु प्रशासनिक इलाका : 
(१) थँबहीया थकूजु 


(५) 


(२) क्वाःबाहाःया थकूजु 

(३) थँंहितिया थकूजु 

(४) झ्वा:बाहाःया थकूजु 

(५) थायमरुया थकूजु (अनुमान यानातःगु) 


दथुपुइं लागा दुने लानाच्वंगु प्रशासनिक इलाका :- 

(१) इतुंबाहाःया थकूजु 
(२) वतु मूबाहाःया थकूजु 
(३) मखंबाहाःया थकूजु 
(४) मरुत्वाःया तिरुबाहाःया थकूजु 
(५) ओखाबाहाःया थकूजु (थ्व थाय्‌ केल त्वालय्‌ ला: धयागु धापू दृ) 

क्वथुपुई लागा दुने लानाच्वंगु प्रशासनिक इलाका :- 
(१) यंगाः इकुबाहाःया थकजु 
(२) भिन्द्यः त्वा: क्वाथबाहाःया थकूजु 

युगुकथं थकूजुपिं अधिकारी वा प्रशासक जुयाः प्रशासन न्ट्याकावयाच्वंगु 
भिंनिग्‌ पुचः वा इलाकायात हे भिंनिगू त्वा: कथं ब्वथलातःगु जुड धयागु खँय्‌ 
विश्वास याये बहजू । थुगुकथं पुचः वा इलाकाया हामा जुयाः प्रशासन 
न्ट्याकावयाच्चंपिं भिंनिम्ह थकूजुपिन्त हे थक्‌ जुजु धायेगु चलन यानातःगु 
खः । थ्व भिंनिम्ह थकूजुजुपिन्सं यैँ देशय्‌ ने.सं. २६३ निसें ने.सं. ६०४ तकया 
दुने ३४१ देतक प्रशासन न्ह्याकूगु अनुमान यानातःगु दु । ने.सं. ६०४ पाखे यें दे 
जुजु रत्न मल्लया अधिनय्‌ सत्ता लासेंलि थकूजु प्रशासन न्हनावंगु खः । रत्न 
मल्लं येँ देया सत्ता थःगु अधिनय्‌ लाकेगु निम्ति शक्ति सम्पन्नपिं भिनिम्ह 
थकूजुपिं मध्ये छम्ह थःगु ल्हातय्‌ कयाः फुक्क थकूजु प्रशासक वा सरदारपिन्त 
भ्वय्‌ सःताः बिख नकाः स्याःगु खः । (नयाँ नेपालको इतिहास - ईश्वराज 
अर्याल, बि.सं. २०२१) । थुगुकथं यया शक्ति सम्पन्नपिं भिञनिम्ह थकूजुपिनिगु 
प्रशासनकाल अन्त जूगु खः । अनं लिपा थन इलय्‌ ब्यलय्‌ त्वाःया ल्याः 
पानावंगु खनेदु । मल्ल शासनकालया इलय्‌ हे थुगु झिंनिगू त्वा:या भिंप्यंगू 


(६) 


जूवन, अनं भिंच्यागू जुल, अनं नीखुगू जूवन । अनं शाहकालय्‌ वयाः ने.सं. 
९२१ पाखे जुजु रणबहादुर शाहया पालय्‌ यँ देशय्‌ स्वीनिग्‌ त्वा: दुगु खँ 
न्ह्यथनातःगु दु । थुकिं सिइदु कि शाहकालय्‌ वयाःतिनि येँ देशय्‌ स्वीनिग्‌ त्वा: 
जूवःगु जुल । यँ देशय्‌ राज्य याःम्ह नरेन्द्रमल्ल (अमर मल्ल) सूर्य मल्लया काय्‌ 
खः । थुम्ह नरेन्द्र मल्लं राज्य याःगु ने.सं. ६४९ निसें ६८२ तक खः धयागु खँ 
इतिहासय्‌ दु । ने.सं. ६८२ निसें ६९८ तक जुजु जूम्ह महेन्द्र मल्लया पालयया 
अभिलखेय्‌ यँय्‌ नीखुगू त्वाः दुगु खँ सिइदु । ने.सं. ६९८ तक यँय्‌ नीखुग्‌ त्वा: 
दुगु खैँ उल्लेख यानात:गु व वयांलिपा गनं हे छुँ उल्लेख मजुसे छक्वलं ने.सं. 
९२१ पाखे स्वीनिग्‌ त्वा: दुगु खँ उल्लेख यानातःगुलिइ थ्व यँ देशय्‌ स्वीनिगू 
त्वा: जूवःगु शाहकालय्‌ तिनि खः धयागु खँ पत्या: यायेछिं । थ्व हे स्वीनिगू 
त्वाःयात थौंतक नं परम्परा कथं यया ज्यापु समुदायलय्‌ औपचारिकता बिया: 
संस्कृति व सामाजिक ज्याखँ न्ह्याका वयाच्वंगु दनि । आ: वया: थुकिइ नं 
हिलावनाच्वंगु खनेदु । गथे कि ने.सं. १११४ स ज्यापु महागुथि पाखें जूगु धिमेया 
गुरुपिं हने ज्याझ्वलय्‌ ब्वति काःगुकथं येँ ४१ त्वा:या खलःपाखें ब्वतिका:गु 
दुसा ने.सं. १११५ स धर्मचक्र तःननि खलःया ग्वसालय्‌ जूगु दापा गुरुपिं हते 
ज्याझ्वलय्‌ ५५ त्वाःया खलःपाखें ब्वतिका:गु खनेदत । थ्व प्रत्येक त्वा:या 
थःथःगु हे स्यने कने यायेगु वा त्वा:या संगीत सम्बन्धि ज्या यायेगु आखा:छँ वा 
नास:छें दइ । 


यें देया स्वीनिग्‌ त्वा: 


यँ देया ज्यापु समुदायलय्‌ परम्पराकथंया नियम दुनेया लगतय्‌ औपचारि 
क रुपं दुथ्यानाच्वंगु स्वीनगू त्वाःया थीथी त्वा: पुचःयात कयाः ब्वथलेबलय्‌ 
साधारणकथं येँ देयात निब्व - (१) थैदे (यःने) व (२) क्वदे (क्वःने) कथं 
धयातःगु खःसां नं धात्यें धायेगु खःसा येँ देयात स्वंगूकथं ब्वथलातःगु दु । 
थथुत्वाः वा थथुपुईं (थःने त्वाः) - पश्चिमपाखे त्यंघः व पूर्वपाखेया 
असंया न्या ल्वहँ सिमानां उत्तरपाखेया त्वा: - 
(१) थेबही (२) लग:छें (क्वाःबाहाः) 


($) 


(३) कुसुम्बियालाछि (४) छ्वासलबु (तंलाछि) 
(५) त्यःर (६) जमः 

(७) पिलातुं (कोनाःत्वा:) (८) मागः (भोताहिति) 
(९) असं (भोताहिति) 


दथुत्वाः वा दथुपुईं (दथुत्वा:) पश्चिमपाखेया मरु सतः बा भुतिसः व 


पूर्वपाखेया पुखूद्यां खिचापुखूया सिमानां उत्तरपाखे असंया न्याल्वहूँ व त्यंघ: 


सिमानातकया त्वा: - 

(१) ओलाछि प्यंगःथां (२) त्यंघ: (बलामि खलः) 

(३) किलाघः (४) न्यत 

(५) वंघः (६) महाबू 

(७) वतु (८) मखं 

(९) यतखा (१०) दुगंबही 

(११) मरुबही (१२) खिचापुखू (पुखूद्यां व तेबाहाः त्वाः) 
क्वधुत्वाः वा क्वथुपुईँ (क्व:ने त्वाः) - मरु सतः वा भुतिसः व 

खिचापुखू सिमानां क्वय्‌यागु मुक्कं त्वा: - 

(१) ओमबाहाः (२) यंगा: 

(३) कोतःब्व (भिन्द्यःत्वाः) (४) यःबाहाः (भिन्दःत्वाः) 

(५) क्वहिति (६) तुकबाहाः 

(७) नायपाचो (द) बकछें 

(९) भलननि (मुसुंबाहाः) (१०) तःननि (ब्वस्यःखलः, वासिं खलः, माहां 

खलः) 

(११) इउतु ननि 


यँ देया कुम्हाः खलः पुचः 


ज्यापु वर्ग हे खया: नं स्वीनिगू त्वा:या लगतय्‌ दुमथ्याःपिं खलः मध्ये 


कुम्हाः नं खः। स्वीनिगू त्वाःनाप त्वाःया नातां स्वापू मदुसां कुम्हाः खलकय्‌ नं 
थःने व क्वःने थीथी पुचः दु। व थुगुकथं खनेदु - 


(द) 


थथु वा थःने पुचः 
१) क) ज्याथाकुम्हाः (अयूलिं मयूलिं का:वनेगु थाय्‌ व पुजाज्वलं भारा) 
ख) यलकुम्हाः 
२) त्यंघःकुम्हाः (भ्यगः, सलाःपाः व ततःग्वःगु भारा) 
३) जमःकुम्हाः (जनबाहाः करुणामय गुथिनाप स्वापू दृपिं) 
क्वथु वा क्वःने पुचः 
१) क्वहितिकुम्हाः (मुस्या कुम्हाः - घः भारा) 
२) क) तःननिकुम्हाः (धौ भ्यगः भारा) 
ख) वन्देकुम्हाः (धौ भ्यगः भारा, हाकु भारा) 

थुगुकथं थःने व क्वःने यानाः थीथी पुचःया कुम्हाः खलकय्‌ नं थीथीकथंया 
ज्या ब्वथलातःगु खनेदु । येँ देशय्‌ स्वीनिगू त्वाया लगतय्‌ दुथ्या:पिं ज्यापुतय्‌ 
देभ्वय्‌ व त्वाःभ्वय्‌ नकेगु चलन दुगु खःसा कुम्हाः खलःतय्‌ जाःभ्वय्‌ वा 
जःभ्वय्‌ धकाः कुम्हाः खलः जक सःताः भ्वय्‌ नकेगु चलन दु। ज्यापुतय्‌ देभ्वय्‌ 
नकिइबलय्‌ ज्यापुतय्‌ त्वाःया मूगुथिइ दुथ्याःपिं खलःपिनि छेँखां छम्ह सःताः 
भ्वय्‌ नकिइगु खः । त्वाःभ्वय्‌ धालकि स्वीनिगू त्वाःया लगतय्‌ दुथ्याःगु 
त्वाःया मूगुथिइ थाकुलि पुचः वा तगिमय्‌ दुथ्याये धुंकूपिं थाकुलि व न्वकु 
निम्ह त्वाःया प्रतिनिधिकथं सःताः भ्वय्‌ नकिइगु खः । छगू हे त्वाःया मूगुथि 
खलकम्‌ दुथ्याःपिं खलकय्‌ ओलाःसपना -लायेधुंकूपिं दकव कायमस्त सःताः 
भ्वय्‌ नकिइगु मूगुयिया दछिइ छक्वः न्यायेकिइगु त्वाःया भ्वययात न॑ त्वाःभ्वय्‌ 
हे धाइ । अथे हे कुम्हाः खलकय्‌ जा:भ्वय्‌ वा जःभ्दय्‌ नकिइबलय्‌ कुम्हाः 
खलक्रय्‌ छेँखां छम्ह सःताः भ्वय्‌ नकिइगु खः । ज्याथाया कुम्हा: भाजु भरना 
प्रजापति (धनबाहादुर) जुया धापूकथं उगुकथं जाःभ्वय्‌ वा जःभ्वय्‌ नकिइबलय्‌ 
ज्याथाया कुम्हाः खलः व यलकुम्हाः (छवासलबु) खलः निखल:नं दुथ्याइ । 


यीयीकथंया पुर्खौली उपनां तयाः नां कायेगु चलन 


छु नं त्वाः वा मूल पुचः हे गुयिकथं नालावयाच्वपि थ्व भाबो समुदायलय्‌ 
छुँ नं त्वाःया त्वाःगुथि खलःया सुं नं व्यक्तियात म्हसिइके मा:सा त्वाःया नांया 


(९) 


नापंतुं स्वानाः 'मि' धायेगु चलन परम्परां निसें दुगु ख: । गथेकि थँबही त्वा:या 
गुथि खलःया सुं नं छम्ह व्यक्तियात म्हसिइके माःसा उम्ह मनूयात 'थँबहीमि', 
त्यःर त्वाःया गुथि खलःया सुं नं छम्ह व्यक्तियात म्हसिडके माःसा उम्ह 
मनूयात 'त्यःरमि', मखं त्वाःया गुथि खलःया सुं नं छम्ह व्यक्तियात म्हसिइके 
माःसा उम्ह मनूयात 'मखंमि' आदि कथं त्वा:यानाप स्वापू दुगुकथं मनूयात 
म्हसिइकेगु चलन आःतक नं दनि। थुगुकथंया थ्व 'मि’ परिचयात्मक खँग्वः 
छ्यलाः सु मन्‌ गुगु त्वाःयाम्ह धयागुकथं म्हसिइकेगु निम्तिं छ्यलातःगु उगु . 
“मि' खॅग्बःयात सम्बन्धित मनूनाप स्वापू दुगु उपनांकथं नं नालाकाये छिं। उगु 
हे कथं थीथी व्यवसाय, व्यवहार, स्वभाव आदिनाप मिलय्‌ जूगुकथं नं उपनां व 
कुनां तयाः नां कायेगु चलन थौं तकनं दु । छगू हे जात छगू हे समुदाय 
जुयाच्वंपिं स्वीनिगू त्वाःया लगतय्‌ नां दुथ्याःगु त्वाःया ज्यापु पुचः वा खलःया 
थ्व भाबो समुदाय दुने थुगुकथंया उपनां व कुना कयावयाच्चंगु दु। - म्‌, फूबे, 
ज्यापू, सापू, म्येयपू लापाँय्‌ फैपू, हैँयपू, तुकंपू, सुवाः, पाएँ, भ्यावर, बालिख्याः, 
मांख्याः, बकुलाः, गों, बगरे, माकः, नॅमरी, स्याबजि, नव:चा, वासिं, सांगादेसि, 
भुलायदेसि, सँयख्वाः, नछ्याँ, कःनिमन:, ध्वंगर, फर्क, नालबन्दि, धौ, आवाः, 
हलू, बैग:मरु आदि थीथी व्यवसाय, व्यवहार व स्वभाव कथं पुर्खौलि जुयावयाच्चंगु 
उपनां व कुनां खः । थुगुकथंया नां कयाः पुचःया पूर्खा म्हसिइकेगु चलन 
आ:तक॑ नं द हे दनि। अथे हे दर्जाकथं नं उपनां कयावयाच्चंगु दु । गये कि - 
डंग, माहां नायः, माहां, पुईं नायः, ब्वस्यः, बलामि, क्राजमि, धुरां आदि । 
थ्व सरकारपाखें हे नियुक्ति यानातःपिं कर्मचारीकथंया पुर्खौलि उपनां खः । 
थुगुकथं दर्जाया उपनामय्‌ यें देसय्‌ माहानायः थःने लागाय्‌ छम्ह व क्वःने 
लागाय्‌ छम्ह यानाः मुक्कं निम्ह दु । माहांनायः धयाम्ह हे देशय्‌ दुने शान्ति सुर 
क्षाया निम्तिं सरकारं नियुक्तिं यानातःपिं कर्मचारीतय्‌ नायः खः । पुईंनायः 
थःने लागाय्‌ प्यम्ह क्वःने लागाय्‌ प्यम्ह यानाः मुककं च्याम्ह दु । पुईंनायः 
धयाम्ह कवः वा गोष्ठी पुचःया नायः ख: । अथे हे माहांत थःने व क्वःने यानाः 
मुक्क न्ययम्ह दु । अये हे ब्वस्यः खलःनं थःने व क्वःने यानाः ब्वथलातःगु दु । 
ब्वस्यः धयापिं बन वा सिमा सम्बन्धि विशेषज्ञत खः । बलामितयूगु नं अलग्ग 


(१०) 


हे पुचः दुगु खँ सिइदु । बलामि व भाजमि धयापिं गड सिमा व सिं सम्बन्धी 
ज्या याइपिं । अथे हे धुरां धयापिं नं दुगु जुयाच्वन । गुँइ सिमा पाला: सिँया 
रुप जुइधुंका उगु सिँयात माःगु थासय्‌ थ्यंकेगु ज्याया लागिं नियुक्ति यानातःपिन्त 
धुरां धाइगु जुयाच्वन । थुगुकथं सरकारी स्तर हे दर्जाया ल्याखं पुखौंलि 
वयाच्चंगु उपनां कायेगु आ:तकनं चलन दनि। माहांनायः, पुईनाय: व माहांतसें 
लायकूया ज्याय्‌ व सरकारी ज्याय्‌ थीथी ज्या खँय्‌ अप्वः यानाः धार्मिक 
ज्याखेंय्‌ आ:तक नं ब्वति कायेमाःगु नियम यानातःगु दु । उज्वःगु ज्याखँय्‌ 
ब्वति कयावयाच्चंपिं फुक्कसितं दर्जा अनुसार सरकारं लयूलय्‌ तलब बियातःगु 
बु । भाबो वा ज्यापु समुदायया थुज्वःपिं दर्जावालत सरकारी स्तरं जुइगु 
धार्मिक ज्याखें व जात्रापात्राय्‌ उपिं सम्मिलित मजुसें मगाःगु नियम पानातःगु 


बु। 


प्राचीनकालया महानगर येँ दे 


यँ देया थःने व क्वःने लागाया खय्‌ गुलिंगुलिं मनूतयगु धापूकथं ये 
देया लायूकुलिइ तलेजु देग:या चुकय्‌ दुहाँ वनेगु सिँध्वाखाया निपा खापा 
मध्येलय्‌ छपा खापा थःनेया लागा व छपा खापा क्वःनेया लागाय्‌ लानाच्वंगु 
दु। थःने व क्वःने लागाया चिं (सिमाना) उगु सिँध्वाखाया निपा खापाया 
दथुइच्चंगु खापाभू खः धयागु धापू दु । 

थुगुकथं थःने व क्वःने लागा ब्वथलातःगु येदेयात ने.सं. ३२७ स हे 
महानगरया संज्ञा बिया: श्री मत्कान्तिपुरी धयातःगु अभिलेखय्‌ दुगु खँ 'काठमाण्डू 
शहर सांस्कृतिक अध्ययन भाग १' स भाजु डा. जगदीशचन्द्र रेग्मीजुं उल्लेख 
यानातःगु दु । ने.सं. ३२७ पाखे हे यें देशय्‌ खुगू महानगर कथंया इलाका दुगु खे 
सिइदु । उगुकथं इलाका ब्वयलातःगु खँयात कयाः न्ह्यथनात:गुकथं रत्नकाजी 
बज्चाचार्य व विजयरत्न बज्राचार्य गुरुजुपिसं च्वयाद्यगु “नेपाः देया विहारया 
ताःचा' सफुतिइ थुगुकथं न्ह्यब्वयातःगु दु -(१) प्रज्ञापुरी महानगर (२) सुवर्णप्रणाली 
महानगर (३) सुवर्णपुर महानगर (४) कान्तिपुर महानगर (५) काष्ठमण्डप 
महानगर (६) मञ्जुपटून महानगर खः । अनंलि छगू नगर सिंहकल्प नगर 


(११) 


खः । थुगुकथं महानगर व नगर मिलय्‌ जुयाच्वंगु येँ देशय्‌ प्रज्ञापुरी महानगर, 
सुवर्णप्रणाली महानगर, सुवर्ण महानगर (चाबही इलाका) व सिंहकल्प नगर 
थथुपुई इलाका दुने लानाच्चंगु वु। कान्तिपुर महानगर व काष्ठमण्डप महानगर 
दथुपुई इलाका दुने लानाच्चंगु बु। अथे हे मञ्जुपट्टन महानगर क्वथुपुईँ इलाकाय्‌ 
लानाच्वंगु दु । मल्लकालय्‌ तकनं थुगुकथं थीथी नांया महानगर इलाका 
स्वानाः छगू हे जुयाच्वंगु महानगर यँ दे शाह शासनकालय्‌ वयाः महानगर 
मजुसे मात्र नगरया नामय्‌ परिणत जूवल । मल्ल शासनकालया वहे महानगर 
नांयात संशोधित नगर नांयात आ: वयाः नेपाल संवत १११६ स हाकन॑ दोहरय्‌ 
यानाः पुनर्सशोधनकथं महानगर नामाकरण यायेधुंकूगु दु । थुगुकथं इलय्‌ 
ब्यलय्‌ नां संशोधन जुयावःगु थुगु येँ देयात इतिहासया पाना पुइका स्वयेगु 
खःसा आः वयाः महानगर मधासे पुनर्महानगर धायेमाःगु आवश्यक खनेदु । 
छायधाःसा थ्व यँ देयात महानगर धकाः नां तःगु खँ न्हुगु मजुसे लगभग 
च्यासः दै न्ह्यः हे महानगर जुयाच्वनेधुंकूगु खः धयागु खँ इतिहासं बालाक हे 
क्यनाच्चंगु दु । 


वंशकथं वयाच्वंगु कुलानिया नाता व खलःपुचःया नां 


ज्यापु समुदाय च्वनिइगु थाय्‌ व त्वाःया रुप छगूकथंया अलग हे धंगं 
खनेदया च्चनिइ । थुपिं च्वनिइगु थाय्‌ वा त्वालय्‌ छचाखेरं छँ पुचः मुनाः उगु 
थासय्‌ चुक, ननि, लाछिथज्वःगु आदि कर्थया सामुहिक ज्या कायेगु चकंगु 
थाय्‌ दयाच्चनी । थुगुकथं पुचः मुना: परम्परांनिसेँ हे समाजय्‌ हवना वयाच्वंपिं 

ज्यापु समुदायलय्‌ संस्कृति व संस्कारय्‌ थःगु वंशकथं वयाच्चंपिं जः व 

दाजुकिजाया नाताय्‌ म्हछिं निसे गुथि खलःपुचः तकया दुमे दयाच्चंगु क्वातुगु 

थः वा नाताय्‌ छ्यलिइगु खँग्वः थुगुकथं .जुयाच्चंगु दु । 

१) भुतूखा - छप्वाः भुतुलिइ (छगू हे भान्छाय्‌) ज्वरय्‌ जूगु नयाः च्वनाच्वंपिं 
छपुचः च्वनिइगु छे, क्वथा वा थाय्यात भुतूखा धाइ । थुज्वःगु पुचलं 
बइम्ह छम्ह प्रतिनिधियात भुतूखां छम्ह धाइ । 

२) माचाछि - कलाः भाःत ब कायस्ह्यायुपिं छयासं नयेगु यानाः हवना 

३) 
४) 
५) 


६) 


७) 

८) 

९) 

१०) 
११) 
१२) 
१३) 
१४) 
१५) 
१६) 


१७) 


१८) 


च्चनाच्चंपिं वा निम्हतिपू व उमि मचात छगू जहान । 

माचामिचि - जहान भ्वछि वा छँग्‌ च्वंपिं सकलें । 

भ्वछि - हामा निसें मचाखाचातकं छथासं च्वनाच्चंगु पुचः । 

जः - आजा अजिनिसे छगू हे क्रमं स्वानावयाच्वंगु छुइ उइ तकंया 
मुक्क नाताया पुचः । 

हामा - जहान वा जःया दकलय्‌ थकालिम्ह फुक्कसिनं . हनाबना 
तयेमाःम्ह । 

हजि - थः स्वया थकालि वा ज्याथ:म्ह । 

स्याः दाजुकिजा - छम्ह हे अबु पाखेंया दाजुकिजा (लाहि) 

दाजुकिजा - स्याः (लाहि) दाजुकिजाया कायूमस्त । 

स्याःफुकी - ब्यागलं (छखे) च्वनेधुंकूपिं दाजुकिजाया कायूमस्त । 
फुकी - स्याःफुकी वा छगू हे सतिइगु वंशया दाजुकिजापिं थुपिंतकया 
पुचलय्‌ सुं सीसा दुःखं च्वनेमाः । 

झिन्हुफुकी - छगू हे बंशया पुचः खःसांनं तापाय्‌ धुंकूपिं फुकीत। फुकी 
खःसां नं सुं सीसा दुखं च्चनेगु कर मदयेधुंकूपिं खलः । 

कुल - स्वात्तुस्वाना बयाच्चंगु छगू वंश । 

कुलछें - कुल परम्परां निसें च्वनावयाच्चंगु छेँ । 

कुलछि - स्याःपिं जः दक्व मुनेगु छगू पुचः । 

छँखां छम्ह - जः वा हामा छम्ह छम्ह जक थ्याकीगुयात छेँखां छम्ह 
धाइ । थुकिइ ब्यागलं च्वंपिं वा भुतूखायात ल्या: तइमखु। 

कवः - छगू हे कुल वा वंशया सत्तिपिं तापाःपिं सम्पूर्ण व्यक्तित 
कःघायेगुयात हे कवः धाइ । 

गू (कचागुथि) - छगू हे कवः वा थीथी कवः पाखे मनू मुना: दयेकातःगु 
चिचीधंगु गुथियात 'गू' धायेगु यानातःगु दु । गथेकि - तागू, ताय्‌गु, 
लःगू, सीगू, भ्वंगू, बिचाःग्‌, लँगू, हाथागू आदि । अथे हे ओला: सेवा, 
पुन्ही सेवा, चः-हे सेवा, संल्हू सेवा आदिकथंया सेवा (सिवा) गुथि व 
तिसा बिचाः गुथि कथं थीथी लसता गुथि न्यायेकिइगु गुथि। 

१९) 


२०) 


२१) 


२२) 


२३) 

२५) 


२६) 


२७) 


काकु (कचागुथि) - गुथि वा कचा गुथिया अन्तरगतय्‌ लानाच्वंगु पर 
म्परांनिसें न्यायेका वयाच्चंगु विशेष परिकारया नसा ज्वरय्‌ यानाः 
नयेगु व थयेगु यायेमाःगु गुथि। गथेकि - मीकाक्‌, तुकंकाक्‌, भान्ताकाकु 
आदि । 

गुथि - त्वा:या दकव कवः वा जःपाखेया प्रतिनिधित छथासं मुनाः 
धार्मिक संस्कृतिया ज्याखँ न्ह्याकिइगु ज्यायात हे गुथि धाइगु खः । 
गथेकि - नासःपुजा गुथि, द्यःगुथि, मरःगुथि, सनाःगुथि आदि । 
देगुथि (देसेवा) - थ्व गुथि ये देया ज्यापु समुदायया सम्मेलनया रुपं 
न्यायेका वयाच्चंगु छगू तःधंगु गुथि खः । येँ देया स्वीनिग्‌ त्वाःया 
लगतय्‌ दुथ्याःगु त्वाःया खलकय्‌ दुथ्याःपिं सकलें मुना: थवं थवय्‌ 
ग्वाहालि यानाः स्वयम्भूइ पुजा यानाः न्यायेकिइगु भ्वययात हे दे सेवा 
गुथि धयातःगु दु । प्रत्येक त्वाःया प्रत्येक छँया छेंखां छम्ह प्रतिनिधि 
सःताः न्यायेकिइगु थुगु गुथि दय्‌ छक्वः यिंलागाया अष्टमी कुन्हुया 
दिनय्‌ न्यायेकेगु चलन यानातःगु खः । तर थ्व गुथि न्हनावनेधुंकल । 
खलः - प्रत्येक कवःया प्रत्येक जहान वा ज:पाखें प्रतिनिधि जुयाः गुथिइ 
सामेल जुइपिं वा जुइमा:पिन्त खलः धाइगु खः । 

जूजं - छुं नं गुथि वा भ्वजय्‌ दुजः (सदस्य) जुयाच्चंम्ह मन्‌ । 

दुजः - यःथिति इष्टमित्र संकलें सःताः नकेगु भ्वजय्‌ भ्वयवःपिं सकसितं 
भ्वय्‌ नके क्वचायेका दकलय्‌ लिपा च्चनिइपिं भ्वजय्‌ ज्याया वन्दोवस्त 
यानाच्चंपिं कजि खलः, सुवाः, भरि, लैका आदिकथं ज्या यानाच्वंपिं 
जिम्मेवारी पुचः । 

धःमू - छुं नं धार्मिक वा सांस्कृतिक ज्याखँय्‌ वुजः जुयाः ब्वति 
कयाच्वंम्ह व्यक्ति । 

धःमू खलः - छुँ नं धार्मिक वा सांस्कृतिक ज्याखँय्‌ दुज: जुयाः ब्वति 
कयाः सम्मिलित जुया च्वंपिनिगु पुचःयात धःम्‌ खलः धाइ । 
कालांकुलुं - खलः पुचःनाप स्वाप्‌ दुपिं खःसानं जिम्मेवारी रुपं ज्या 
याये म्वाःपिं व मालिइगु इलय्‌ ग्वाहालिया रुपं ज्या बिइपिं व्यक्तित । 


(१४) 


२८) छुतिं - थःगु अलग्ग ल्हापं तयाः गुथिइ ह्वनानइम्ह छँय्‌ ब्यागलं च्वनाच्यंम्ह 


गुथिया दुजः । 


गुथिगनया समाजय्‌ हनाबना तयेमा:पिं व जिम्मेवार मनूत 


नेवाः ज्यापु समूदायलय्‌ थःगु वंशया नाताकथं परम्परां निसेँ थःथःगु 


त्वालय्‌ न्यायेकिइगु थीथीकथंया गुथि वा कचा गुथिइ अप्वः यानाः गुथिइ पुजा 
याइपिं गुथि खलःया थाकुलि, मूगुरु वा नायल हे पुजा यायेगु परम्परां निसेया 
चलन खः । गनं गर्न छुं छुँ गुथिइ जक गुभाजु पाखे पुजा याइगु खनेदु। थुगुकथं 
बंश परम्परां निसें वयाच्चंगु ज्यापु समाजया धार्मिक व सांस्कृतिक ज्याखँय्‌ 
धायेकि मूम्‌गु गुथिइ खलक हनाबना तयेमाःपिं मनूतय्‌गु दर्जा ब ज्या 
ब्वथलाकथंया जिम्मेवारी ज्या थुगुकथं दु । 


१) 


२) 


३) 


४) 


५) 


६) 


७) 


द) 


थाकूलि - खलः मध्येलय्‌ ज्याथःम्ह, दक्वसिबय्‌ च्वय्‌ च्वनिइम्ह, गुथिगन 
ब धार्मिक ज्याखँय्‌ पुजा याइम्ह । 

मूगुरु - राग, म्ये, बाजं आदि संगीत सम्बन्धि ज्याखँय्‌ खलः पुचलय्‌ 
दक्वसिबय्‌ उप्वः ज्या सःम्ह व स्यनाबिइ सःम्ह फुम्ह व्यक्ति । 

खव गुरु - मू गुरुया क्वसं च्वना: ज्या याइम्ह, मूगुरुया पलेसां ज्या 
यायेसःम्ह व फुम्ह। 

नायः - खलः पुचःया समाजय्‌ नेतृत्व यायेफुम्ह, ज्ञां दुम्ह, सःस्यूम्ह व 
सकंसितं मिलय्‌ यानातयेफुम्ह व्यक्ति नायः जुइ । 

कजि - छु नं गुयि, धार्मिक वा सामाजिक, सांगीतिककथंया खल:पुचः 
व साधन स्वनातःम्ह वा उज्वःगु कुलया परम्पराकथं वयाच्वंम्ह 
आधिकारिक बा अख्तियार प्राप्त व्यक्ति । 

बहिदार (दांभरि) - दांया कालबिल व ल्या:चाया ज्या याइम्ह धेबाया 
जिम्मेवारी मनू । 

तहविलदार (भरि) - सरसामान व दांया जिम्मा कयाच्वम्ह धुकूपिवा: 
जुयाच्च॑म्ह मन्‌ । 

सुवा: (भरिंनायः) - भ्वय्‌ ज्वलं ज्वरे यायेगु व भ्वय्‌ नकेगुलिइ 

नसाज्वलंया तजबीज मिलय्‌ याइम्ह मन्‌ । 
९) सुलिं - थ्वें अयूला:या तजबीज मिलय्‌ याइम्ह मन्‌ । 
१०) हाम्‌ - दुजः खलःयात छुँ नं कथंया सुचं ब्यूवनीम्ह, गुथिया धार्मिक, 


सांस्कृतिक, सामाजिक व सांगीतिक ज्याखँय्‌ न्ह्याबलें नं ग्वाहालि 
बिइम्ह छम्ह सक्रिय जुयाः ज्या याइम्ह मन्‌ । 


ज्यापुतयूगु मौलिक बाजं व थीथी रागया म्ये 


ज्यापु समुदायया वंश परम्परां निसें यानावयाच्दंगु चलनकथं स्तीनिगू 
त्वाःया थःथःगु पुचलं कःघानातःगु व आःतकं नं मत्वःतुसे न्ह्याकावयाच्वंगु 
संस्कृतिइ संगीतया झ्वलय्‌ नेवाः ज्यापुतयगु मौलिकता दुगु बाजं थुगुकथं दुगु 
खनेदु । 
सिँ व छ्यंगूया तालबाजं - धिमे, कोंचाखिं, नगरा, दं, खंजलि, कान्तां दबदब 
|| 


धातुया तालबाजं - भुस्याः, घौ, कंयपुईं, ताः, बभू । 
पुइगु बाजं - पोंगा, बय्‌। 
किइगु. तारबाजं - पिवांचा, भोखाचा । 


थुकिया नापनापं जातिय मौलिकता खने मदुगु बाजं खःसां नं क्वातुक 
कःघानाः दापा बाजनय्‌ दुथ्याकातःगु बाजंत थुगुकर्थ दु - 
सिँ व छ्यंगूया तालबाजं - देसिखिं, पछिमा (मृदंग), धोलक । 


धातुया तालबाजं - झ्यालि। 
पुइगु बाजं -. बाँसुरी । 
किइगु तारबाजं - बेला। 


थुज्व:कथंया बाज न॑ दापाय्‌ छयलावयाच्वंगु दु । थुगुकथंया बाजं 
छ्यलाः दापा थाइबलय्‌ थीथीकथंया तालय्‌ थीथी सुरया थीथी रागया ऋतु म्ये 
व चच्छि न्हिच्छिया दुने पहरकथंया थीथी ईब्यःया रागया म्ये हालेगुया नापं 
बार्‍हमासे (सदावहार) या थीथी रागया म्ये नं हालेगु यानावयाच्चंगु दु । म्येया 
राग व हालेगु ईब्यः थुगुकथं दु : 


(१६) 


१) 
२) 


३) 


डं) 
५) 


६) 


७) 


८) 


१०) 


११) 


१२) 


१३) 


१४) 


१) 


राग वसन्त - श्री पञ्चमीनिसें होलिपुन्हि तक । 

राग होली - चीर स्वाये अष्टमीनिसें चकंपुन्हि (थँबहीया चकद्य: जात्रा) 
कुन्हु तक । 

राग धमाल - होली ज्वःछि। 

राग घातु - चकपुन्हि कुन्हुनिसें स्वांयाःपुन्हि कुन्हु तक । 

राग कहुकोला: - स्वांयापुन्हि धुनेवं पारु कुन्हुनिसें सिथिनख:कुन्हु तक । 
थ्व रागयात पुवाद्या राग नं धायेगु याः । सितला माजुया म्ये थ्व हे 
रागया म्ये खः । पुवाद्या राग धकाः मेगु हे कथंया छथी नं राग दु। 
राग सोरथ - भलभल अष्टमीतिसें गथांमुगःचःसहे कुन्ह्‌ तक । 

राग सिन्हाज्या - सिथिनखः धुनेवं गथांमुग:च:ऱ्हे कुन्हु तक । सिन्हाज्या 
राग निगू कथंया दु - शास्त्रीय राग व ख्यालिकथंया लय्‌। | 

राग तुकाज्या - गथांमुग:चःऱ्हेनिसें यँया:पुन्हि कुन्हु तक हालिइगु म्येया 
अलग्ग है कथंया राग। 

राग भुपाली - गथांमुगःया कन्हे कुन्हुनिसें कायूग: अष्टमी कुन्हु तक । 
राग कल्याण - गुंला लक्छि। 

राग वैराग - गुंपुन्हि कुन्हुनिसें कृष्णाष्टमीकुन्हु तक, थ्व रागया म्येयात 
भजनथरी नं धाः । 

राग मालश्री - कायग: अष्टमी कुन्हुनिसें कतिंपुन्हिकुन्हृ तक । 
लाबंमोहनीया नामं चौलाथ्व अष्टमी कुन्हु छन्हु नं थ्व रागया म्ये हालेगु 
याः । 

राग धनाश्री - कतिंपुन्हिनिसें मिलापुन्हि कुन्हु तक । 

राग श्री - कतिंपुन्हिनिसे मिलापुन्हि तक सुथसिया पहरय्‌ हालिइगु 
च्वबाहाः करुणामयया म्ये । 

राग निर्गुण - मिलापुन्हिनिसे श्रीपञ्चमी छन्हु न्ह्यः तक । 


चच्छि न्हिच्छिया दुने पहरया ल्याखं हालेगु म्येया राग : 


१) 


राग कोला: - चान्हसिया १२ बजेनिसें १ बजेतक । 
(१७) 


२) 
३) 
४) 
५) 
६ 
७) 
८) 
९) 
१०) 
११) 
१२) 
१३) 
१४) 
१५) 
१६) 
१७) 
१८) 


१९) 


राग नमामि - चान्हसिया १ बजेनिसें २ बजेतक । 
राग मालवा - चान्हसिया २ बजेनिसें ३ बजेतक । 
राग पहरिया - चान्हसिया २ बजे निस सुथसिया पहर ४ बजे तक। 
राग बिहाग - सुथसिया पहर ३ बजेनिसें ४ बजे तक। 
राग ब्याहांचुलि - सुथसिया पहर निभाः लुइगु ई तक । 
राग भक्त - सुथः द्यः तुइसां निसें सुथसिया ७ बजे तक । 
राग जयश्री - सुथसिया ७ बजेनिसेँ १० बजे तक । 
राग मालुवा - सुथसिया ९ बजेनिसें न्हिनसिया १२ बजे तक । 
राग विभास - न्हिनसिया १२ बजेनिसें १ बजे तक। 
राग आसावरी - न्हिनसिया १ बजेनिसें २ बजे तक । 
राग पद्मजति - न्हिनसिया २ बजेनिसें ३ बजे तक । 
राग वेसाः - न्हिनसिया ३ बजेनिसें ४ बजेतक । 
राग कौसि - बान्हिसिया ४ बजेनिसें ५ बजे तक। 
राग केदार - बान्हिसिया ५ बजेनिसें ६ बजेतक । 
राग रामकलि - बान्हिसिया ६ बजेनिसें बहनिसिया ८ बजे तक । 
राग विजय - बहनिसिया ७ बजेनिसे १० बजे तक । 
राग विभास - बहनिसिया ९ बजेनिसें ११ बजे तक । थुगु रागया म्ये 
न्हिनय्‌ व चान्हय्‌ निगू पहरय्‌ हाले ज्यूगु चलन यानातःगु दु । 
राग नाथ - बहनिसिया १० बजेनिसें चान्हसिया १२ बजे तक । थुगुकथं 
थीथी ऋतु व चच्छि न्हिछिया पहर वा ई ब्यःया दुने थीथी रागया म्ये 
हालेगु चलन दु। 
अथे हे दच्छि यंक न्ह्याबले हाले ज्यूगु वा बाऱ्हमासे रागत - 


बल्लारी, भैरव, नाला, नट, राजविजय, कामोद, गडाल, तिलकामोद, 
मल्लार, गौरी, टप्पा, विरहिणी आदि कथंया राग खः । 


छुं न॑ कर्थया लसकुसया ज्याझ्वः जुइबलय्‌ व गुथिगानाया मुक्कं ज्या 


क्वचायेका दापा वा भजनया अन्तिम ज्याय्‌ मंगल रागया म्ये हाली । गुयि वा 
छुं नं कथंया लसता भ्वम्‌ न्यायेकाः दापायाइबलय्‌ मंगल म्ये हालेधुंकाः बाजं 


(१८) 


पुजायानाः अस्तुति रागया म्ये हाली । अस्तुति रागया म्ये हाले सिधयेकाः 
ईश्वरया आराधना भावभक्ति यानाः इता: च्याकाः मत बिइबलय्‌ आरती र 
गया म्ये हाला: सम्पूर्ण ज्याखँ क्वचायेकी । परम्परानिसेँ यानावयाच्वंगु 
थुज्व:गुकथंया संगीत विषयया चलन थौंकन्हे छुं छुँ त्वःफिइधुंकूगु खःसां नं 
मुख्यमुख्य विषयया ज्याखें मत्वःतुसें यानावयाच्वंगु दु । 

उगुकथं विभिन्न रागय्‌ हालिइगु म्ये निगूकथं दु । व खः ग्वारा व 
चालि । गुगुंगुगुं म्ये छगू हे द्याय्‌ वा छपु हे म्येय्‌ ग्वारा व चालि लस्करिं 
स्वाकानं हालेमा:गु दुगु खःसा गुगुंगुगु म्ये ग्वारा मदुगु चालि जक हालां गाःगु 
नं दु। उगुकथंया रवारा म्ये नं निगूकथंया दु - छगूकथंया म्येय्‌ ग्वारा व गवार 
त्वाः धकाः छगू हे ग्वारा म्येय्‌ निब्वयलातःगु खःसा मेगुकथंया म्येय्‌ ग्वार 
त्वा: मदुगु खालि ग्वारा हे छब्व जक दुगु । अथे ग्वारा व चालि दुगु म्ये 
हालिइबलय्‌ दकलय्‌ न्हापां राग काये वा हाले धुंकातिति ग्वारा म्येया गेरा 
कया: नियमपूर्वक म्ये हाले क्वचायेके धुंका:तिनि चालि म्ये हालेगु नियमकंथंया 
चलन यानातःगु दु । थ्व ग्वारा नामं हालिइगु व ग्वारात्वा: नामं हालिइगु 
म्येय्‌ चालि नामं हालिइगु म्येय्‌ थें धुवा व चिलं वा चलं (स्थायी व अन्तरा) 
धयागु दइमखु । उज्वःगु ग्वारा म्ये हालिइबलय्‌ ताः थायेगुलिइ नं विशेष 
प्रकारं थीथीकथंया ताल ल्वाकछ्यानाः ताः थायेमाःगु कथं मे हालेगु विशेष 
चलन यानातःगु दु । छपु गवारा म्येय्‌ छग्‌ हे कथंया ताल जुलधाःसा उगुकथंया 
तालयात “वाधा ताल' धाइगु खः । छपु हे ग्वारा म्येय्‌ स्वंगू कथंया ताल 
ल्याकछ्यानाः ताः थाइगु जुलधाःसा उकियात 'तिमां ताल’, प्यंगूकथंया ताल 
जुलघाःसा 'चौमां ताल”, न्यागू कथंया ताल जुलधा:सा 'पञ्चमां ताल’, न्हय्‌गू 
कथंया ताल जुलधाःसा उगुकथं थाइगु तालयात 'सप्तमां ताल', गुंगू कथंया 
ताल जुलधाःसा 'नवमां ताल', झिगू कथंया ताल जुलधाःसा 'दशमां ताल”, 
भिंनिगू कथंया ताल जुलधा:सा 'बाऱ्हमां ताल' थुगुकथं थीथी नियम व नांया 
ताल थाना: म्ये हालेगु चलन परम्परां निसें दुगु खः । धात्यें धायेगु खःसा दापा 
म्येय्‌ प्रचलित वा चलन चल्तिकथं थानावयाच्वंगु ताल न्हयगू कथंया दु। व खः 
- चो, परता, जति, पलेमां, अस्तरा, लवं, गर्‌ ताल खः । अथे खःसां नं 


(१९) 


बाऱ्हमां ताल धकाः भिंनिगू किसिमया ताल थाना: हालातःगु म्ये दुगु स्वयेबलय्‌ 
व मेगु थीथी म्ये हालिइबलय्‌ थाइगु थीथी नां व किसिमया ताल स्वयेबलय्‌ 
यक्व हे किसिमया ताल दुगु खनेदु । उज्वःगु तालया नां खः - माथ, कप, 
खटंकार, एकताल, थकता, धलंजति, रुप, ब्रम्ह, खजति, चौताल आदि नामं 
नं थीथी कथंया ताल थायेगु यानादयाच्चंगु खनेदु । किगू किसिमया ताल दुगु 
छपु है ग्वारा दापा म्ये 'दशमांतक गवारा” नांया म्ये आःतक॑ न॑ हालेगु चलन 
दनि । 


थीथी त्वाःया जात्रा यायेमाःपिं द्य:पिं 


१) थेबही - चकंद्यः (गुरु आजु) चकंपुन्हि (चिल्लागा पारु) कुन्हु जात्रा 
याइ। 

२) लगःछें - थ्व त्वाःयापिनि द्यः जात्रा यायेम्वाः । 

३) छवासलब - म्हेपि अजिमा ल्हुति पुन्हिबलय्‌ जात्रा याइ । 

४) कुसुम्बियालाछि - स्वांछपु गणेद्यः बालाचःनहेबलय्‌ जात्रा याइ । 

५) त्यःर - लृति अजिमा बालाचःहेबलय्‌ जात्रा याइ । 

६) असं - असंभुलु अजिमा मोहनीबलय्‌ जात्रा याइ । 

७) जमः - कमलाति गणेद्यः व पासिक्व. अजिमा न्हुतिपुन्हिबलय्‌ जात्रा 
याइ। पासिक्व अजिमायाथाय्‌ पाताः (पात्र) ख्वला थनेगु जात्रा थौंकन्हे 
न्हनावनेधुंकूगु दु । 

८) मागः - मयति अजिमा स्वन्तिबलय्‌ जात्रा याइ । 

९) पिलातुं - न्हापा न्हायर्कतला अजिमा द्यः जात्रा याइगु खः । थौंकन्हे उगु 
द्यः जात्रा यायेगु गुयि न्हनावनेधुंकगु दु । 

१०) त्यंघः - त्यंघः गणेद्यः पाहाँचः-हेबलय्‌ जात्रा याइ । 

११) ओलाछि - नरसिंह आजुद्यः जात्रा पाहाँचःर्हेबलय्‌ याइ । 

१२) . महाब्‌ - लुचुँभुलु अजिमाद्यः पाहाँच:ऱ्हेबलय्‌ जात्रा याइ । 

१३) किलाघः - किलाघः गणेद्यः पाहाँचः-्हेबलय्‌ जात्रा याइ । पुलुकिसि 
येयापुन्हिबलय्‌ जात्रा याइ । हु 


(२०) 


१४) 


१५) 
१६) 


१७) 
१८) 


१९) 
२०) 
२१) 
२२) 
२३) 
२४) 


२५) 


२६) 


२७) 
२८) 
२९) 
३०) 
३१) 
३२) 


याना: 


न 


न्यत (ताहाननि) - न्यतभुलु अजिमाद्यः पाहाँचःहेबलय्‌ जात्रा याइ । 
भचाखुसिया शोभा भगबतिद्यः बालाचःउेबलय्‌ जात्रा याइ । 
यतखा - कंग अजिमा व पतांगलि गणेद्यः पाहाँचः-हेबलय्‌ जात्रा याइ । 
बंध: - वंघः आजु (आकाश भैरव) यात यँगाःपुन्हिबलय्‌ चःब्वयाः 
स्वानं छायपेगु व हाथु हायेकेगु च्यान्हु यंकनंया जात्रा । 
मखं - मखं त्वालय्‌ च्वंम्ह मखं गणेद्यः पाहाँचः रेबलय्‌ जात्रा याइ । 
बतु - लुँमरि अजिमा द्यः पाहाँचःउहेबलय्‌ जात्रा याइ । न्हुतिपुन्हिबलय्‌ 
कमलाति गणेद्यः नं द्यः ब्वयेयंकेगुकथं जात्रा यायेमाः । 
तेबाहाः - लुँमरि अजिमाद्यः पाहाँचःेबलय्‌ जात्रा याइ । 
दुगंबही - लुँमरि अजिमा द्यः पाहाँचः-ेबलय्‌ जात्रा माने याइगु खः । 
मरुबही - मरु गणेद्यः मोहनीबलय्‌ जात्रा याइ । 
ओमबहाः - पचिमरहःबलय्‌ पचलि आजुद्यःया जात्रा माने याइ । 
यंगा: - पचिमऱ्हःबलय्‌ पचलि आजुद्यःया जात्रा माने याद । 
कोत:ब्व (भिंद्यःत्वाः) - भिंद्यः क्रिंनिदँया मेलाकथं जात्रा याइगु । 
पचिमर्हःबलय्‌ पचलि आजुद्यःया जात्रा मानेयाइ । 
यःबाहाः (भिंद्यःत्वाः) - पचिमर्‍हःबलय्‌ पचलि आजुया जात्रा माने 
याइ । 
क्वहिति -तकति अजिमाद्यः पाहाँचः-हेबलय्‌ जात्रा याइ । पचिमर्‍हःबलय्‌ 
पचलि आजुद्यःया जात्रा माने याइ । 
तुकंबाहाः - पचिमऱ्हःबलय्‌ पचलि आजुया जात्रा माने याइ । 
नाय्पाचो - पचिमऱ्हःबलय्‌ पचलि आजुद्यःया जात्रा माने याइ । 
बकंछें - पचिमऱ्हःबलय्‌ पचलि आजुद्यःया जात्रा माने याइ । 
भलननि - पच्िमऱ्हःबलय्‌ पचलि आजुद्यःया जात्रा माने याइ । 
तःननि - पचिमऱ्हःबलय्‌ पचलि आजुया जात्रा माने याइ । 
इउतुननि - पचिमर्‍्हःबलय्‌ पचलिं आजुया जात्रा माने याइ । 

थुगुकयं थीथी त्वाःया थीथी गुथि खलःया थीथी द्यःपिन्त इष्टः माने 
जात्रा यानाः नखःचखः हनावयाच्चंगु दु । अथे हे थीथी त्वाःयापिनि थीथी 

थासय्‌ थःथःगु इलाका दुनेया नासःद्यः माने यानाः नासःपुजा गुथि न्यायेका 
वयाच्वंगु दु । गणेद्यः अलग्ग अलग्ग हे थःयःपिनिगु थानगणेद्य:या रुपं माने 
याना वयाच्वंगु दु । दिगुद्य:या ख्यः नं थीथी त्वा:या थीथी कवःपिनि थीथी हे 
थासय्‌ दिगुपुजा न्यायेका: ख्यःभ्वय्‌ न्यायेकः वनेगु थाय्‌ दु । अथे हे छ्वास व 
कलःगाः नं त्वाःया ल्याखं थ:थःगु इलाका दुने अलग्ग अलग्ग हे थाय्‌ नालातःगु 
दु। 


ज्यापुत पाया: वये माःगु गुथि दुगु त्वाः 


१) थेंबही पायाः - थँबही पःमांत नाप छगू हे गुथिकथं मिले जुयाः न्यायेकिइगु 

` गुयिया आगंछें पिहां बइगु पाया: । 

२) वतु पायाः - वतु त्वाःया लुँमरि अजिमा द्यःया द्यःछें पिहाँ बहगु 
पायाः । 

३) कंग पायाः - यतखा त्वाःया कंग अजिमा द्यःया द्यःछें पिहाँ बइगु 
पायाः । 

४) महाब्‌ पायाः - महाब्‌ त्वाःया लुचुँभुलु अजिमाद्यःया द्यःछें पिहाँ बइगु 
पायाः । 

५) तेबाहाः पायाः - तेबाहाः त्वाःया लुँमरि अजिमा द्यःया द्यःछें पिहाँ बडगु 
पायाः । 

६) क्वहिति पायाः - क्वहिति त्वाःया तखति अजिमा द्यःया द्ःछें पिहाँ 
बइगु पायाः । 

७) मागः पायाः - मागः त्वालय्‌ नं न्हापा मयति अजिमाया द्यःछें पायाः 
पिहाँ बये माःगु चलन दुगु खः, उगु चलन लिपा न्हनाबंगु धयागु धापू 
दु। 

८) असं पायाः - असं त्वालय्‌ न्हापा ज्यापुतय्‌गु गुथिपाखें न॑ पाया पिहाँ 
वयेमाःगु चलन दुगु खः, लिपा उगु चलन न्हनाबंगु धयागु धापू दु । 

९) किलाघः पायाः - किलाघःया कुमारी छें पिहां बइगु थ्व पायाः किलाघःया 
कुमारीयात नं क्यनेमाःगु पायाः खः । थ्व पायालय्‌ खड्ग ज्वनाः 

१०) 


पाया: वये न्ह्यः न्हापां हे म्येग्छ्यँया जात्रा निं याइगु ख॥ थनया 
पायालय्‌ न॑ ज्यापु व पःमां छगू हे गुथि जुया पायाः बडगु खः । 

लायक्‌ पाया: - बौ ज्वनीम्ह व हनुमान जुइम्ह ज्यापु माःगु चलन 
यानातःगु दु । 


द्यःप्याखं दुगु त्वाः 


१) 


२) 


३) 


न्यत त्वा: - न्यत अजिमाया गंछिं प्याखं दच्छिइ छक्वः पाहाँचःरे कुन्हु 
द्यःछें. पिहाँ बया:, न्यतया दबुलिइ प्याखं ल्हुवयेमाःगु चलन प्राचीन 
काल॑निसे दुगु खनेदु । 

किलाघः त्वा: - किलाघः त्वाःया दिप्याखं येयाःपुन्हिबलय्‌ यँया:ज्य:छि 
लायकूया दबुलिइ, थायूमरुत्वा:पा दबुलिइ, वंघः त्वाःया दबुलिइ, न्हघः 
त्वाःया दबुलिइ व किलाघः त्वा:या दबुलिइ प्याखं हुइकाः कुमारीयात 
क्यनेमा:गु चलन यानातःगु दु । 

यतखा त्वा: - प्राचीनकालय्‌ कंग अजिमाया गंछिं द्य:प्याखं न॑ दॅय्दँसं 
प्याखं हुइकेमाःगु चलन दु धयागु खँ न्यनेदु । यतखाया कंग अजिमाया 
दःछँय्‌ द्यःप्याखंया गंछिं पिहाँ वयेत तयातःगु चःछँया बिस्कंगु गबलें हे 
मचायेकुसे तयातःगु लुखा आ:तकं नं दनि । कंग अजिमाया गंप्याखं 
गंछिं प्याखं हुलिइगु दबू धयातःगु थाय्‌ प्याफःया कम्पुकोतया लिकसं 
छगू दबू छुं दें न्ट्यः तक नं दनिइगु खः । थौंकन्हे उगु दब्‌ लें दयेका 
न्हनावनेधुंकल । 


ज्यापुतय म्ह्यायमचा कुमारी याइगु त्वा: 


१) 


२) 


मखं त्वा: - मखं त्वाःया तानाबाहालय्‌ च्वंम्ह कुमारी ये देया सजीव 
मन्‌ कुमारी मध्ये दक्वसिबय्‌ न्हापां थापना याःम्ह कुमारी खः धयागु 
धापू दु । थौंकन्हे थन कुमारी यायेगु चलन न्हनावंगु खनेदु । 

किलाघ: त्वा: - थुगु त्वालय्‌ नं ज्यापु जातिया हे मिसामचायात 

कुमारी यायेगु चलन आःतक नं दनि । 


ज्यापु समुदायया संस्कृति संस्कारय्‌ स्वापू दुपिं मेमेगु समुदाय 


थीथी कथंया मौलिक संस्कृति संस्कार हनावयाच्वंपिं थ्व ज्यापु 
समुदायलय्‌ दुगु संस्कारकथं थुगु समुदायनाप क्वातुक स्वापू दुपिं मेमेगु समुदाय 
थुगुकथं खनेदु : 

१) गुभाजु - थीथीकथंया पुजा पाठ व सराद्ध पिण्डदानया ज्याय्‌ माःम्ह 
पुरोहित (गुरुजु) । 

२) कुम्हाः (ज्याथापुचः) - अयूलिं मयूलिं द्य: काःवनेगु थाय्‌ व पुजा ज्वलं 
चाभारा छिइपिं । 

३) नौ, नौनी - संस्कृति संस्कारय्‌ आधारित ज्याखँय्‌ सँ खाकेगु व लुसि 
ध्यंकेगु वा थिइकेगु । न 

४) भुजं, भुजंनी - थीथीकथंया धार्मिक संस्कृति, संस्कारया ज्याखँय्‌ नायूखिं 
बाजं थायेगु व भुजंनी नं मचायात पिध्यंकेगु । 

५) त्वाःजं (जोगी) - दिगूपुजाबलय्‌ व थीथीकथंया धार्मिक संस्कृतिया 
ज्याखँय्‌ म्वाहालि पुइगु खःसा त्वा:जंनी (जोगीनी) नं मनू सिनाः न्हयून्हु 
दुकुन्ह विशेषकथं पुजायानाः न्हयून्हुमाब्व तयेगु ज्या व नखःचखःबलय्‌ 
सिकियाब्व कायेगु ज्या याइ । 

६) तति - सीम्हय्‌ तयेकेगु फांगा (सीफांगा) दयेकेगु ज्या याइपिं । 

७) काहा भुजं - धार्मिक सांस्कृतिक व संस्कारया ज्याखँय्‌ व सीबलय्‌ 
बापां दायेकाः सिथं यंकिइबलय्‌ काहा पुइपिं । 

८) पुलुपुलु - मन्‌ सीइबलय्‌ बापां दायेकाः सिथं यंकिइबलय्‌ पुलुपुलु ( 
चित्ता दीप) च्णाकिइपिं । 

९) प्बः, द्यःला - मनू सीबलय्‌ छवासय्‌ वाःगु, पिचा वाःगु, छ्वासय्‌ 
थायभुब्व, सभुजंब्व वाःगु आदि कायेगु । दिप पिथय्‌ द्यःपाः च्वनेगु 
गंकि कायेगु, राहुभ्वय्‌ नयेगु आदि ज्या याइपिं । 

१०) तब: (तम्बः) - त्वाःया गुथिया सांगीतिक लभः प्वंगा दयेकेगु व भिंकेगु 

ज्याया निम्ति स्वापू दुम्ह । 
११) कुलु - त्वाःया गुथिया सांगीतिक लभः बाजं दयेकेगु व भिंकेगु निम्ति 
स्वापू दुम्ह । 
१२) पुं - नासःद्यःया धकिं, यःया ख्वाःपाः, पुजा ज्वलंयात माःगु छुँ नं 
च्वयेगु वस्तु च्वयेतमाःम्ह । 
१३) बरे - द्यः व पुजायात माःगु बरेज्वलं दयेकीम्ह । 
१४) कौ - दयाः, पुजा, गुथियात माःगु नँया वस्तु ज्वलं दयेकीम्ह । 
१५) गथु - स्वां व क्यब ज्वलं ताःलाकीम्ह । 
थुगुकथं थ्व नेवा: ज्यापु समुदायलय धार्मिक, संस्कृति व संस्कारया 
ज्याखँय्‌ ज्यापुया थःगु समुदाय मखुसां नेवाः जातिया मेमेगु समुदाय नाप 
क्वात्तुक स्वापू दयावयाच्चंगु परम्परांनिसें दुगु खँ सिइदु । थुगुकथं स्वापू तयाः 
ज्या यानावयाच्चंगु ज्याखँय्‌ गुलिसितं दँयदँय्‌ बाली बियातःगु, गुलिसितं दस्तुर 
बिइमाःगु, गुलिसितं श्रद्धा भावं दक्षिणा बिइगु, गुलिसितं वस्तुया मू. कथं 
ध्यबा पुलेगु खःसा गुलिसितं ज्या याःगुया ज्याला बिइगु कथं यानावयाच्चंगु 


खनेवु । 


मचाबुइ न्ह्यः व धुका यायेमाःगु रीतिथिति व चलन 


ज्यापु समुदायलय्‌ थःगु हे कथंया मौलिकता दुगु थीथीकथंया संस्कृति 
ब संस्कार आ:तक नं हनावयाच्चंगु दु । गुगु संस्कृति व संस्कार बौद्धधर्मया 
महायानी अन्तरगतया बञ्जयानी सिद्धान्तकथं धर्म व संस्कार कःघाना वयाच्चंपिं 
नेवाः वर्गया मेमेगु समुदायया नेवाःतय्गु संस्कार नापं उप्वः धयाथें ज्वःलाःवः 
। उज्वःगु हे धर्म, संस्कृति व संस्कारय्‌ आधारित मन्‌ बुसां निसें सीधुंकाः 
तक नं थीयीकथंया ज्या न्ह्याका वयाच्वंगु खँ स्पष्ट रुपं छसिकथं थन न्ह्यब्वयेगु 
कुतः याना । 

दकले न्हापां म्ह्यायमचाया प्वाथय्‌ दयाः मचा बुइगु ई न्ह्यःने थ्यनकि 
थःछँय्‌ सःताः वा थःछेय्‌ बइबलय्‌ धौबजि नकेगु चलन दु । प्वाथय्‌ दुम्ह मिसां 
थःछँय्‌ च्वना मचा बुइके मज्यूगु चलन दु । मचा बुइगु ई जुइधुंकूम्ह मिसा 

थःछँय्‌ बनेगु मचा बुइ न्ह्यःया अन्तिम ई वा दिन हे धौबजि नकिइगु दिन कुन्हु 
खः धयागु धापू वु। अथे जूगु निम्तिं म्ह्यायमचायात धौबजि नकिडकुन्ह 
योमरी न॑ छुनाः नकेमाःगु व यःयःगु नसा ज्वरे यानाः नकेगु चलन यानातःगु 
बु। मचा बुइबलय्‌ माक्व ग्वाहालि दिदीअजिं याइ। दिदीअजि धयाम्ह है प्रसुति 
व बालरोग विशेषज्ञया रुपं नालाकयात:म्ह छम्ह मिसाम्ह मनू ख: । दिदीअजियात - 
नेवा: समाजय्‌ छम्ह अजिमाद्यःया प्रतीककथं हनावयाच्वंगु दु । मचा बुइवं मचा 
बूगु छेय्‌ नं मिसाया थःछेय्‌ काय्‌ बूगु वा म्ह्याय्‌ बूगु धयागु बुखँ कंके छवयेत 
सिसापालु क्यंबनेगु धकाः सिसापालु ज्वलं ताःलाकाः छ्वयेमाः । सिसापालु 
ज्वलं जिपवः, इम्‌, ध्यः, चाकू, पानु, चि ज्यलंछि तयाः छ्वःगुलिइ काय्‌ बगु 
जूसा मुक्कं व म्ह्याय्‌ बूगु जूसा बच्छि ल्याखं मिसाया थःछें पाखें तयाहःगु 
सिसापालु ज्यलनय्‌ साया छवयेमाःगु चलन यानातःगु दु । मचा बूगु छे ब फुकी 
खलकय्‌ मचा बूकुन्हु निसे मचाबू मब्यंकूतले छें व म्ह शुद्ध मजू धाइ । थुगु 
ईयात जयूबिलिमाःगु धायेगु चलन दु । मचा बूगुयां छन्हु वा निन्हु दयेकाः 
थःछेंपाखें बजि, घ्यः, चाकु ज्वलंछि तयाः घ्यःबजि नकःवनी । थ्व घ्यःबजि 
नकःवनेगु ज्या दतले फतले मचा बूम्हेसिया मां हे वनीगु चलन दु । मचाबू 
ब्यंके छन्हु न्ह्यः भुज॑नीनं मचायात पि ध्यंकेमाःगु चलन दु । थ्व पि ध्यंकःवइम्ह 
भुज॑नीयात दस्तुर बिइमाः । मचा बूगु प्यन्हु या खुन्हु दयेका मचाबू ब्यंकेगु ज्या 
जुइ । मचा बुयाः जयूबिलिमाःगुलिं यानाः छुं न॑ आवश्यक ज्याखँयात पनिइगु 
जुल धाःसा मचा बूगुया कन्हेकुन्हुं तु नं ब्यंके ज्यूगु चलन दु। उगुकयं बिलम्ब 
मयासें तुरुन्त हे मचाबू ब्यंकेगुयात ओला:छिं ब्यंकेगु धाइ । मचाबू ब्यंकिइकुन्हु 
थःछें पाखे ज्वलंछि ताःलाकाः मचाब्‌ व्यंकेक्‌ तःवनी । थ्व कु यंकिइबलय्‌ 
नःलि छक्व काय्‌ बूगु जूसा छगः म्ह्यायं बूगु जूसा बाग: म्येय्‌ छ्यँ तया यंकेगु 
चलन न॑ यानातःगु दु । तर थ्व चलन करयागु मखसे लसतायागु जक ज्या 
खः। थःछेपाखेया ब्यंके ज्वलं कु थ्यने धुंका: मचाबू ब्यंकेगु ज्याकथं दिदीअजिं 
छ्वास अजिमा पुजा यानाः आगंब्वचा दान याइ । थ्व मचाबू व्यंकिइकुन्ह 
छया जः व फुकीखलः मिजंपिनि सँ खाना: लुसि थिइकाः व मिसापिनि लुसि 
थिइकाः छेंय्‌ बँ यिलाः सकसियां म्वःल्हुयाः सुचिनिचि यायेमाःगु चलन दु ! 

मचाबूगु झिंतिन्हु ति दसांनिसें थःछँय्‌ लहिकःमवंतले मिजंया स्या:पिं थःथितिपिं 
” व मचाबम्हेसिया स्याःपिं थःथितिपिं मचायात छायेत जाकि, चिकं, दक्षिणा व 
मचाबूम्हेसित नकेत बजि, चुंला, थ्वँ, मरि ज्वना: मचाबू स्वःवइ । थौंकन्हे 
मचाब्‌ स्वःवनेत खाया ला तयाः यंकेगु नं चलन यानाहःगु दु । तर थ्व चलन 
परम्पराया चलन मखसे थौंकन्हेया फर्मासया चलन जक खः । अथे मचाबू 
स्वःवनेगु ज्या मिसापिं हे जक वनिइगु खः। मचाबू स्वःवःपिं सकसितं बांलाक 
घासाल्वसा ज्वरे यानाः तःजिक भ्वय्‌ नकेमाःगु परम्परां निसेंया चलन खः । 
मचाबूगु बाःछि नीन्हुति दयेका थःछेँ पाखें ज्वलं ताःलाकाः मचाबूकु यंकी । 
थःछेँ पाखें छुं दिन लिपा हाकनं छक्वः मचाबू स्वःवनी । मचा बूगु लच्छि 
मदुनिबलय्‌ मचा बूम्ह म्ह्यायूमचायात थःछेँय्‌ लहिइ यंकी । थःछेय्‌ निलातक 
लहिइगु चलन दु । परम्परांनिसे जुयावयाच्चंगु थुगुकथंया मचा बुइबलय्‌ यायेमाःगु 
ज्याझव:या चलन आःतक नं यानावयाच्चंगु दनी । 


मचा जंक्व ब बुदिं यायेगु चलन 


मचा बुयाः स्वलाति दयेवं बूम्ह मचाया न्हायपनय्‌ मुलुं सुयाः प्वाः 
खंकी । बूम्ह मचा मिसामचा जूसा त्याला दयेवं व मिजंमचा जूसा न्हयूला दयेवं 
जा नकेगु (मचा जंक्व) याइ । मचा जंक्व कुन्हु मचायात तासया लं फिका: 
तपुलिं पुइकाः तुतिइ वहःया कल्लि, ल्हातय्‌ पञ्चरत्नया चुल्या, न्हायपनय्‌ 
लुँया मारवारीचाः तिसां तिइकाः मचायात पाजुम्हेसिनं बुयाः गणेद्यःयाथाय्‌ 
पुजा याःवनी । न्हापां पुजा यानाः गणेद्यःयाथाय्‌ छानाः लानाकयागु लड्डू 
प्रसाद मचायात नकेगु याइ । अतं छेँय्‌ हयाः थायभुइ वा भुड़ दुरुजा (खीर) 
तयाः लुँयागु, बहयागु वा छुं नं दामं (ध्यबां) तुया: सकसिनं मचायात दुरुजा 
नकेमाःगु चलन दृ । परम्पराकथं स्वयेगु खःसा थुलि यायेवं मचायात जा नकेगु 
ज्या वा मचा जंक्वया ज्या क्वचाइ । थुगुकथं मचायात जा नकेगु धयागु हे 
मचा बुया: उम्ह मचाया उमेर व वया म्हया ग्यसु जायावंकथंया जीउयात 
माःगुकथंया नसाय्‌ मांया दुरु जक मगाना वनीगु जूगुया कारणं जीउ अनुसार 
आवश्यक ठोस तत्व नसा नकेगुया न्हापांगु दिं वा सुरुवात ख: । थुगुकथं यायेगु 

मचा जंक्व है मनू बुया: दकलय्‌ न्हापांगु संस्कार खः । मचा जंक्व मया:तले 
मचायात छुं नं पुजा वा द्यःया सिन्हः तिकिइ मखु । सिन्हः हे तिकूसां मचायात 
मिखाय्‌ उइकेगु अजः व मांया ईं पालिइ थिइकाः सिन्हः तिकेगु याइ । अथे 
मचा जंक्व मयानिम्ह मचा सित धाःसा उम्ह सीम्ह मचायात गाःमचा वा मिं 
मपूनिम्ह धाइ । उज्वःपिं संस्कार मजूनिपिं मस्त सित धाःसा सीम्ह मउसे गाः 
म्ह्याः ल्हाकेगु चलन दु । मचा बुयाः मनूया ल्याखं दकलय्‌ न्हापां यायेमाःगु 
मनूया जीवनया न्हापांगु संस्कार संस्कृति हे मचा जंक्व खः । उगुकथंया मचा 
जंक्वया ज्याझ्वः परम्परांनिसें निरन्तर रुपं चलन जुयावयाच्चंगु हे दनि । 
थौंकन्हे मचायात सगं बिया: वसः देछायाः थःथिति व. इष्टमित्रपिं सकलें 
सःताः भ्वय्‌ नकेगु नं चलन यानाहःगु दु । भ्वय्‌ वःपिसं मचायात वसः, कापः, 
न्स्यवःसा, ध्यबा आदि मचायात ल्वःगु वस्तु लःल्हानाबिइगु नं चलन यानाहःगु 
दृ । तर थ्व चलन लसताया ज्या जक खः, परम्परांनिसें न्ह्याना वयाच्वंगु 
संस्कृतिकथंया चलन मखु । 

बांला:गु, ल्वःगु व उपयुक्त ई स्वयाः मचायात ख्वपय्‌ याकेगु नं चलन 
दु । थ्व ख्वपय्‌ याकेगु चलन परम्परानिसे दुगु मखुसां विज्ञानया विकासया 
सिलसिलाय्‌ स्वास्थ्य उपचारकथं लिपा अनिवार्य रुपं चलन यानाहःगु खः । 
थ्व ख्वपय्‌ मयाकल धायेवं मस्तयूके तःकै वइगु यक्व सम्भावना दु । थ्व 
मस्तयूत ख्वपय्‌ याकिइबलय्‌ छगू अलग्ग हे कथं पुजा यायेगु चलन यानातःगु 
बु । मस्तयूके तःकै वइबलय्‌ अथे हे पुजा यायेमाःगु चलन परम्परां निसें 
यानातःगु खः । उगुकथं तःकै वःम्ह वा ख्वपय्‌ याकूम्ह मचाया नामं पुजा 
याइगृयात कैद्यः पुजा धाइ । उगु कैद्यः पुजा याइबलय्‌ कछला माजु, सितला 
माजु व बछला माजु नांया अजिमा यःपिन्त पुजा याइगु खः । अथे तःकै 
बइबलय्‌ कैद्य: पुजा यायेगु ज्वलं ताःलाकेबलय्‌ ग्वःफुकी, दुसिमरि, कोलः 
सियागु, ब्यांचासुखू ला, नवाः(मिश्री), खमाय्चाघाँय्‌, सिसियालप्ते, 
सिसियालप्तेया पंखा, चिग्वः कयूगू पवया, लै, नीहः, नीहलू मदयेकं .मगाःगु 
चलन यानातःगु दु । सिसियालप्ते च्वःथ्यां प्वःथ्यां निपाः (निहः) तयाः 
तिंकयिइ स्वचाकाः च्वयूनं कवयूनं कचिकां चिनागु पंखा गुन्हु दुकुन्हुया गुपाः व 

झिनिन्हु दुकुन्हुया झिनिपाः ज्वलं माःगु चलन दु। नीछन्हु दुकुन्हु चिग्व: कयूगू 
फ्वया व लैं सिसाबुसा ह्वलेमाःगु चलन परम्परांनिसें यानातःगु खः । थौकन्हे 
मस्तय्‌त ख्वपय्‌ याकाः अथे पुजा यायेमाःगु चलन न्हनावनेधुंकूगु दु । तःकै 
धयागु ला वहे मवयेधुंकल । 

बूम्ह मचा निद मदयेकं बुदिं याइमखु । मचा निदेँ दयेवं निद बुदिं 
धकाः मचायात निग्वः योमरि क्वखायेकाः बुदिं याइ । बुविं कुन्हु गणेद्यःयाथाय्‌ 
ब मेमेपिं द्यःपिं दिगुद्यः, अजिमाद्यः आदि द्यःपिन्थाय्‌ पुजा यानाः छेँय्‌ सुकुन्दा 
च्याकाः कापः वा वसः देछायाः, न्या, ख्यँय्‌, मद्य रस सगं बिया: बुदिं याइ । 
निर्दें बुदिं धुन धायेबं मेगु बुदिं दँयदँसं याइ । निदँ बुदिंकुन्हु मचायात निगः जक 
योमरिं क्वखायेकेगु खःसां न॑ नीप्यंगः योमरि मचाया पाजुपिंयाय्‌ बिइयंकेमाःगु 
चलन यानातःगु दु । योमरि बिइयंकिइगु इलय्‌ पाजुपाखें मचायात वसः छजु 
बिइमाः । अथे हे योमरि प्यंगलं क्वखायेकाः प्यदँ बुविं न॑ याइ । खयतला 
भिँनिदँ तक नं अथे हे योमरिं क्वखायेकाः बुदिं यायेमाः धाइ । तर अथे यायेगु 
चलन यानावयाच्चंगु खनेमदु । दछा:पिं पुजायानाः बुदिं यायेगु चलन धाःसा 
जन्मका:छिं वा म्वाना च्वंतले यायेगु चलन आःतकनं द हे दनि । 


मिजंमचाया बुसंखा, मिसामचाया इहि व बार्‍हाः तयेगु चलन 


मिजं मचा भिंनिदँ मदुनिबलय्‌ बुसँखा याइ । बुसँखा कुन्हु नौ, नौनी 
मदयेकं मगाः । मचाया पाजुं दकले न्हापां लुँख्वःचा, वहःख्वःचां सँ खाके 
भायूयाना: आँग्सा चिं तयेधुंकाः तिनि नौनं सँ खाकी । आँग्सा छप्वाँयचा जक 
ल्यंकाः छ्यँ छगलं सुचुक सँ खाकी । नौनीनं लुसि ध्यंकी। युगुकथं सँ खाकेगु व 
लुसि ध्यंकेगु संस्कारया ज्या याःम्ह नौ वा नौनीयात भालिंचाय्‌ वा व ला 
तया: दस्तुर बिइमाःगु चलन दु । मचायात खाकूगु सँ थायूभु वा भु ज्वनाः 
मचाया निनिं सँ बँय्‌ कुतुमवंक फया कायेमाः । गुकियात सँ फयेगु धाइ । 
उगुकथं सँ फइबलय्‌ सँ फःम्ह निनियात सँ फयेगु भुइ न्हगु कापः छक तयाः सँ 
फयेकेमाः । थ्व कुन्हु हे मचाया कयता पुजा नं जुइ । छेँय्‌ यायेमाःगु ज्या 

'क्वचायेका: दिगुद्यःया ख्यलय्‌ वनाः दिगुपुजा खलःया थाकुलि वा गुरुजुं पुजा 
याना: कय्‌तापुजा याइ । खासयाना: थ्व कयूतापुजां दिगुपुजाया थाकुलिं हे 
दिगुपुजा ज्वलं ताःलाकाः पुजा याइगु चलन दु । न्हापां मचायात दिगुद्य:याथाय्‌ 
दुत यंकेत दिगुद्यःयाथाय्‌ पिखालखुइ, दिगुपुजा खल:या थाकुलिनकिंनं मचायात 
सिंफं (सिँयागु खुमना न्ह्यंगु पाथि) स्वां, सिन्हः, जाकि, सिसाबुसां लुनाः 
लसकुस यानाः दुकाइ । थुगुकथं लसुकुस यानाः दिगुद्यःयाथाय्‌ दुकाइबलय्‌ 
लःधाः हायेकाः माताःचा (पुलांगु छाँटया सँय्ता:या ताःचा) ज्वंकाः दुतयंकेगु 
चलन यानातःगु दु । दिगुद्यःयाथाय्‌ दिगुपुजा ज्वलं ताःलाकाः विधिकर्थ पुजा 
यानाः मचायात विशेष कथंया आरुवाकयतां (जालि थें च्वंक कचिकां थानातःगु 
विशेष कथंया कयता) चिकेमाःगु चलन दु । मचायात पचिनांगां तयाः व हे 
आरुवाकयूता छपुं जक चिकाः (थौंकन्हे म्हासुगु पिताम्बर कापःया धोतिं 
चिकाः नं कयतापुजा यायेगु चलन यानाहःगु दु) चलाया छ्यंगू, तीमा-बला ( 
धनुष-बाण) फॉसि कथि, नसा म्हिचा ज्वलं पाछायेकाः दिगुद्यःयाथाय्‌ पिखालखुइ 
न्हयफ्वः स्वांफ्वः च्वया: ग्वाःहः न्हयहः लायाः ग्वःगु ग्वय्‌, लवं ब ध्यबा तयाः 
उकिइ मचायात पला: छिकाः बिसिके छ्वइ । मचाया पाजु वनाः लिगनाः 
ज्वनाहयाः तु छपु ब ध्यबा बिया तपुलि पुइकाः लित ब्वनाहइ । अनंलि 
दिगुद्यःयाथाय्‌ यायेमाःगु धार्मिक संस्कारया ज्या क्वचायेका छँय्‌ हया: मचायात 
थाकुलि यानाः छया जः व फुकी खलः सकलें च्वना सगं कयाः बेतालिं चिनाः 
मचायात तपुलि, वसः व कयता देछायाबिइ । कयतापुजा याःम्ह मचाया 
पाजुपिनिपाखेँ सगं ज्वलं हयेगु नं चलन दु । गुलिसियां गुलिसियां स्याःपिं 
थःथितिपिनिपाखें नं सगं कायेगु याइपिं दु । अथे सगं ज्वनावःपिं थःथितिपिंत 
'बहनी भ्वय्‌ नकेधुंकाः बजि, ला (तालातुला), वः व प्यता घासाता तयाः 
भ्वय्‌ब्व छब्वछब्व नं थयेका छ्वयेमाःगु चलन यानातःगु दु । पुजाय्‌ बाँ 
(दुगुचा) स्याःगु जूसा फुकीबाकाय्‌ खलःछिं च्वनाः छसिंकथं सीकाःभू यायेगु 
चलन नं दु । गुलिंगुलिंसियां दिगुद्यःया ख्यलय्‌ मवंसे छँय्‌ हे कयतापुजा 
सिधयेकिइपिं नं दु । ज्यापु समुदाय खःसां नं फूबरे खलःपिनि दिगुद्यःया मूर्ति 
भगवान द्यः जूगुलिं कय्तापुजा याइबलय्‌ दिगुद्यःया ख्यलय्‌ मवंसें गणेद्यःयायाय्‌ 

पुजा याना: मचायात कयूतापुजा यायेगु चलन यानावयाच्वंगु दु। थ्व कयूतापुजाया 
विषयलय्‌ भीसं सिइके थुइकेमा:गु अति आवश्यक जू । थ्व भाबो समुदायया 
समाज प्राचीनकालंनिसें हे बौद्धधर्मयात कताना वयाच्चंपिं खः । थुमिगु धार्मिक 
संस्कारय्‌ बुसँखाया चलन प्राचीनकालंनिसें दुगु खःसां न॑ थ्व कयूतापुजाया 
चलन लिपा तिनि जुयावःगु खँ सिइदु । बौद्धमार्गी खयां नं आँग्सा तयाः 
कयूतापुजा यायेमा:गु चलन करं दवावं याकातःगु खः धयागु खँ सिइदु । थ्व 
भाबो समुदायलय्‌ मिजं मस्तयूत कयूतापुजा यायेमा:गु चलत प्राचीनकालंनिसें 
दुगु मखसे लिपा हिन्दूधर्मया कट्टर अनुयायी बर्मूभक्त जुजु जयस्थिति मल्लं 
शासन यायेधुंका: बौद्ध धर्म व बौद्ध समाजयात न्हंका छ्वयेगु नियतं बज्चयानी 
भिक्षुपिन्त भिक्षु जुड मदइगु कानून लागू यायेधुंका: धायेकि ने.सं. ५०० निसें 
५१६ पाखेया इलय्‌ तिनि हिन्दूधर्मावलम्बी बर्मू ब सामन्ति शासकवर्गया दवावं 
जक बौद्धमार्गी जुयाः नं हिन्दूधर्मया परम्पराकथं आँग्सा तयाः कयूतापुजा 
यायेसा:गु चलन करं लादे याना थकूगु खः धयागु धापू दु ! 


म्ह्यायमचायात बाऱ्हा: तये न्ह्यः इहि यायेमाःगु चलन दु । खासयानाः 
न्यादँ निसें न्हपदँं दुगु इलय्‌ इहि याइ। थ्व इहि यायेगु ज्याझ्व: मेमेगु पुजा धर्म 
यायेथें मनय्‌ वःगु इलय्‌ अथें ज्यू थथें ज्यू कथं याये ज्यूगु ज्या मखु । चीभाः 
पलिस्था, द्यः पलिस्था वा ज्याथःपिं जंक्व याइगु थज्चःगु दशकर्म पलिस्थाकथं 
पुजा याइथाय्‌ मचाज्याझ्व:कथं याइगु ज्याझ्वः खः । उगुकथं पलिस्थाया पुजा 
याइथाय्‌ मिसामचात इहि मयासें मगाः । गनं म्हो मस्त जक इहि याइगु खःसा 
गनंगनं यक्व यक्व मस्तयूत इहि यायेगुकथं पुजा याइपिं नं दु । गनंगनं अलग्ग हे 
इहि मुंकेगुकथं हे लसतां वा ल्हापं (शुल्क) कयाः पुजा याइपिं नं दु। उगुकथं इहि 
मुंकाः पुजा याःसानं द्यः पलिस्थाया पुजा नं जु हे जुइ । अथे इहि मुंकाः पुजा 
याइगुलिइ बौद्धधर्म सम्प्रदायया गुभाःजु व हिन्दूधर्म सम्प्रदायया बर्मू (दयःबर्म्‌) 
निगू धर्म सम्प्रदायया पुरोहितपिसं न॑ पुजा यायेगु याः । अथे धार्मिक सम्प्रदाय 
कथं अलग्ग अलग्ग निथी बौद्ध पुरोहित गुरुजु (बज्जाचार्य) व हिन्दू पुरोहित 
द्यःबर्मूपाखें याइगु थ्व इहि पुजायात निगूयात न॑ उलि हे मान्यता बियातःगु 
दु । उगुकथं इहि पुजाया ज्याझ्वः क्वचायेका लित हःपिं मस्तयूत थःगु छँय्‌ 

दुतयंके न्ह्यः पिखालखुइ मस्तयूत थना: सलाःपाः ज्वंका: सलाःपातय्‌ फं 
बारां छुयेमाःगु चलन यानातःगु दु । | 

मिसामचा इहि यायेधुंकाः झिनिदँ मदुनिबलय्‌ बाऱ्हा: तयेगु चलन 
दु । बाऱ्हाः तइबलय्‌ जोतिष क्यनाः भिंगु साइत लाकाः निभाः जति दुहाँ 
मवंक क्वथाय्‌ झ्या: हव: दक्व प्वाःतिनाः क्वथाय्‌ दुने बा-्हाःख्याः द्यः स्वनाः 
भिनिन्हु तक मिजंपितिगु ख्वा: मक्यंसे कुतातइ । क्वथाय्‌ कुंगुया प्यन्हु दुकुन्हु 
क्वंचिकं सायेकी । क्वंचिकं मसायेकूतले बाऱ्हा: मस्तय्‌सं चिभ्या नयेमज्यू । 
थ्व बाऱ्हाः तइबलय्‌ परम्परांनिसें यानावयाच्वंगु चलनकथं खयूबिलिमा:गु 
धका: बाऱ्हा: तःगु छै व फुकी खलःपिं तक नं शुद्ध मजू धयागु धापू दु। बाझा: 
मब्यंकूतले छुँ हे पुजा चले मजू । क्वंचिकं सायेके धुंकल धायेवं स्याःपिं 
थःथितिपिनि पाखे मिसापिं छुस्यामुस्या नकःवयेगु चलन दु । छुस्यामुस्या 
नकःवःपिन्त बाँलाक तःजिक भ्वय्‌ नकेमा: । बान्हाः तःगु भिछन्हु तक 
बार्हाःक्वथाय्‌ मिसामस्त पासापिं वयाः म्ये हालेगु, प्याखं हुलेगु, चागः म्हितेगु 
आदिकथं मनोरञ्जन हे जक जुड । बाज्हा: क्वथाय्‌ च्वनीबलय्‌ म्हितेगु मध्यय्‌ 
चागः मम्हितुसें हे मगा: धयातःगु दु । बाऱ्हाःतःगुयां भिंनिन्हु दुकुन्हु बाझा: 
ब्यंकेगु वा बाऱ्हाः पिकायेगु जुइ । बाऱ्हाः पिकायेकुन्हु बाऱ्हा: च्वंम्ह मचायात 
फुकी खल:या थाकुलि नकिंनं हे सपः प्याकेमा:गु परम्पराया चलन दु । उगुकथं 
बाऱ्हाःमचायात सपः प्याकेगु ज्यायात प्वाक:सप: प्याकेगु धाड । झिनिन्हु 
दुकुन्हु बाह्हा: ब्यंकाः बाऱ्हा:मस्तय्‌त बांलाक पर्सि सिकाः, वसः पुंकाः, गां 
न्यकाः, ख्वा: त्वपुइकाः पित हया: न्हापां अबुया ख्वा: व सूर्य: क्यनेगु याइ । 
सूर्य:यात पुजा याना दाफ्वःस्वां सितु व दक्षिणा तयाः शंखजलं अर्घ याइ । 
अनंलि ज्वालान्हाय्‌कं सिन्ह:मू ज्वंका: गणेद्य:याथाय्‌ पुजा यानाः बार्‍्हाः पिकायेगु 
ज्या क्वचायेकी । वकुन्हु हे बहनी बाऱ्हाः क्वथाय्‌ म्हितःवःपिं मस्त सकलें सःता 
भ्वय्‌ नकी । गुलिस्यां गुलिस्यां स्याःपिं थःथितिपिं छुस्यामुस्यां नकःवःपिं सकलें 
सःताः भ्वय्‌ नकूपिं नं दु । अथे बाऱ्हा:भ्वय्‌ सःतिइबलय्‌ भ्वय्‌ व:पिं थःथितिपिसं 
बाज्हा: मस्तयूत लं, कापः व जाकि ज्वनावयेमा:गु चलन दु। अथे कापः, लं व 
जाकि ज्वनाः भ्वय्‌ वःपिन्त बजि, तालातुला, वः, प्यताघासा तयाः भ्वयूब्ब 

थयेकाछ्वयेमाःगु चलन यानातःगु दु । तर अथे थःथितिपिन्त बाऱ्हाःभ्वय्‌ 
सःतेगु चलन परम्परांनिसें दुगु करया चलन मखसे लसता कथंया ज्या जक 
खः। 


मिजं मस्तयूत ओला: तयेगु 


मिजं मस्तपूत ओला: छ्वयेगु ज्यापु समुदायया मूगु संस्कृति व संस्कार 
खः । बुसँखा वा कयूतापुजाया ज्या सिमधयेक॑ मस्तयूत ओला: छ्वये मज्यूगु 
चलन दु । कयूतापुजा याना तयेधुंकूम्ह मचा जूसा जक ओला:या मचा खलकय्‌ 
दुथ्याके दइ। उके ओला: छ्वयेगु ई स्वयाः नं मिजं मस्तयूत कय्‌तापुजा यायेगु 
ज्या क्वचायेका तयेमाःगु आवश्यक जू । ओला: मछूवयेक ज्यापु जुइमखु वा 
ज्यापुया समाज व त्वा:या मूगुथिइ दुथ्याइ मखुगु परम्परांनिसेया चलन खः । 
ओला: छ्वयेगु झिनिदँय्‌ छक्वः जुइ ।भिनिदँया दुने स्वदे यंक दँय्‌ निन्हु व 
चच्छि उपवास च्वनेमा: । कपूतापुजा मयानिपिं मस्त ओला: छूबया हे हःसां नं 
ओला:सपना लाकेगुलिइ दुथ्याइमखु । थ्व ओला: छ्वयेगु ज्या विभिन्न 
त्वाःयापिनि विभिन्न इलय्‌ विभिन्न थासय्‌ थःथःगु ओला: च्वनेगु लागा दु । 
ओला: च्वंपिं मस्तय्‌सं अम्ययूबस्तु नसा, मद्यपान, चिभ्याः, जा आदि नये 
मज्यू । दुरु, बजि, फलफुल आदि जक नयेगु याइ । थ्व ओला: छ्वइबलय्‌ 
स्याःपिं थःथितिपिनिपाखें मिसात वयाः ओला:मस्तय्‌त स्वानं छुकेगु धकाः 
स्वां, ख्बःसिं, फलफूल, बजि, धौ, दुरु, मरि ज्वनावया: मस्तयूत स्वानं छुकाः 
पालं (नकेगु) याकःवइ । ओलाःमस्तयूत ओला: च्वंतले पौगां न्ययेकेमाःगु पर 
म्पराया चलन दुगु खःसां नं थौंकन्हे उगु चलन मयायेधुंकल । पौगा धयागु 
कपायूयागु विशेषकथं ल्हातं कपाय्‌ फ्यना: थानातःगु गा खः । अथे ओला: 
छवइबलय्‌ ओला: च्चंवनिइ कुन्हु सुथ न्हापां क्वखं मगायेक म्वःल्हुकाः थःगु 
छँया पिखालखु व गणेद्य:या थासंनिसें जाकि, अबीर, स्वांता, बीब: व लईंचाः 
आसन. लाया: द्यःने इताः मत च्याकाः लँ धुछिं मत तयाः ओलाःमस्तयूत 
ओला: च्चंबनेगु थासय्‌ तयेयंकेगु चलन दु । ओला: धुंकेगु दँय्‌ तीर्थय्‌ वनाः 
मस्तय्‌ नामं जःरां चुइकेमाःगु नं चलन यानातःगु दु । गुभाजुं लयूसेवा ज्वलं 

ताःलाका पुजा यायेमाः । ओलाःमस्त चच्छि चा च्वनाः कन्हेकुन्हृ पुजा 
सिधयेका: सम्हय्‌ नयाः छँय्‌ लिहाँ वइ । थ्व ओला: छ्वयेगु ज्या दँया ल्याखं 
प्रत्येक गुदँप्‌ ओलाःछ्वयाः भिनिर्देय्‌ ओला: धुंकेगु जुइ । ओला: छ्वयाः 
स्वदँया दय्‌ ओला:सपना लाइगु वा धुंकेगु जुइ । ओला: धुंकेगु दँयू ओलाः 
छ्वयेगु छुं दिं न्ह्यः थःथःगु इलाकाया तीर्यय्‌ (खुसिइ) वनाः म्वःल्हुयाः यचिंल: 
(तीर्थया शुद्ध वा पवित्रगु नीची यानाः कलशय्‌ तयाः क्वखं मगायेक हयेगु लः) 
कयाहयाः कजियाथाय्‌ वा नासःछँय्‌ तयाः प्रत्येक ओलाःमस्तपाखें किसली 
छगः छगः तयाः गुभाजुं विधिपूर्वक पुजा यानाः प्रत्येक ओलाःमस्तयूत छगः 
छगः भोंचाय्‌ यचिंल: तयाः बियाछ्वइ । थ्व यचिंल: पुजा यानाः बियाछ्वइ 
कुन्ह ओलाःमस्त सकसितं यचिंभ्वय्‌ धकाः भ्वय्‌ नकेमाः । थ्व यचिंपुजा 
कुन्हुनिसें हे गुभाजु, ओला: कजिं व कजिनकिं, ओला: खलःया हाम्‌ ओलाःमस्तय्‌ 
ब्याहा जूइधुंकूगु दुसा ओला: थाकुलिनकिं समेत ओला: पुजाय्‌ दुथ्याकेमाःगु 
चलन यानातःगु दु । उगु पुजा यानागु यचिंलः ओलाःमस्तय्‌ थःथः पाजुपिंयाय्‌ 
नं बिइयंकेमाः । थुगुकथंया यचिंलः कायेधुन धायेचं वा यचिनं कयन धायेवं उगु 
यचिनं क्यंगु छँय्‌ पुजा चले मजू धयागु धापू दु । ओलाःया पुजा क्वमचाःतले 
ओला: खलःया सुं ने मनुखं छु नं मेमेगुकथंया पुजा याइमखु । 

ओला: छूवयेगु ज्याझ्व:या दकले न्हापांगु पुजा हे मारी (महादीप) 
छूवयेकेगु पुजा खः । उगु मारी छवयेकेगु पुजा चान्हय्‌ जुइ। कन्हेकुन्हु सुथसिया 
पुजा क्वचायेका सकलें ओलाःमस्त, ओला: खल:या कजि कजिनकिं, गुभाःजु 
व ओला: खलःया हाम्‌ सकसितं बारां छुयेमाःगु चलन दु । उगु बारां छुयेगु 
ज्या ओला: खलःया म्ह्यायूमस्तपिनि पाखे जुड । अन॑ लिपा स्याःबजि पास: 
बिइगु ज्या जुड । बहनी ओलाःमस्तय्‌ पाजुपिनि पाखे ओलाःमस्तयृत वसः 
देछाना सगं बिइगु ज्या जुड । सगं बिइगु ज्या क्वचायेवं सगं हःपिं सकसितं 
तःजिक भवय्‌ नकेगु परम्परांनिसेया चलन खः। भ्वयया ज्याझ्वः दकव क्वचायेकाः 
बहनी ओला: पुजाय्‌ स्वनातःगु मूल कलश कजि वा थाकुलिं ज्वनाः (थःथःगु 
त्वाःगुथिया चलन कथं) बाजागाजा सहित छेय्‌ लिहाँ वइ । मूल कलश छेँय्‌ 
तपेधुंकाः सःवनेगु धकाः ओला:या थाकुलि व गुरुजुयात बाजंखल: व सकलें 

बना: छे त:वनेमा: । कन्हेकून्ह सकले ओला: खलःपिन्त गुरुजुं विधिपूर्वक 
ल्हातय्‌ मत बिया: मत कायेगुया नामं ओलाःया मुक्क ज्या क्वचायेकाः छेँय्‌ 
लिहाँ वया: कलश तयागु छॅया पलिं कलशल: हायेका ओला:या कजि कजिनकिं 
वा थाकुलि थाकुलिनकिंनं क्वला ज्वनाः कलशलः फयेमाःगु परस्परानिसें 
यानावयाच्चंगु चलन खः । थुगुकथं ओलाःया सम्पूर्ण ज्या क्वचायेकाः ओला: 
पूर्ण लाकी । वयां दछि लिपा ओला: खलः सकलें च्वना: ओलाःया दरुपुजा 
याना: ओला:या सम्पूर्ण ज्याझ्वः क्वचायेकी । 

भाबो समाजय्‌ परम्परांनिसें दयावयाच्चंगु ओला: छ्वयेगु ज्याझ्वः 
छग्‌ नं नेवाः ज्यापु समुदायलय्‌ अलग्ग हे कथंया परम्पराया संस्कृति संस्कार 
खः । ज्यापु त्वाःगुथिया सम्पूर्ण ज्या हे थ्व ओला: नं कःघाना वयाच्वंगु दु । 
थ्व ओला: वनेगुया नं अलग्ग हे कथंया महत्व दु । प्राचीनकालया चलनकथं 
स्वयेगु खःसा थ्व ओला: बनेगु धयागु झिनिदँ तक उपवास च्वनाः धार्मिक, 
सामाजिक ब व्यवहारिककथंया शिक्षा ज्ञान थाकुलि वा गुरुवर्गपिनि पाखें 
स्यनीगु वा बिइगु मुख्यगु ई खः । थ्व ओलाःया चलन थौकन्हे येँ देया स्वीनिगू 
त्वाःया ज्यापु समुदायलय्‌ जक ल्यंदनि। थ्व ओला: छूवयेगु थीथी त्वाःया थीथी 
हे थःपिनिगु पूर्वज वा कुलया थाय्‌ नालात:गु दु । उगु थाय्‌ आदिकाल॑निसें हे 
नालाकयातःगु व न्हापाया उगु इलय्‌ छगू थासय्‌ जक मजुसे थीथी तःगू थासय्‌ 
हे ओला: च्चंबनेमाःगु चलन यानातःगु खः धयागु खँ नं धयातःगु दु । उज्वःगु 
चलन वा थिति छुं पुस्ता न्ह्यः तक नं चलन जुयावयाच्चंगु खः धयागु धापू 
दु। 

येँ देशय्‌ थौंकन्हे ओला: छ्वइगु थीथी त्वा: गुथि वा थीथी कुलयापिसं 
थःथःगु नालाकयातःगु थाय्‌ व ओला: छवइगु तिथि वा दिं थथे खः - 
१) पचलि - थन कौलाश्वया पचिमरः कुन्हु ओला: छ्वइ । थन ओला: 

छ्वइपिं क्वःने इलाकाया मुककं त्वा: खलः खः । 
२) स्वयम्भू - थन कौलाथ्वया कतिंपुन्हि कुन्हु ओला: छ्वइ । थ्व थासय्‌ 
थःने इलाकाया यक्व त्वाःयापिनि ओला: छवइगु थाय्‌ ,खः । 

३) सीघः (श्रीघः) - थन कौलाथ्वया सीघःपुन्हि कुन्हु ओला: छ्वइ । श्व 

थासय्‌ ओला: छ्वइपिं थःने इलाकाया ओलाछि प्यंगःथां, लगःछें 
क्वाःबाहाः, कुसुम्बियालाछि बिज्यापू त्वाःयापिनि ओला: छ्वइगु थाय्‌ 
खः । 

४) लुँमरि - थन चिल्लागा पाहाँचःरहे कुन्हु ओला: छ्वइ । थ्व थासय्‌ 
ओला: छूबइपिं थःने इलाकाया तेबाहाः, वतु व दुगंबही त्वाःयापिनि 
ओला: छ्वइगु खः । 

५) यपिंख्यः (लुति) - थन कछलागा बालाचःरहे कुन्हु ओला: छ्वइ । थ्व 
थासय्‌ ओला: छूबइपिं थःने इलाकाया त्यःर त्वाःयापिनि ओला: छ्वइगु 
खः । 

६) मयति - थन कौलागा स्वन्तिबलय्‌ ओला: छ्वइ । थ्व थासय्‌ ओला: 
छ्वइपि थःने इलाकाया मागः (भोताहिति) त्वाःयापिनि ओला: छ्वइगु 
खः । 

थुगुकथं थःपिनिगु कुलंतिसें नालाकयातःगु थःथःपिनिगु थासय्‌ उपवास 
च्वंबनेगु चलन व नियम यानातःगु दु । थ्व ओला: छबयेगु धयागु न्हूगु पिंढी बा 
पुस्तायापिं मस्तयूत थाकुलि वा गुरुवर्गपिनिपाखें जीवन व समाजयात मा:गुकथंया 
शिक्षा दीक्षा ब धर्म सम्बन्धि ज्ञान बिइगु ई खः। प्राचीनकालनिसँ निरन्तर रुपं 
न्ह्यानावयाच्चंगु उगुकथंया थिति वा चलन कालान्तर लिपा स्वनिगःया नेवा: 

समुदायया समाज दुने नं बौद्धधर्मया ब्यापक रुपं प्रचार जुसेलि मनूया जीवन व 

समाजय्‌ बौद्धधर्म हे ल्वःगु व आवश्यक भाःपियाः व हे धर्मया अनुसरण 

यानाः चलन व नियमकथं जुयावयाच्चंगु क्तिंनिदँ तकया गृहत्याग व उपवासया 
इलय्‌ व हे बौद्धधर्मया सिद्धान्तकथं धर्मदेशना व महायानी बौद्धग्रन्य (धर्मग्रन्थ) 

प्रज्ञापारमिताया अध्ययन याकाः जीवनय्‌ माःकथंया सम्पूर्ण शिक्षा, दीक्षा व 

धर्म सम्बन्धी ज्ञान प्राप्त याकाः भझिंनिदँ लिपा गृहस्थी जीवनय्‌ तुं लित हयेगु 

थिति यानावयाच्वंगु खः । ओला: च्वनेगु इलय्‌ बौद्धग्रन्थ अध्ययन यायेगु 
जूगुलिं ओला: छूवयागुया ज्या क्वचायेकाःपुजा सिमधःतले ओला: मस्तयसं 
अम्यय्‌, मद्यपान, जा नयेगु, चिभ्याः नयेगु, जू म्हितेगु आदि त्वःतेमाः । 
थुगुकथं नियमपूर्वक ज्या खँ यानावयाच्चंगु चलन धार्मिक रुप खःसां नं थुकिइ 


(३६) 


बांलाक बिचाः यानास्वयेगु खःसा वैज्ञानिक दृष्टिकोणं स्वयेबलय्‌ नं मनूया 
समाज, व्यवहार व चेतनाया निम्ति थ्व अतिकं आवश्यकगु चलन खनेदु ! तर 
ई हिलांबंकथं उगु चलनयात नं पाकाहहं थौंकन्हे वयाः उगुकथं बिचाः मयासे 
खाली परम्पराया चलन वा संस्कारकथं पुजा छगू जक यानाः कर पूवंकेगु 
ल्याखं जक ज्या यानाच्चंगु दु। ज्ञान शिक्षा दीक्षा बिइगु, धर्मदेशना यायेगुकथंया 
ज्या फुक्क ल्वःमंका छ्वयेघुंकल । 

ओला: सपना (पूर्णा) ला:गुया दच्छि लिपा दरुपुजा सिधयेवं फुक्क 
ओला: सपनाला:पिं मस्तय्‌त त्वाःगुथिया ज्याखँयात न॑ कथहं लाइकथंया उपयुक्त 
ई स्वयाः कजिया छँय्‌ वा नासःछँय्‌ (आखा:छें सकलें गुरुपिं च्वनाः ओला:सपना 
लाःपिं न्हूगु पिंढीया ओलाःमस्तपाखेँ म्हति छगः छग: किसली तयाः मूगुरु पाखें 
नासःद्यः पुजा यानाः मूधिमे स्यनेगु ज्या जुइ । उगुकथं स्यनिइगु धिमे संगीतया 
समूहलय्‌ मूधिमे, भुस्या, कँयपुई, धौ, प्वंगा संगीतया ज्वलं कथं स्यनेगु जुड । 
धुन्या दुगु त्वालय्‌ धिमे संगीतयानापं धुंन्या प्याखं हुइकेगु, माःतनेगु व थीथी 
सांगीतिक कासा नं स्यनी। मूधिमे व सांगीतिक कासा स्यनेगु ज्या क्वचायेकाः 
त्वा:या मूगुथि खलः सकलें मुनाः त्वाःया मूगुथि धिमे नासःपुजा न्यायेकाः 
मस्तयूत धिमे पिदनी । उगुकथं धिमे स्यनेगु मुक्क ज्या पूवंका: धिमे पिदनीबलय्‌ 
दकव ओलाःमस्त पाखे किसली लिततयेगु नामं किसली छगःछगः, कलः (पुजा) 
छगःछगः, बाहां (ग्वंगः) छम्हछम्ह ब ल्हापं तयाः तःजिक नासःपुजा न्यायेकाः 
धिमे पिदनेगु ज्या जुड । धिमे पिदनेधुंकाः थुपिं बाजं खलः थीथी द्यःपिंथाय्‌ व 
छगू त्वालं मेगु त्वालय्‌ वनाः बाज थायेगु व माःतनेगु नं परम्परां निसँया 
चलन खः। थुंज्व:कथं याइगु सांस्कृतिक व सांगीतिक ब्वज्यायात 'बसं' ब्वनेगु 
वा वनेगु धाइ । थ्व 'बसं' धयागु हे भाबो वा ज्यापु समुदायया जातिय 
मौलिकता दुगु सांस्कृतिक ब्वज्या संगीत व सांगीतिक कासा प्रदर्शनया कालबिल 
खः। थ्व बसं चनेगु व ब्वनेगु थीथी त्वाःया दथ्वी दुगु सम्बन्धया चलन परम्पर 
निसें दयावयाच्चंगु खः । परम्पराया चलन खःसां नं थ्व बसंया चलन थौंकन्हे 
न्हनाबनेधुंकल । अथे हे ने.सं. १०७५ पाखेंनिसें थ्व स्वीनिगू त्वालय्‌ बसं बनेगु व 
ब्वनेगु चलन न्हनावंगु खनेदु । धिमे पिदनाः उगुकथंया धिमे सम्बन्धी मुक्क 

ज्या क्वचायेकाः न्हापा धिमे स्यनेत नास:द्य: पुजा यानाः विधिपूर्वक तिउगु 
नास:मोहनी लिततयेगु नामं त्वाःया गुथिया सकलें खलः च्वना: नासःपुजा 
न्यायेकी । अनं लिपा त्वाःया न्हूगु पिंढीया मस्तयूत मेमेगु संगीत त्वाःया दापा 
बाजंया संगीत व थीथीकथंया ऋतुकयं हालेगु, ईब्यःकथं हालेगु रागया म्ये 
सम्बन्धी ज्या स्यनेगु चलन दु । ओला:या दरु सिधःगुयां दँछि लिपा ओलाःमस्त 
खलःछिं मुनाः ओला:सेवा (सिवाभ्वय्‌) ग्वइ । लय्‌ छक्वः ओला: 
च्वंबनेमा:थायूयाम्ह द्यः पुजायानाः भ्वय्‌ नयेगु ज्या स्वदँ तक न्ह्याकी । स्वदँ 
पूरा जुइवं ओलाःसेवा धुंकाः वा पूर्णा लाकाः वयां लिपा दच्छिइ छक्वः 
तिसाबिचाः . पुजायानाः भ्वय्‌ न्यायेकेगु चलन दु । थ्व तिसाबिचाः धयागु 
न्ट्यागुकथंया सिवाभ्वय्‌ जूसां सिवा धुंकेधुंकाः सिवाखलःपाखें द्यःयात छाःगु 
तिसा बिचाः यायेगु परम्पराया चलन खः । थौंकन्हे थ्व ओलाःसेवाया चलन 
यक्व थासय्‌ हे मदयेधुंक्‌गु व उज्वःगु चलन न्हना हे वनधाःसां ज्यू । 


इहिपाया सांस्कृतिक संस्कार 


कायमचा वा म्ह्यायूमचा न्ह्याम्ह हे जूसां भिंच्यादे नीदँ दयेवं ब्याहा 
यायेगु ई जुल । खयूतला न्हापान्हापा मचांनिसें हे ब्याहा यानाबिइगु चलन मदुगु 
मखु । ई हिलावंलिसे धाये वा बि.सं. २०३३ सालय्‌ ऐनया छैठौं संशोधन बाल 
विवाह सम्बन्धी ऐन पिहाँ बसेलि उगु मचांनिसें ब्याहा यानाबिइगु चलन 
न्हनावंगु खः । ब्याहाया नितिं दकलय्‌ न्हापां थःथिति, इष्टमित्र, लॅमि वा 
देलॅमिपाखें भम्चा मालेगु वा चूलाकेगु खँ जुड । ल्वःम्ह ज्यूम्ह थें खने दतधा:सा 
भम्चा जुइम्हसिगु जातः हयाः ज्योतिषयाथाय्‌ जातः तू वा मतू, ज्यू वा मज्यू 
इहिपा जुइपिं मिजं मिसा निम्हेसिगुं जातः ज्वःलाकाः कयना स्वइ । जातःया 
तिथिकथं मिसामचा स्वयाः मिजं मचा थैंजि जूगु जुइमाः धयागु धापू दु । 
जातकं तूगु जुल धाःसा लाखा बिइगु वा कायेगु खँ क्व:छिइ । ग्वःगु (तरवःगु) 
ग्वय्‌, निकःमरि (साख: इमू ल्वाकछ्यानाः दयेकातःगु ग्वारागु मरि), चाक, 
दां, वसः, सिन्हः, न्हायूकं, ककीचा, सँचिका, चुरी आदि समा:ज्वलं ज्वलंछि 
तयाः लँमि व मांभत (माजु) जुइम्ह भम्चा जुइम्हेसिथाय्‌ छँय्‌ लाखा (ग्वय्‌) 

ब्यूवनी । अथे लाखा ब्यूवनिइबलय्‌ लाखा बिइगु छेँय्‌ दुहां वनेत लँमिं सुकुन्दा 
च्याकाः दुहाँ वनेमाः । थ्व ज्वलंछि लाखा बिइगु बाहेक लाखादां वा दांया 
ल्याखं थीथी पागु लाखामरि ग्यसुया ल्याखं नं कायेगु चलन दु । थौंकन्हे लाखा 
ज्वलनय्‌ लुँतिसा नं तयायंकेगु चलन यानाहःगु दु । थ्व लाखा कायेगु चलन 
ईब्य:कथं व सम्धी जुइपिनि बोलि वचन वा सम्झौदाकथ नं चलन यानाच्वंगु 
खनेदु । लाखा ब्यूवःपिन्त बांलाक घासा ता:लाकाः तःजिक भ्वय्‌ नकेमाःगु 
चलन दु । लाखा बिइधुनेवं बांलाःगु साइत स्वयाः दिं क्वछिइ । म्ह्यायूमचा 
बियाछ्वयेगु दिं स्वयाः छुँ दिं न्ह्य: म्ह्यायमचायात स्यल्लाःगु क्वसः बिइमाःपिं 
स्याःपिं थःथिति व इष्टमित्रपिन्त नाताया स्वापूकथं थीथीकथंया ग्यसु दुगु 
लाखामरि छता छता धेबा छगः छगः तयाः बिइयंकेमाःगु मरि बिइगु चलन 
यानातःगु दु । 

म्ह्यायूमचा बियाछ्वये छन्हु न्ह्यः पयूनबियाभ्वय्‌ नकी । भ्वय्‌ वःपिंसं 
ग्वय्‌ फयाः म्ह्यायमचायात क्वसः छताछता नं बिड । थ्व म्ह्यायमचायात 
क्वसः बिइगु खँय्‌ नं परम्पराकथं स्वयेगु खःसा विशेषकथंया चलन यानात:गु 
बु । म्ह्यायूमचायात क्वसः बिइगु सरसामानय्‌ छेयापाखें संन्हू (थौकन्हे दराज 
बिइगु चलन जूगु दु ।), सुकुन्दा सहित पुजा ज्वलं धातुया भारा, लःथल, घः, 
करुवा सहित नसाज्वल॑ ज्वरम्‌ यायेतमाःगु धातुया ज्वलंछिं भारा, छे ब्यवहार 
यात माःमाःगु धातुभारा, क्वपरा, समा:ज्चलं, यं, फ्यलू, तां थाज्या ज्वलं 
व्यवसायमूलक सरसामान आदि कथंया ज्वलं क्वसः बिइमाःगु चलन दु । 
म्ह्यायूमचायात पितबिइबलय्‌ लुकुंछिइम्ह पाजुं च्चलयूचा वा सा क्वसः बिइमाःगु 
चलन दु । स्याःपिं थःथितिपिं सकलें भ्वजय्‌ ज्याय्‌ तयेमाःगु नं चलन यानातःगु 
बु । अथे तःजिक भ्वय्‌ न्यायेकिइबलय्‌ ब्याहाभ्वय्‌ वा पय्नबियाभ्वजय्‌ नं 
मूभ्वय्‌ छन्हु वा निन्हु न्ह्यः छवयूलाभूया रुपं छँय्‌ पितृया नामं श्राद्ध यायेमाःगु 
परम्पराया चलन दु । पयूनबियाभ्वय्‌ कुन्हु हे बहनी ब्याहा याइम्ह मिजंमचाया 
छेंपाखें सगंज्बलं व निक:ख्यः ज्वलं ज्योनांलप्ते, चाकु, घ्यः, पालु, इम्‌, धौ, 
चिनी, अयूला:, ह्याउँथ्वँ, भौथ्वें, बजि, दुरु, लाखामरि, अँयथ्यामरि, मलय्‌, 
सिंचि, केरा, तु, सिसाबुसा, ग्वाः, मोसिप्वः ज्वलंछिं जवनाः ब्याहा याइम्हेसिया 

निनि, पाजु नापं प्यम्ह वा खुम्ह मुनाः निकःख्यः बड । निकःख्यः वःपिन्त 
बांलाक धासा ताःलाकाः तःजिक भ्वय्‌ नकेमाः । निकःख्यः वंपिं लिहाँ. 
मवयेकं भम्चा काःचनिइपिं धायेकि लँस्वः वनिइपिं बाजंखल: लक्ष्मित बनिइमखु 
। ज्यापु समाजय्‌ थःपिनिगु मौलिक संस्कृतिकथं परम्पराया चलन अनुसार 
भम्चा काःवनिइपिं वा लँस्वःवनिइपिं बाजंखलः लक्षिमत थःगु हे त्वाःगुथिया 
दापा बाजंखलः वनिइगु चलन दु । अथे लँस्वः वनिइबलय्‌ क्वंचाखिं बाजं 
थाना: ईब्यकथं ल्वःगु रागधूनया बय्‌ पुयाः बनेमाःगु चलन दु । उगुकथं लक्ष्मि 
दापाखलः लँस्व:वनिइबलय्‌ दापाखलःया न्ह्यःन्ह्यः म्‌ सुकुन्दा व मुस्याः च्याकाः 
ज्वनावनेमाः । उगुकथं लँस्वः वनिइगु लक्ष्मि दापाखलःयात लँमि जूम्हेसिनं 
सुकुन्दा ज्वनाः न्ह्यःन्ह्यः च्वनाः लँ क्यनायंकेमाःगु चलन यानातःगु दु । दापा 
बाजंखलः भम्चा जुइम्हसिया छँय्‌ मथ्यवं छुं ई न्ह्यः हे दूधःसिं धंकेगुया नामं 
भम्चा जुइम्हसिया छँय्‌ दू धंके यंकेमाःगु परम्पराया चलन खः । अथे दूधःसिं 
धंकेगु हे लँस्व:वःपिं लक्ष्मित थ्यंकः वइन धयागु न्हापां सुचं बिइकथंया चलन 
यानातःगु खः । अथे लँस्वः दनिइबलय्‌ लँमि ज्म्हेसिनं सुकुन्दा च्याकाः ज्वनाः 
माजु जुझम्हेसिनं क्वतलय्‌ सगं ज्चलं पुजा तयाः सगं क्वतः क्वतःसीचाय्‌ तयाः 
सगंपुसां त्वःपुयाः ज्वनावनी । बाजंखलः लक्ष्मितय्‌ ज्वनावंगु अलग्ग हे छगः म्‌ 
सुकुन्दा (तग्वःगु सुकुन्दा) च्याकाः जँस्वःवनागु थासय्‌ दापा थाइबलय्‌ उगु 
थासय्‌ स्वना मतसे मगा: । लँस्वः बनिइबलय्‌ भम्चायात दूफांगां फायेकिइम्ह 
बाःजु जुया बनिइम्हेसिया भुलायगां न्ययाःवनेमाःगु परम्परांनिसें चलन यानातःगु 
दु । तर थौंकन्हे उगु चलन न्हनावनेधुंकल । भम्चा पितबिइगुया न्ह्यः चान्हय्‌ 
लक्ष्मि दापाखल: भम्चाया छँक्वय्‌ च्वनाः रागरागया थीथी ऋतु म्ये, ईब्यःया 
म्ये हाला: कोंचाखिं दापा थायेमाःगु चलन दु । पुलांगु चलन कथं स्वयेगु खःसा 
उगुकथं थीथी रागया म्ये हाला: दापा थाइबलय्‌ पश्चिमा, धुलुक (ढोलक), द॑, 
नगरा, कान्तांदबदब नं थायेगु याः । दापाखलःपिन्त निख्यर पारखे न॑ समय्‌ 
नकेमाःगु चलन दु । सुथय्‌ नसंचा ई जुइवं दापाखलः लक्ष्मितय्‌ कौला याइगु 
इलय्‌ बेचि व मलयया पाच: नयेगु नं चलन यानातःगु दु । 

पुलांगु रितिथिति वा चलनकेथं भम्चा काःवनिइबलय्‌ भम्चा जुइम्हेसिया 

छप्‌ माजु बाःजु जुयावंपिं व दुल्याभल्या जुया वंपिं (भम्चा च्वंगु दू क्वबिडपिं 
निम्ह) नं तयाः बांलाक भ्वय्‌ नकेमाःगु चलन यानातःगु दु । अथे भ्वय्‌ नकेगु 
चलन दुगु ख:सांनं भ्वय्‌ नइमखु तुच्चा कौला जक याइ । म्ह्यायूमचा पितबिइगु 
छुं ई न्ह्यः भम्चा का:वंपिं लक्षिमितपाखें निम्ह मन्‌ वनाः छक्वः च्वयेकः 
बनेमाःगु चलन दु । अथे भम्चा च्वयेकः वनिइपिन्त लँमिया पाखें सुकुन्दा 
च्याका: ज्वनावया: लँ क्यनाः छँय्‌ दुतब्वनायंकेमा:गु चलन यानातःगु दु । अथे 
भम्चा च्वयेकः. बःपिन्त बालाक तुच्चाब्व ल्वसा तया: कौला याकेगु चलन 
दु। 

मानव जीवनय्‌ समाजनाप ह्वनेया निम्ति संस्कृति, संस्कार जक मखु 
व्यवहारिक ज्ञानया न॑ अति आवश्यक ज्‌ । भाबो ज्यापु समाजया समुदायलय्‌ 
नकतिनि न्हूम्ह भम्चा जुयाः न्हगु जःपुचः नाप हवनाः त्यप्‌ (तिपू) जीवन 
ह्वनेत्यंम्ह म्ह्यायूमचायात न्हापांगु दाम्पत्य जीवनया व्यवहारिक गुह्यज्ञान वा 
शिक्षा बिइगु न॑ परम्परां निसेया चलन खः । पयनं बियाछ्वइकुन्ह नसंचा ई जुइ 
न्ह्यः हे भम्चा जुयाः वनिइम्ह म्ह्यायूमचायात व्यवहारय्‌ हृवनाच्चनेधुंक्‌पिं 
त्यपू जीवन हना: दाम्पत्य गुहृयज्ञानया अनुभव दयेधुंकूपिं निनि, तःमां, चमा, 
तता आदि नातेदार मिसापिं च्वनाः समाः याकाः सपः प्याकेमाःगु चलन दु । 
थ्व भम्चा जुयाःवनिइम्ह म्हयायमचायात सपः प्याकिइगु इलय्‌ थःगु छे त्वःताः 
न्हगु छँय्‌ न्हूपिं मनूतयूनाप हवना: च्चंवनेबलय्‌ अन गुज्वःगु व्यवहार जुड, 
गुज्वःगु व्यवहार यायेमाः, भाःतनाप गुज्वःगु कथंया सम्बन्ध व व्यवहार जुड, 
भाःतनाप जुइगु गोप्य सम्बन्धपाखें थःगु जीवनय्‌ गुज्वःगु कथं प्रभावलाइ, 
गुज्बःगु कथंया न्हूगु अनुभव जुइ धयागु विषयलय्‌ गोप्य शिक्षा ज्ञान बिइगुकथं 
खै कना: अलग्ग क्वथाय्‌ तयाः मिसापिं जक च्वनाः समाः याकी । सपः 
प्याकाः समाः याके सिधयेबं थःथितिपिं व थःजःपिन्त ग्वय्‌ फयेकेगु व क्वसः 
लःल्हायेगु ज्या जुइ । अन॑ लिपा सगं बिया: छगः छ्यँ दुम्ह फंग:चा (भतु) मरि 
तियातःगु थायभु भ्वय्‌ न्ह्यच्याकी । थायभु भ्वय्‌ नकेगु ज्या सिधयेवं फुकीजं 
थायूभु पितयंकाः छ्वासय्‌ वायेयंकी । थुलि ज्या सिधयेवं माजु जूम्हेसिनं 
भम्चायात ल्हाः जवनाः थनी। पाजु जूम्हेसिनं म्ह्यायमचा (भिंचा)पात लुकुंछिनाः 

दुलिइ तयेहद । बाःजु (ससःअबु) जूम्हेसिनं दुलिइ दूफांगां फायेका अनं थःगु 
त्वा: वा इलाकाया गणेद्यः वा दुवा: दुथाय्‌ वनाः निगू पक्षपाखें न॑ थाकुलि, 
नायः वा गुरुपिं निम्ह इतायिता च्वनाः थिथि ख्वा: स्वयाः तिंप्वाः च्याकाः 
पुलांगु थितिकथं व्यवहारिक खँल्हानाः तिंप्वाः हिलाबुला यानाः बायावइ । 
भम्चा च्वंगु दू ब्याहा याःम्हसिया फुकी (दुल्या भल्या) तय्‌सं क्वबियाः लें धुछिं 
बाजं थाना: बय्‌ पुयावइ । भम्चा ब्याहा याःम्हेसिया छेँय्‌ थ्यनेवं पिखालखुइ बँ 
इलाः माला लायाः जःखः द्वाल्याःकलश स्वनाः दुवाल्याः घ्यःमत च्याकाः 
प्यख्यरं (प्यंगू दिशाय्‌) च्वकाबजि हवला: माजु जूम्हेसिनं सगं सिन्हः तिकाः, 
स्याउँथ्वं तुतिसिकाः सिँफय्‌ जाकि, स्वां, सिसाबुसा तयाः सिँफं लुनाः लसकुस 
यानाः ताःचा लःल्हानाः ज्वंकाः लःधाः हायेकाः भम्चायात छेँय्‌ दुतब्वना यंकी । 
अथे भम्चा लसकुस यानाः ताःचा लःल्हानाः दुत ब्वनायंकिइम्ह माजु जुइम्ह 
मिसा बिधवा मजूनिम्ह (भाःत दनिम्ह) मिसा जुइमाः । अथे भम्चा लसकुस 
याइगु इलय्‌ लक्ष्मि दापाखलः नं लसकुसया मंगल म्ये हाला: दापा थाना: शुभ 
साइत क्यनी । यें देया स्वीनिगू त्वा: मध्ये छगू मागः त्वाःया मागःमि (म्‌) 
ज्यापु खलःपिनि इहिपाया भम्चा दुलिइतयाः दूफांगांफायेकाः हइगु खःसा मनू 
सिइबलय्‌ न॑ दुलिइ हे तयाः देवं न॑ फायेका सिथं यंकेगु परम्परां निसँया चलन 
खः । उगु चलन अनया खलःपिनि थःगु हे कथंया चलन जुल । परम्पराया 
चलन अथे खःसांनं बि.सं. २०२०/२१ साल पार्खेनिसें ज्यापु समुदायया समाजय्‌ 
नं जब ब्याहाया भम्चा मोटरय्‌ तयाः हयेगु चलन जुल अनं निसें भम्चा दुलिइ 
तयेगु चलन झन क्न न्हनावनाः थौंकन्हे भम्चा दुलिइ तयेगु चलन हे मन्त 
धाःसां जिल । अथे हे ज्यापु समाजया मौलिक बाजं दापाबाजं थानां: भम्चा 
हयेगु चलन न॑ बुलुहुँ बुलुहुँ न्हनावना च्वंगु बालाक हे सिइदु । अथे पुलांगु 
रीतिकथं पयून बियाछ्वइबलय्‌ म्हयायूमचाया नापं लिक्व (लिक्‌) छवयेगु 
धकाः बाता छगः, करुवा वा आम्खोरा ल: थल छगः व किसली छगः तयाः 
छबयेमाःगु चलन दु । पयूनबिया छ्वःम्ह म्ह्यायूमचाया नापं थःछेँपाखें स्याः 
फुकी खलः वा दाजुकिजा पाखें वा झिन्हु फुकी पाखें जूसां मिसाम्ह छम्ह समुलु 
(सम्हुलु) च्वनावनी । निनि, चमा वा त:केहेपिनि पाखें नं मिसाम्ह छम्ह पासा 

जुयाः म्ह्यायूमंचा नापं बनेमा: । पयूनबिया छ्वःम्हेसिया पाजु खलःपिनि पाखें 
मले छम्ह नं सःवनेगु धकाः नापं वनेमाःगु चलन यानातःगु दु । उगुकथं 
भम्चाया थ:छॅपाखें भम्चाया पासाया रुपं नापं बःपिं सकसितं बांलाक कौला 
याकाः भ्वय्‌ नकेमाःगु चलन यानातःगु दु। 

भम्चा लसकुस याना: छेँय्‌ दुतयंके धुंका: भम्चा पारखे छँया जः 
सकसितं ग्वय्‌ बिइकी । दकले लिपा माजु व बाःजु (छँया हामा) जुयाच्वंपिन्त 
पुतुग्वय्‌ बिइमाःगु चलन वु । वयां लिपा गुभा:जुं मन्त्र ब्वनाःबिधि कथं 
कायमचा व भौमचा निम्हेसिगुं छ्यँ ल्वाकाः जाकि, स्वां, सिसाफल तयाः 
सिँफ लुना: ह्वंकेगु परम्परा दु । सिँफं लुइगु ज्या सिधयेकाः थायूभुइ समय्‌ दं 
(ब्ब) तयेथें ज्वलंछिं घासा ता:लाका: भ्वयूब्व छाय्पियाः त्यागः सलिखय्‌ 
ह्याउँथ्बेँ, ध्वें, अयूला:, दुरु, लः, पञ्च रस नं ज्वःलाकाः तयाः भ्वयूब्वया 
दथ्वीलाक च्यकाय्‌ तपागु वःया दाःने बुत्ता किया: छायूपिया त:गु फसिया 
त:कूगु सभुजं खय्पिइ निग: छ्यँ दुगु झंगःचा (भत्तु) मरि तयाः सभुजंब्व 
मोसय्‌ दिकाः न्ह्यच्याकी । सगं सिन्हः तिकाः ग्वःसगं बिया: गुभाःजुं मन्त्र 
ब्बनाः निम्हेसितं छगू हे ब्वय्‌ सभुज॑ब्व (सहभोजन) नकी। परम्पराया नियमकथं 
स्वयेगु खःसा थुगुकथंया सभुजं वा थायूभु भ्वय्‌ ताःलाकेत चयप्यता घासाता 
वा परिकारया नसा ज्वलं ताःलाकेमाः धयागु धापू दु । थितिकथं उकिइ साये 
माक्व सायेधुंकाः लिपा धौ सिसाबुसा तयाः क्वचायेकाः उगु ब्व फुकीज पाखें 
ल्हवनायंकाः छ्वासय्‌ वायेयंकी । थ्व ज्या फुक्क सिधयेकाः फुकी खलःपिं 
दक्वं मुंकाः छगू हे थासय्‌ क्वथाय्‌ तयाः भिन्हुभ्वय्‌ वा ग्वयकाःभ्वय्‌ नकी । 
थुज्यःकथंया भ्वयूयात गोष्ठीभ्वय्‌ नं धायेगु याः । थ्व भ्वय्‌ नकूथाय्‌ दक्कले 
न्हापां भम्चां फुकी खलः दक्वसितं ग्वय्‌ बिइमाः। अले कायूमचां (ब्यायाःम्हेसिनं) 
पाःभ्यगः (पाःमकः) चाय्‌ ताला (तालातुला), घासाता ज्वलं व चतांमरि 
तयाः ब्ब तयातःगु पाःभ्यगः छगःछगः अँयथ्या मरि छताछता तयाः बिइमाःगु 
चलन दु । थ्व भ्वय्‌ नकीयाय्‌ थःहे खलःपिं बाहेक मेपिं पिनेयापिं खलः मखुपिं 
मनूत दुहाँ बने मज्यूगु चलन यानातःगु दु । भरि जुयाः तयाः नकःवने नं 
मञ्यूगु चलन यानातःगु दु। अथे ग्वयकाःभ्वय्‌ नकीयाय्‌ शवँ त्वंकीम्ह म्ह्यायमचा 

छम्ह बाहेक मेपिं सुं हे दुकाइ मखु । थुलि यायेधुनेवं भम्चा फुकिजय्‌ थ्याःगु 
जुल । बहनी भ्वयू वःपिं थःथितिपिन्त भ्वय्‌ नके न्ह्यः भम्चापाखें ग्वय्‌ 
बिइकी। भम्चापाखें गुथियार खलः ब्याः दुगुकथं नातां क्यंपिं पाहां ल्याखं भ्वय्‌ 
बःमि व थःथितिपिन्त जक ग्वय्‌ बिइमाःगु चलन यानातःगु दु । उगुकथं 
भम्चाया ल्हाःतं ग्वय्‌ लःल्हाना काइबलय्‌ भम्चायात ध्यवा बिइमाःगु नं 
परम्पराया चलन खः । भ्वय्‌ नयेसिधइयें च्चनेवं ब्याहाः याःम्ह कायमचां भ्वय्‌ 
बःपिन्त छेँखां छम्हेसित अँथ्या मरि (पाहाँमरि) छताछता नं बिइमाःगु चलन 
दु। 
भम्चा दुकाःकुन्हु हे बहनी वा छन्हु निन्हु लिपा वा निखल:या सहलह 
जूगु खै कथंया दिनय्‌ भम्चाया थःछेंपाखें मिजंपिं, थःथितिपिं ब इष्टमित्रपिं 
सकलें थःम्ह्यायूमचाया छँय्‌ बेलाभ्वय्‌ नयाः तु खुपु ज्वना: थःम्ह्यायमचाया 
ख्वाःस्वःवनी । ख्वाःस्वकेगु थाय्‌ भम्चाया थःछें पाखें ल्यःगु थाय्‌ वा छेय्‌ जुइ । 
ख्वाःस्वःवःपिं सकसिन॑ थः म्ह्यायमचायात धेवा लःल्हानाः वा द्यछानाः 
ख्वाःस्वइ। ब्याहा याःम्ह कायमचाया छेंपाखें खवाःस्वःवःपिं सकसितं तुच्चाब्ब 
व ख्याःस्वये मरि (तःतागु अँयथ्या मरि) छताछता न॑ तयाः दुगंसलिखय्‌ 
अयूलाः स्वलु व थ्वँ यत्तले त्वंकेमाःगु चलन दु । ख्वाःस्वयेगु ज्या सिधयेवं 
भम्चाया थःछेंपाखें तौमकलय्‌ ज्वलंछिं तयाः धौ सगं ज्वलंछिं जवनाः क्वथाभ्वय्‌ 
बनेगु चलन दु । क्वथाभ्वय्‌ वनिइबलय्‌ भिनिम्हं उप्वः बने मज्यू बरु म्हो जूसां 
ज्यू । थ्व क्वथाभ्वजय्‌ ज्वःलाःगु देमाय्‌ तःजिक ज्वलंछिं घासाता ताःलाकाः 
थीयीकयंय पुकाला स्वक्वः व धौ स्वक्वःतक तयाः भ्वय्‌ नकेमाःगु चलन. 
यानातःगु दु । उकें थ्व कवथाभ्वयूयात पुकालाया पःखाः दना धौ पुखू दयेका 
नयेगु भ्वय्‌ धाइगु खः । 
कायमचा व भम्चा हबंकूगुयां कन्हेकुन्हु वा सूभ्वयूयां कन्हेकुन्हृ वंजला 
बनेगु चलन दु । थ्व कुन्हु हे भ्वजय्‌ सुलिं जूपिं (शवँ, अयूलाःया ज्याय्‌ जिम्मा 
काःपि) नं पकनायपुजा वनी । पकनायपुजा धयागु हे पकनाजोलयया गणेद्यः व 
कलश (काचा) द्यःयाथाय्‌ पुजा याःवतिइगु खः । बंजला वनिइबलय्‌ ब्याहा 
याःम्ह कायमचा, भम्चा, माजु, लँमि व भम्चा पाखें समुलु च्वना बःम्ह व 

छम्हनिम्ह मेपिं पासापिं मुनावनाः द्यःयाथाय्‌ किसली छायाः ग्वय्‌ तयाः पुजा 
यानाः, द्यःया न्ह्यःने च्वनाः भम्चायात भाःत जूम्हेसिनं छ्यनय्‌ सिन्चा 
तयेकी । यैँय्‌ देशय्‌ थ्व वंजला पुजा वनेगु उप्बःसिया हे बिज्यासःद्यःयाथाय्‌ 
वनेगु चलन दु । परम्परांनिसें जुयावयाच्चंगु संस्कारकथं भम्चायात भाःत 
जूम्हेसिनं सिन्चा सिन्हः तयेकेगु ज्या क्वचायेवं तिनि कलाः व भाःत 
(त्यप)याकथं नाता क्यनी । ससुपुजा न्यायेकेगु खःसा वकुन्हु हे भ्वजय्‌ ज्याय 
च्वना: दुःख स्यूपिं ज्याय्‌ ग्वाहालि याःपिं थःथिति इष्टमित्र सकलें सःताः 
लसतां ससुपुजा भ्वय्‌ न्यायेकी । ससुपुजाया कन्हेकुन्हु भ्वजय्‌ ज्या याःपिं ब 
दुःख स्यूपिं सकलें छँय्‌ सःताः वः, मार्स्याला, ख्वपुला, थीथी पुकाला तयाः 
तुच्चा याकाः बहनी भिंबेलि धकाः सकसितं ब्यलि याकेगु चलन यानातःगु 
दु। भिंबेलि कुन्ह बःपिं सकसितं बहनी लिहाँ वनेत्ययेकाः बेलाब्व बिइगु धकाः 
ज्वःपस्ताः मरि बिइमाःगु चलन दु। 

वंजलायां छन्हु वा निन्हु लिपा जिलाजं दुचायेकी । लमि, जिलाजं व 
जिलाजंया पासा छम्ह याना स्वम्ह जिलाजं दुचायेकूथाय्‌ चनी । दुचायेकूथाय्‌ 
जिलाजं जूम्हेसिनं ससःया जःपिं ब फुकीं खलः सकसितं ग्वय्‌ बिइमाः । 
ससःमां व ससःअबु जूपिन्त पृतुग्वय्‌ बिइमाःगु परम्परा दु । ग्वय्‌ बिइगु ज्या 
क्यचायेवं जिलाजं व म्ह्यायमचा नापं फ्यतुकाः कापः द्यछानाः सगं बिड । सगं 
बीगु ज्या क्वचायेवं लमि, जिलाजं व पासा वःम्ह स्वम्हेसितं तःजिक थीथी 
घासा, लायागु परिकार व मरिचरि ता:लाकाः भ्वय्‌ नकी । व कुन्हुनिसें 
तिनि म्ह्यायमचापाखेयाम्ह जिलाजं धयागु पूवनी । जिलाजं दुचायेकेगु ज्या 
सिधयेकाः जिलाजं नापं वनीम्ह म्ह्यायमचा व उगु छेँया मेपिं म्ह्यायमस्तयूत 
न॑ लिहां बनीबलय्‌ बाताय्‌ बजि तयाः वः, ला समेत तयाः थ्वँ छस्वंमा नं ज्वलं 
ताःलाकाः ब्यक्‌ं बिया छवयेमाःगु न॑ चलन यानातःगु दु । जिलाजं दुचायेकाः 
जिलाजंनापं लिहाँ बंम्ह म्ह्यायमचायात कन्हेकुन्हु थःछेपाखें सःत: वनेगु चलन 
दु । उगुकथं जिलाजं दुचायेकाः जिलाजं नापं वंम्ह म्ह्यायमचायात कन्हेकुन्हु 
थःछें पाखे काःवनेगु वा सःतःवनेगु यात लिलाधु वा लिराजु सःतः वनेगु 
धाइ । इहिपाया ज्या क्वचायेकाः छुं दिन लिपा म्ह्यायमचाया स्या:पिं 

थःथितिपिन्थायू सःताः पयूनजा नकेगु धकाः म्ह्यायमचायात कापः देछानाः 
सगं बियाः तःजिक कौला याका: ज्यःना याकेमाःगु चलन यानातःगु बु। 


दिगुपुजा व भम्चा दिगुपुजाय्‌ दुतिइगु चलन 


थःगु कवः फुकीजय वा दिगुपुजा खलकय्‌ दकलय्‌ थँजि जुल धाःसा वा 
थाकूलि जुल धायेवं थाकुलि लुइमाःगु चलन दु । थाकुलि लुइबलय्‌ दिगुद्यःया 
ख्यलय्‌ हे वनाः गुभाःजु पुरोहित तयाः मारि (महादीप) च्याकाः तःजिक 
बिधिपूर्वक पुजा यायेमाः । थ्व मारि च्याकेगु पुजा मूल पुजाया छन्हु न्ह्यः 
बहनी द्यःया न्ह्यःने तुख्वलय्‌ मुस्याः तियाः च्याकाः पुजा यानाः चा च्वनीगु 
खः । मूल पुजाकुन्हु बिधिपूर्वक कलश स्वनाः पुजायाना खलःछिसियां बारां 
छुना: सगं फयाः तःजिक पुजा यानाः थाकुलि लुइ । तःजिक पुजा यानाः 
थाकुलि लुइगु भ्वजय्‌ येँ देया औपचारिककथं लगतय्‌ जायाच्चंगु स्वीनिगू 
त्वाःया थाकुलि न्वकुपिं सःताः सम्मानपूर्वक तःजिक भ्वय्‌ नकेगु नं चलन दु । 
थाकुलि लुइ धुन धायेवं दिगुपुजां थाकुलि जुयाः द्यः पुजा याये जिल । थीथी 
त्वा:या थीथी कवलय्‌ थीथी थाय्‌ वा ख्यलय्‌ दिगुद्यः स्वनातःगु दु । बछलाथ्व 
पारु कुन्हुनिसें सिथिनखः तकया दुने दिगुपुजा धकाः थःयःगु कवः वा फुकी 
खलः वा जः मुना: दिगुद्यः पुजा यानाः ख्यःभ्वय्‌ न्यायेकेगु चलन दु। दिगुपुजाया 
ख्यलय्‌ वने कुन्हु दिगुद्य: ख्यलय्‌ य॑केबलय्‌ छेयन॑निसें ख्यलय्‌ थ्यंक, द्य: पुजा 
याइबलय्‌ व बहनी छँय्‌ लिहाँ बयेबलय्‌ लँधुछिं द्य:या न्ह्यःन्ह्यः त्वा:ज॑ जोगीयात 
म्वाहालि पुइकेमाःगु परम्परांनिसेया चलन खः । थःपिनिगु समुदाय मखुसां 
दिगुपुजां त्वा:ज जोगी छम्ह नं थ्याकाः म्वाहालि पुइकाः भ्वय्‌ नकेमाःगु चलन 
स्वयेबलय्‌ जोगी जाति जूसांनं परम्परां निसें हे उपिंनापं क्यातुक स्वापू 
दयावयाच्चंगु सिइवु । अथे खःसां नं थौकन्हे अथे म्वाहालि पुइकेगु चलन प्रायः 
न्हना हे वनेधुंकल । 

न्हूम्ह भम्चा दिगुद्यःयाथाय्‌ दुमतिइकं दिगुद्यःयाथाय्‌ दुत ब्वनायंके 
मज्यू। दिगुपुजा वा दिगुद्यःयाथाय्‌ छुं न॑ छग्‌ तःजिगु पुजा यायेबलय्‌ दिगुद्यःयाथाय्‌ 
पिखालखुइ दिगुपुजा खलःया थाकूलि नकिं नं नःलि भम्चायात जाकि, स्वां, 

सिसाफल तया: सिँफ लुना: ताःचा ज्वंका: लसकुस याना:तिनि दिगुद्यःयाथय्‌ 
दुत ब्वनायंकी । अथे न्हूम्ह भम्चा दिगुद्य:याथाय्‌ दुतिइबलय्‌ दिगुद्यःयात लाखामरि 
छायेमाःगु व दिगुपुजा खलः सकसितं भ्वय्‌ नइबलय्‌ लाखामरि तयाबिइमाःगु 
चलन यानातःगु दु । अथे दिगुद्य:याथाय्‌ दुतिइ धुंका:तिनि भम्चा दिगुपुजा 
भ्वजय्‌ थ्याइ वा दिगुपुजा भ्वय्‌ नये दड । 

ब्याहा याना: न्हुगु छक्वः छक्वः मांया ख्वाःस्वये वा बौया ख्वाःस्वये 
व स्वन्तिबलय्‌ किजापुजाया कु छ्वयेमाःगु चलन दु । मांया ख्वाःस्वयेगु व 
बौया ख्यास्वयेबलय्‌ बजि, ला, बः, ख्यँय्‌, थ्वँ, अयूलाः, मरिचरि, फलफुल 
आदि ज्वलंछिं तःजिक ज्वरय्‌ यानाः भम्चाया थःछेँय्‌ ख्वाःस्वये कु तयेके 
छ्वयेमाः । भम्चाया किजा दुसा वा दाजुयात नं पुजा यानात:गु जूसा स्वन्तिया 
किजापुजा कुन्हु नं किजापुजा यायेतमाःगु स्वां, सिन्हः, फलफुल, पुजाज्वलं, 
सगंज्यलं, भ्वयूज्यलं माक्व ज्वलंया नापं योमरि व जाकिचुंयागु दयेकाः 
हायातःगु सुकुन्दा त्वाःदेवा ज्वलंछिं तःजिक ताःलाकाः किजापुजा कु छवयेमाःगु 
चलन नं थ्व ज्यापु समाजय्‌ परम्परांनिसे यानावयाच्चंगु दु । 


जिलाजं पिउवनेगु चलन 


न्हू ब्याहा जूम्ह नःलि जिलाजं (जिचाभाजु) यात छुं नं नखःचखः व 
लसताभ्वय्‌ वा संस्कारया भ्वजय्‌ मसःतुसें मगाः । नखःचखः जूसा नखःया 
कन्हेकुन्ह वा निन्हु प्यन्हु लिपा नखत्या ब्वनेगुया नामं सःता तःजिक नसा 
त्वंसा ताःलाकाः नकेमाःगु चलन दु । अथे नखत्या वनीबलय्‌ बहनी जक वनेगु 
याइ । अथे म्ह्यायमचा वा जिलाजं नखत्या ब्वनेमाःगु खास यानाः मूल 
ससःछेँ, ससःया दाजुकिजा, स्याःफुकी खलःपिं अले ससःपाजु खलःपिंथाय्‌ 
जिलाजं नखत्या ब्वनेगु चलन यानातःगु दु । अथे नखत्या ब्वनिइबलय्‌ ब्याहा 
यानाः छुं दँ तक नःलि जिलाजंया ल्याखं बहनी जिलाज॑यात का:वनेगु वा 
पिउबनेगु चलन यानातःगु दु। अथे हे छुं नं कथंया ख्यःभ्वयूकथंया लसताभ्वय्‌ 
जूसां नं नःलि जिलाजंयात का:वनेगु वा पिउवनेगु चलन यानातःगु दु । अथे 

ससःखलःपिंथाय्‌ ख्यःभ्वयकथंया लसताभ्वय्‌ जुल धा:सा भ्वय्‌ वनीम्ह जिचाभाजुं 
ग्वाःग्वय्‌ ज्वना वनेमाःगु चलन दु । उगु जिचाभाजुं ज्वनाव:गु ग्वा:ग्वय्‌ बहनी 
भ्वय्‌ नःपिं सकसितं भ्वय्‌ नये क्वचाइथें च्वंका: इनाबिइमाः । छुं नं कथंया 
तःजिगु लसताया भ्वय्‌, तःजिक न्यायेकूगु ब्याहाभ्वय्‌ वा पाहाँब्बनाभ्वय्‌ 
जुइबलय्‌ बहनी भ्वय्‌ नःपिन्त धौ तयेगु ज्या दतले व फतले मूलम्ह जिलाजं नं 
हे यायेमाःगु चलन यानातःगु दु । अथे हे अयूला: लुइगु ज्या म्ह्यायूमचां याइ । 

निन्हु स्वन्हु यंकनं ज्याझ्वः ताःलाकाः न्यायेकिइगु छुं न॑ कथंया भ्वय्‌ 
गथेकि ब्याहाभ्वय्‌, जंक्वभ्वय्‌, पाहाँब्वनाभ्वय्‌ आदिकथं न्यायेकिइगु भ्वजय्‌ 
भरीक्‌ स्वनेगु धकाः नसात्वंसाया धुक्‌ स्वनेगु चलन दु । उगुकथं भरीकू 
स्वनिइबलय्‌ भरीकुथिइ नियम पूर्वक कचिगु ला गें (लाधी) छक्‌, थ्वैँ, अयूला:, 
भ्वयूब्व आदि स्वना: पुजा यायेमाःगु परम्पराया चलन दु । उगुकथं स्वंगु 
भरीकुथिइ पिवाः च्वनेगु ज्या व भरीद्यः पुजा यायेगु मुककं ज्या मूलम्ह जिलाजं 
व मूलम्ह भिनामचापाखें यायेमाःगु चलन दु । गथे भरीद्यः पुजायानाः' स्वनेगु 
ज्या जुड, अथे हे भ्वयूया मुक्कं ज्याझ्वः क्वचायेकाः भरीद्यः क्वकायेगु ज्याय्‌ 
पुजा यायेगु व प्रसाद इनेगु ज्या नं जिचाभाजु व भिनामचापाखें हे जुइ। अथे हे 
छुं नं कथंया ख्यःभ्वय्‌ न्यायेकेगुकथंया पुजा याइगु इलय्‌ गथेकि दिगुपुजा, 
सत्वपुजा, छायहायेकेपुजा, ससुपुजा आदिकथंया पुजा जुइबलय्‌ पुजा कु क्वबिइत 
मूलम्ह भिनामचा हे माःगु चलन यानातःगु दु । मूलम्ह भिनामचा दतले ब 
फतले पुजाकु क्वबिइगु ज्या मेपिं सुनानं याइमखु । उगुकथं थ्व भाबो ज्यापु 
समाजय्‌ महत्वपूर्णगु ज्याखँ व पुजाय्‌ पाजु खलः नापं भिनामचाया क्वातुगु 
स्वापू परम्परांनिसें दयावयाच्चंगु दु । 


लाखा लितबिइगु वा कायेगु व पारपाचुकेगु चलन 

ज्यापु समुदायया समाजय्‌ कालबिल यायेधुंकूगु लाखा लितकाये वा 
बिये ज्यूगु चलन नं परम्परांनिसें दुगु चलन खः। इहिपा याइपिं मिसा व मिजं 
निगू पक्षपाखें नं सहलह यानाः राजीखुसी जुयाः लाखा कालबिल जुइधुंकगु 
जूसां नं इहिपा मजूतले लाखा लितकाये वा बिये याये ज्यू । परम्पराया 

चलनकथं स्वयेगु खःसा इहिपा याइपिं मिसा वा मिजंपाखें इहिपा न्ह्यः वा 
लाखाकाये न्ह्यः म्ह स्वयेगु धयागु चलन मदु । अथे जूगुलिं इहिपा मजूतले 
मिसा वा मिजंपाखें अक्सर यानाः मन्‌ म्हसियाच्वनीसखु । अथे जुइगुलिं गुबलें 
गुबलें लँमिपाखें नं बदमाशी व भंग: लायेगु ज्या जुइफु । ब्याहा जुइपिं 
मिसामचा वा मिजंमचा लंगरा लंगरी, कां. कनी, यार्पा यालिं, गलःरा 
गल:री, धुसि, खू, कवरी, शारीरिक स्वास्थ्यकथं अशक्त, कमजोरी वा छुं नं 
कथंया मभिंगु बांमलाःगु चिं लाखा कालबिल याये न्ह्यः सुचुकातःगु व लाखा 
कालबिल यायेधुंकाः सियावल वा खनेदया वल धाःसा निखलःसिया दथुइ 
विवाद जुयाः चित्तय्‌ मल्वल धाःसा लाखा लितकायेगु वा बियेगु बाध्य जुइ । 
थ्व लाखा लितकायेगु व बिइगु ज्याखँय नं निगूकथं दु । लाखा ब्यूपिं मिजं 
पक्षपाखें मिसा मयःगु वा चित्त बुके मजुयाः लाखा लितकायेगु जुल धाःसा 
थःपिंसं लाखा बियाबलय्‌ गये बियागु खः उगु हे कथं लित बइ। यदि लाखा 
काःपिं मिसामचा पक्षपाखें मिजंमचा मयःगु वा चित्तबुझे मजुयाः लाखा 
लितबियेमाःगु जुल धाःसा थःपिंसं लाखा कयाबलय्‌ गुगुकथंया कयागु खः, 
लितबियेबलय्‌ उकिया दुगंछि लितबियेमाःगु चलन यातातःगु दु । 

ब्याहा जुइधुंकाः लिपा छुं नं कथंगा विवाद वा ल्वापु खँ पिहाँवया: 
निखलःया दथुइ मिजंयापाखें मयःगु, मिसायापाखें मयःगु वा तिम्हेसिया मयःगु 
ब मिले जुयाः नये वा च्वने मफुगु वा थीथी कारणं बायेमा:गु जुलधाःसा पार 
पाचुके यायेगु नं चलन दु । परम्पराया चलनकथं स्वयेगु खःसा पारपाचुके 
यायेत कानूनी तवरं बनेम्वा: । निखलःसियापाखें नं सःस्यूपिं निम्हप्यम्ह मनूत 
ब लॅमि छम्ह च्वनाः सहलह ब्याकाः व्यवहारिक रुपं कालबिल सिधयेकाः पार 
पाचुकेगु याइ । पारपाचुकेगु ज्या जुइबलय्‌ इहिपा जूबलय्‌ म्ह्यायमचायात 
बिया छ्वःगु क्वसःया धलःपौ स्वयाः लँमिया रोहबरय्‌ धलःपतिइ दुगुकथंया 
सरसामान व बस्जा (सिबय्‌) लितकायेगु वा बियेगु जुइवं 
पारपाचुकेगु ज्या क्वचाइ । उगुकथं निम्हतिपू जुयाच्वंपिं मिसा व मिज॑या दथुइ 
पारपाचुके जुइधुनेवं मिजं मिसा निम्हेसियां स्वतन्त्र रुपं हानं मेम्ह नापं ब्याहा 
याये ज्यूगुकथं स्वतन्त्र प्राप्त जुल । 

ग्वय्‌ लिततये ज्यूगु संस्कार 

भाबो ज्यापु समाजय्‌ थःपिनिगु संस्कृति संस्कारकथं लाखा कयाः 
रीतिथितिकथं बिधिपूर्वक ब्याहा जूपिनि बिस्कंया छगू चलन परम्परांनिसें 
जुयावयाच्चंगु खनेवु । ब्याहा जुयाः छुं विं, ला वा देँ धायेकि भम्चा गर्भवती 
मजूनिगु इलय्‌ वा भम्चा नःलि ल्या: जुयाच्वंतले छुं जुयाः भाःत सित धाःसा 
उम्ह भाःत सीम्ह मिसां सीम्ह सिथं मयंकूनिबलय्‌ वा सीम्हय्‌ मि मतःनिबलय्‌ 
सीम्हेसित (सीम्हय्‌) ग्वय्‌ लिततयाः थः पवित्र जुये ज्यूगु न॑ परम्पराया चलन 
खनेदु । उगुकथं नःलि भम्चां सीम्हय्‌ ग्वय्‌ लिततयेधुनेवं व्याहा जुइधुंकाः भाःत 
सीसानं उम्ह ग्वय्‌ लिततःम्ह मिसा बर्खि च्वनेम्वाः । छुं नं कथंया सांस्कारिक 
व ब्यवहारिककथंया स्वापू मुक्क हे चबुइ । उम्ह ग्वय्‌ लिततया: वःम्ह मिसा 
ब्याहा जुइधुंकूम्ह खःसानं ब्याहा जुड न्ट्यः गये खः उगु हे कथं पवित्रम्हकथं 
ल्याखय्‌ लाःवनी । हाकनं ब्याहा जुइगु वा यायेगुलिइ छुंकथं पंग: बइमखु । 
थुगुकथं नेवाः ज्यापु समाजय्‌ मिसापिन्त परम्परांनिसे हे धार्मिक, सांस्कृतिक, 
सामाजिक व व्यवहारिककंथं नं स्वतन्त्र मौलिक अधिकार ब मान्यता 
बियावयाच्चंगु थुज्वःगु संस्कार समाजया विशेषता खः । 


ज्याःजंक्व यायेगु चलन 


आय श्रोत गाःपिं, धार्मिक संस्कारय्‌ आस्था बुपिं, इच्छा बुपिं जुल 
धाःसा बुराबुरिपिन्त जंक्व यायेगु नं चलन दु । जंक्व निगू कथंया दु - मस्तय्‌त 
न्हापां साइत स्वया जा नकेगु (अन्नप्राशन) मचा जंक्व व मन्‌ बुराबुरि जुइकाः 
दँल्याःकथंया साइत स्वया यायेगु ज्याःजंक्व । थ्व ज्याःजंक्व यायेगु धयागु 
न्ह्याथे हे धाःसां अःपुगु ज्या मखु । ज्याःजंक्व यायेत दकलय्‌ न्हापा भुजं (नाय्‌) 
बाजं व काःभुज॑यात काहा पुइकाः ज्याःज॑क्व याइम्हेसिया म्ह्यायमस्तयूसं 
ज्याथाया कुम्हाःतयूथाय्‌ वनाः अयूलिंमयूलिं जंक्वद्यः काःबनेमाः । अयूलिंमयूलिं 
काःवनेबलय्‌ पुजा ज्वलं समय्‌ ज्वलं ज्वनावनाः ज॑क्वद्यःकायेथाय्‌ पुजा यानाः 
सकसितं समय्‌ नकाः छः कयाहइ । द्यः कया हइबलय्‌ भुजं व काःभुजं बाजं 


(५०) 


न्ह्यःन्ह्यः तयाः म्ह्यापमस्त निम्हसिनं द्यः ज्वनावइ । जंक्वशालाय व हे 
अयूलिमग्‌लि द्यः स्वनाः पुजा याइ । जंक्वशालाय्‌ पूर्णकलश स्वनाः जग्य 
याना: पलिस्था ज्वलं ताःलाकाः गुभाःजुपाखें विधिपूर्वक पुजा जुड । उगुकथं 
पुजापानाः ज्याःजंक्व न्हयन्हग्दँ, न्हयूला व न्हयन्हु दुकुन्हु साइतय्‌ लाका 
गुभाःजुं विधिपूर्वक पुजा यानाः जंक्व या:म्हेसित सिँयागु खतय्‌ तयाः कायम्ह्याय्‌ 
छय्‌छुइपिंसं खः सालाः थःगु लागा चाःहुइकी । उगुकथं जंक्वखः सालाः 
चाःहुइकीबलय्‌ दक्कले तःधिकःम्ह काय्‌ वा मुख्य हकवालां कुम्भकलश ज्वनाः 
जंक्वखःया न्ह्यःन्ह्य: च्वनेगु व जंक्वखः सालेगु लँय्‌ बासा लाया: खःसालेमाःगु 
परम्परा दु । थ्व न्हापांगु जंक्वयात भीमरथारोहण धाइ । निक्वःगु ज्याःजंक्व 
चयूच्यादँ, च्याला व च्यान्हु दुकुन्हुया साइतय्‌ याइ । थुकियात देवरथारोहण 
धाइ । स्वक्वःगु ज्याःजंक्व गुइगुदे, गुला व गुन्हु दुकुन्हुया साइतय्‌ याइगु खः । 
न्हापां व निक्वः खुसी तकया ज्या:जंक्व याइबलयू खतग्‌ तयाः सालाः थःगु 
त्वा: इलाकाय्‌ चाःहुइकीगु खःसा स्वक्वःखुसीया पालयूया ज्याःजंक्व याइबलय्‌ 
जंक्वखःयात क्वबियाः थःगु इलाकाय्‌ चाःहुइकाः छेँया लुखां दुतमयंकुसे झ्यालं 
दुतयंकेमाःगु चलन दु । उगुकथं स्वक्वःखुसीया ज्याःजंक्व याइगुयात महारथार 
हण धाइ । गनंगनं अथे स्वक्वःतक याइगुयात कथहं (१) भीमरथारोहण (२) 
चन्द्ररथारोहण (३) देवरथारोहण नं धयातःगु दु । उगुकथं ज्याःजंक्व याइबलय्‌ 
बुराबुरि निम्हतिपू नं जीवित दनिइगु खःसा छम्हेसिगु सोइतं निम्हसिगुं छक्वलं 
जंक्व जुड । अथे ज्याःजंक्व याइबलय्‌ मिसाम्ह वा मिज॑म्ह न्ह्याम्हसिगु हे जंक्व 
जूसांनं छगूकथंया न्हायूपनय्‌ तिइगु तिसा पुनायूचा नांया भिंपु व इउँ थुनातःगु 
लुँयागु चाःचा न्हायपनय्‌ मतिइकुसें हे मगाःगु परम्पराया चलन दु । उगुकथं 
ज्याःजंक्व यायेधुंकूपिं सुं न॑ सित धाःसा सिथं' यंकिइबलय्‌ न्हापा जंक्व 
याःबलय्यागु जंक्वखतय्‌ तयाः सिथं यंकेमाः धयागु धापू दु । 


धार्मिक संस्कार व थीथीकथंया ज्याखँय छयलिइगु थीथी नांया का 


नेवाः ज्यापु समुदायलय्‌ पुजाआजा, धर्मकर्म, संस्कृति संस्कारया ज्याखँ्‌ 
उत्तम व लछिनया चिंकथं थीथीकथं व थीथी नांया का छ्यलावयाच्वंगु दु । 

१) 


२) 


३) 


४) 


५) 


६) 


७) 


८) 


जजंका - द्यःयात क्वखायेकेगु, पुजा यायेबलय्‌ ग्वःजाय्‌ धुं तियाः 
क्वखायेकेगु ह्याउँगु कापः छकूचा नायः तयाः स्वतु वा न्यातु तयाः 
कचिकां दयेकातःगु का । 
कुम्हःका - मिसामस्त इहि याइबलय्‌ क्बखायेकेमाःगु कन्यामचां 
वानात:गु स्वतु वा न्यातु तया वानातःगु म्हासुगु रंगं छिनातःगु कचिका 
प्बॉय्‌ । | 
पसूका - धार्मिक ज्याखँया विशेष पुजाय्‌ थीथीकथंया पुजाय्‌ माःगु 
न्याता रंगया न्यातु (न्यापु) कचिका तयाः दयेकातःगु पञ्चसुत्रया 
क्वखा । 
ग्वयूका - जंक्वबलप्‌ द्यःपलिस्था पुजा यानाः क्वखाइगु न्याता रंगया 
कचिका निलाः खिपःथें गुईंगुई निइकातःगु क्वखा । 
क्वखाका - स्वन्ति नख:बलय्‌ म्हपुजा व किजापुजा याइबलय्‌ क्वखायेकेत 
मदयेक मगाःगु पञ्चरंगया कापःकुचा तास कापःकुचा व सल्मा 
जरीया नायः तयाः थीथी ल्याखं कातु तया दयेकातःगु क्वखा । 
सँचिका- भम्चा जुइम्हेसिथायू ग्वयूलाखा ब्यूवनिइबलय्‌ लाखा ज्वलं 
समा: ज्वलंया नापं तयायंकेमा:गु छगुलिइ हे स्वपुई ब्वथलाः च्वकाय्‌ 
जरी, सल्मापंखाबाला थाना: छायूपियात:गु मिसापिनि सतुबतुइ 
घाइगु ह्याउँगु रंगया काप्वाँय्‌ । 
कचिका -धार्मिक व सांस्कृतिक संस्कारया ज्याखँय्‌ माःगु थीयीकथंया 
जज॑का, क्वखा दयेकेत मदयेकं मगाःगु छतु जकगु (एकसुती) कचिका । 
दुकापिका - मनू सीबलय्‌ सीम्ह कापतं भुनाः स्वथाय्‌ सुइत वा दुकापिकां 
तिइत दयेकिइगु स्वतु दुगु कचिका । 

अथे हे छुं नं कर्थया धार्मिक ज्याखैँ वा द्यःपिंथाय्‌ लसताया पुजा, 


गुथिया पुजा, थीयीकथंया पुजा याइबलय्‌ ह्याउँगु तूल कापःया बालाबाला 
यानाः क्वखाबाला लछिनया चिं वा स्वांया रुपं क्वखां क्वखायेमाःगु नं 
परम्पराया चलन खः । मोहनीया आगं पुजा याइबलय्‌ हयाउँगु व तुयूगु, तूल 
कापःया क्वखाबाला दयेकाः क्वखायेमाःगु परम्परा दु । छुं नं सगं फयेमाःगु 

पुजा वा भ्वय्‌ जुल धाःसा सगं काइपिन्त वसः देछाइगु व मिजंपिन्त छ्यनय्‌ 
तुयूगु कापः बालाया बेतालिं चिका: अबीर छवाकेगु नं चलन दु । सम्मान 
पूर्वक हनाबनाया ज्याखें यायेबलय्‌ नं हनेबह:पिंत अथे बेतालिं चिकेगु या: । 
सीम्हसिया नामं गुंपुन्हीया सापारु कुन्हु बाजंखल: दे चाह्यू वनीबलय्‌ तुयूगु 
कापःबालाया क्वखां क्वखाया वनीगु परम्पराया चलन खः: । 


ब्यवसायिक ज्याखँय्‌ न॑ थीथीकथंया ज्याय्‌ थीथी थासय्‌ थीथीकथं 


छ्यलावया च्वंगु थीथी नांया का दु । 


१) 


२) 


३) 


४) 


५) 
६) 


७) 


८) 


९) 


मागका -कपाय्‌ वा तँय्‌ फ्यनेगु अंलय्‌ चाःहुइकेत हिनातःगु बःचापु 
जुइक निला: सी बुलातःगु का । 

तीका - कपाय्‌ तियेगु वा बला तिनेगु लभलय्‌ हिनातःगु तपु जुइक 
निलातःगु सी बुलातःगु का । 

कःका - कसा वा छत्रय्‌ तइगु कंलायूलय्‌ हिनातःगु तःपुक निलातःगु 
का । भुतुमालिइ चिनातःगु कायात नं कःका हे धाइ । 

स्यःका - तक्वाःतपुलि तकेयाइबलय्‌ कापःया दुने तइगु, कापतय्‌ त:जिक 


'सल्मा, जरि तयाः बुट्टा तइबलय्‌ दुने तइगु का, छुं नं बसतय्‌ सि 


बांलाकेत वा बल्लाकेत दुनेपाखे तइगु तपुगु का, लखनाउ भुतुमालिइ 
भ्वं सिथय्‌ दुनेपाखें लाकाः तयातःगु का । 

सुका - छुं नं वस्तु सुइत मुलुइ तयाः सुइगु का। 

का - भुतुमालि ब्वयेकेत लताईलय्‌ हिनातयेगु, छुं नं वस्तु चिइत व 
हिनेत ज्या कायेगु का । 

दॅकःमिका - दँकःमितयूसं छँ वा अंगः दनिइबलय्‌ तप्यं तमप्यं दाना 
स्वयेत प्यनिइगु का । 

हंखिका - सिँकःमितय्‌ सिँइ चिं तयेत हाकःचिक बुला:तुलातःगु बःचापुगु 
का। 

भँयुका - थाज्या अनातःगुलिइ दों काये अःपुक भँयूकथि व जँका प्यपुंक 
चिइत दयेकातःगु का । 

१०) क्वका - थाज्या थायेबलय्‌ दों वयेकेत अँकायात च्वय्‌ बच्छि क्‍्वयू 
बच्छि जुइक सालाकायेत जँका तक्यंकातःगु विशेषकथं दयेकातःगु 
काप्वाँय्‌ । 

११) दोंका - थाज्या दों वयेकेत क्वका व भत्तुचा स्वाक चिनातःगु बःचापुगु 
का। 

१२) अँका - याज्या थायेत ताःहाकः पाखें नना: तुलातःगु का । 

१३) तिका - थाज्या थायेबलय्‌ तुकिचाय्‌ तुलाः थूलय्‌ तयाः कापः थायेगु का । 


थीथी इलय्‌ पुनेगु थीथी वसः 


परम्पराया चलनकथं स्वयेगु खःसा थ्व नेवाः ज्यापु समुदायलय्‌ वसः 
पुनेगुलिइ नं बिस्कं मौलिकता दुगुकथं जुयाबयाच्चंगु खनेदु । थःपिनि वस: 
पुनेगु निम्ति का न्याना हयाः, कपाय्‌ फ्यनाः, तँय्‌ पयनाः, का छिनाः, उप्वः 
यानाः थःपिंथाय्‌ छँय्‌ हे तां वानाः कापः थायेगु याइ । कापः न्यायेमाःसा नं 
ज्यापु कापः हे न्यानाः वसः पुनेगु याइगु खः। तर आः थौंकन्हे वयाः धाये कि 
लगभग स्वंगू दशक न्ह्यः नं युखे अथे मजुसे सु ज्यापु सु गैर ज्यापु सु छुं हे 
सिइके मफयेधुंकल । थःगु मौलिकता दुगु परम्पराकथंया बसःया पहिरन 
थौंकन्हे न्हना हे वन धाःसां जिइधुंकल । वसः पुनेगुलिइ विदेशी नक्कलकथंया 
पहिरनया प्रभावं यानाः थःगु जाति व समुदायया पहिचान हे याये मफयेधुंकल 
। पुलांपिं मनूतय्‌ धापूकथं ज्यापु वसः पुनेगु बुलुहुँ बुलुहुँ त्वःताहःगु लगभग 
न्ययूदेँ ति दत धयागु धापू दु । उगु धापूकथं स्वयेबलय्‌ वि.सं. २००० साल 
धुंसेलि वसः पुनेगुलिइ विदेशी नक्कलकथं विकृति प्याहाँवःगु खनेदु । थौकन्हे 
वयाः येँ देशय्‌ ज्यापुवसः धयागु माले हे माःगु जुइधुंकल परम्परा अनुसार 
ज्यापुकापःया वसःया पहिरनकथं स्वयेगु खःसा कापःया नां, वसःया नां, 
वसःया ज्वलं व उकिया स्वना खँग्वः थुगुकथं दु । 


मिसापिनि पुनिइगु वसः - हाकुपर्सि, थानापर्सि, छिकापर्सि, खादीपर्सिं, 
म्व:ल्हुइबलय्‌ पुनिइगु प्याक्सा आदि । उज्वःगु पर्सिड सिबाला (किनारा), 
(५४) 


पर्सिच्च:, पर्सिगुजि, पर्सिम्वःकथंया नां ह्वनातःगु दु। पर्सिम्वः चिडत पर्सिचिखि 
छपु नं आवश्यक जुयाच्वनी । जनी, तँय्‌गा; दोलाइंगा, धाकायागा, . माथगा, 
थीथीकथंया बाना (बुत्ता) पिकयाः थानातःगु गा, लुकुंथुकुंगा, ह्वनागा आदि । 
दुलं वा दुरुलं, प्याखंलं, तकयूयानालं, बागःलंचा, मिसालं आदि । मिसालनय्‌ 
- गःतां, लिपाता, न्ह्यपाता (दुपाता, पिपाता), दुबःसा, लंच्च:, खार्पा, द्यबः, . 
पिबः, मुंजि, मुजा, पुतु आदि कापःया कुचा हवना: सुयातःगु जुइ । 


मिसामस्तय्‌ पुनिइगु बस: - बागःसुरुवाः, सुरुवाः, खिप्वःसुरुवाः, सुरुवाःया 
हवना व ज्वलं - सुरुवाःग्वः, जांगा, मुजि, नेफा, इजार । गुजिलं (जामाचा), 
जनी, थीथीकथंया गा । प्वाकलं, भ्वतलं। भ्वतलं धयागु मिसालंया हे छांत व 
आकार जुयाः पृतु चिइमाःगु खःसां नं थ्व लनय्‌ खार्पा तयातःगु दइमखु । थ्व 
लनय्‌ भंग: (प्वाः) त्वःपुइक क्वफः दइ । लाःफःचा (लाः फयेत मचातयूत लंया 
द्यःने गःपतय्‌ घाकिइगु छगू प्रकारया कापः), लुकं (लिकु) तुपुलि (जँनुफाः 
थ्यंक बयेक क्वफः घानातःगु तुपुलि), भांतांलं, - थ्व लं तपाःलंयागु हे 
आकार जुयाः तुतिया त्वानाः थ्यंक त्वःपुइगु खः । भांतांलंया हवनाय्‌ कापः 
कुचाया नां थुगुकथं खः - गःतां, लिपाता, न्ह्यपाता (दुपाता, पिपाता), 
दुबःसा, लंच्य, मुंजि, जंघाक्वफः, पुतु, मिसामस्त भिदँ झिनिदँ दयेवं पर्सि 
सिनेगु नं चलन दु । इचा, लाःफःचा व लुकुं तुपुलि मिसामचा मिज॑मचा 
न्ट्याम्ह मस्तयूत नं पुंकेगु चलन दु । 


मिजंपिनि पुनिइगु वसः - तपाःलं-थ्व लं भांतांलं यें हे खः तर थ्व लंया 
क्वफ्यः पुलिइतक जक वइ । भ्वत लं बागःलंचा, प्वाकलं, जनी, तँयगा, 
भुलायगा, पौगा, बालाचागा, तुपुलि, बाग: सुरुवाः, सुरुवाः, कास, कयता । 

साधारणतया न्हिन्हिं पुनेगुकथं छ्यलेगु वसतय्‌ ज्यापुकापःया विशेषताकथं 
थीथीकथंया कापःया बानाय्‌ दइगु आकृति थुगुकथंया जुयाच्चनी - माथंचा, 
पुन्तू, पवःथकया, जाकिग्वःचा, तुसिपुबाना, हलय्गवःचा, मलय्गवःचा, 
तायफ्वःचा, त्वाच्चा, दोरात्वाच्च।, नागबेलि, अण्पाबुत्ता, न्याकंचा, बिर्चिस 
बानाया ज्यापुकाप: वा थानाकापः थःथाय्‌ छँय्‌ हे थाना: अथवा पसलय्‌ 

न्यायेमाःसां थुज्वःगु हे कापः न्यानाः वसः पुनेगु चलन दुगु खः । अथे हे लाकां 
न्ह्यायेगुलिड नं सुयागु व नालुयागु थानालाकां न्ह्यायेगु चलन दुगु खः । 
काप:या लाकांया चलन वसेलि उगु सु वा नालुयागु लाकांया चलन न्हनावंगु 
खः । लगभग स्वीदँ न्ट्यः तकनं मिसापिनि मचाबुइबलय्‌ नालुया लाकां 
न्ह्याइगु चलन दयाच्वंगु खः । ई हिलावंकथं उगु चलन नं न्हनावन । 


थीथीकथंया तिसाया नां 


भाबो समुदायया ज्यापु समाजय्‌ थीथी इलय्‌ थीथीकथंया संस्कृति, 

संस्कार व धार्मिक ज्याझ्वःकथं व न्हिन्हिया छ्यलाबुलाय्‌ मिजं, मिसा, 

मिजंमचा, मिसामचा, बुराबुरी, द्यःपिन्त तिइकेगु थीथीकथंया व नांया तिसा 

तिइगु व तिइकेगु चलन दु । परम्परांनिसें तिइगु चलन यानावयाच्वंगु तिसाया 

नां थुगुकथं खः । 

१)  जुँस्वां - छ्यनय्‌ तिइगु तिसा । मिसापिनि तिइगु तिसा। 

२) तायो - गःपतय्‌ क्वखायेगु लँयागु त्या:चिंगु तिसा/मिसापिनि तिइगु 
तिसा । 

३) लुँसिखः - गःपतलय्‌ क्वखायेगु सिख: । 

४) असर्फिमाः - गःपतय्‌ क्वखायेगु असर्फि माःहनातःगु सिख: । 

१) जन्तर - गःपतय्‌ क्वखायेगु लुँयागु जन्तर फ्वः । 

६) नागमाः - गःपतय्‌ क्वखायेगु द्यःपित्त तिइकेगु लुँयागु वा वहःयागु 
नागया माः । 

७) मुन्डमाः - गःपतय्‌ क्वखायेगु दयःपिन्त तिइकेगु वहःयागु छ्यँया आकार 
ˆ दयेकातःगु माः । 

८) वहःसिखः - बहःयागु सिख: माः । गःपतय्‌ क्वखायेगु । 

९) भिंपूमाः - गःपतय्‌ क्वखायेगु भिंपू माःहनातःगु माः । 

१०) चन्द्रहार - गःपतय्‌ क्वखायेगु चन्द्रमा आकारया तिसा । 

११) मोहःमाः - गःपतय्‌ क्वखायेगु वहःया मोहः माःहनातःगु माः । 

१२) सुकिचा माः - गःपतय्‌ क्वखायेगु वहःया सुकिचा माःहनातःगु माः । 

हिरायफो - गःपतय्‌ क्वखागेगु द्यःपिन्त तिइकेगु कलात्मक बुट्टा दुगु लँ 
वा वहःया तिसा । 

मत्‌ - द्यःपिन्त छ्यनय्‌ तुपुलिं पुइकेथें तिइकेगु तिसा । थुञ्चःगु तिसायात 
मुखः नं धायेगु याः । 

किकिंपा - द्यःपिन्त मतूकय्‌ तियाः छ्यनय्‌ तिइकेगु वहःया च्वकालूगु 
बालाय्‌ लुँचिं तयातःगु तिसा । 

पताः - देगः वा द्यःखतय्‌ तिइकेगु लँ वा वहःया बालाबाला स्वानाः 
दयेकातःगु तिसा । 

न्हाति - जब न्हायूपनय्‌ च्वयूपाखे तिइगु भिंपूचा घानातःगु लुँया 
चाःचा । मिजंपिनि तिइगु तिसा । 

कुमालिचाः - न्हायपनय्‌ तिइगु बुत्ता किया: दयेकातःगु दुने फुसुकुलुगु 
लुँया चाःचा । मिसापिनि तिइगु तिसा । 

सिरबन्दि - छ्यनय्‌ तिइगु लुँया बाला स्वबाला स्वखे स्वकाः स्वानातःगु 
तिसा । मिसापिनि तिइगु तिसा । 

तुकि - न्हायपनय्‌ निख्यरं निगू चक्कि स्वानाः तिइगु लुँया तिसा । 


. मिसापिनि तिइगु तिसा । 


माकःसि - न्हायपनय्‌ तिइगु दोल्चालूगु लुँया तिसा । मिसापिनि तिइगु 
तिसा । 


तपचा - न्हायपनय्‌ तिइगु तुकिथें चाकलाःगु सादागु वा थी वा हिरा 


. थुनातःगु तिसा । मिसापिनि तिइगु तिसा । 


मुन्द्रि - न्हायपनय्‌ तिइगु चिचीपु यानाः मारवारिचाः थें दयेकातःगु 
लुँया चाःचा । मिसापिनि तिइगु तिसा । 

मारवारिचाः - न्हायूपनय्‌ तिइगु बिचय्‌ तपुक व सिथयूसिथय्‌ चिपु 
यानाः दयेकातःगु लुँया चाःचा । 

पलःरितुकि - बुत्ता किया: दयेकातःगु तुकि । मिसापिनि तिइगु 
तिसा । 

लाःफ्वःचा - गःपतय्‌ क्वखाइगु चन्द्रमा बालूगु लुँयागु वा वहःयागु 

तिसा । 

हिना अंगू - लुँयागु तार थें दयेका हिनातःगु अंगू । 

तुसिपु अंगू - तुसिपु आकारया फ्वः तयातःगु अंगू । 

असर्फि अंगू - असर्फि फ्व: तयातःगु अंगू । 

अकबरी अंगू - भिंगु नम्बरी लुँयागु लिसं मतसे दयेकातःगु अंगू । 
इउँ थुना अंगू - वाउँगु रंगया भोटे पत्थर थुनात:गु लुँपा अंगू । 

थी थुना अंगू - थी थुना: दयेकातःगु लँया अंगू । 

हिराया अंगू - हिरा थुना: दयेकातःगु अंगू । 

स्वासाया अंगू - लँ व सिज: ल्वाक छ्यानाः दयेकातःगु अंगू । 
पञ्चरंगीया अंगू - लु. बहः, ली, सिजः व नेँ त्याता धातु हिनाः 
दयेकात:गु अंगू । 

प्याख॑ अंगू - वहःपातायागु तबाला यानाः दयेकातःगु अंगू । 

पिउति (प्यूचा) - मचा जंक्वबलय्‌ मचायात ल्हातय्‌ तिइकिइगु बालाचिंगु 
लुँया तिसा । 

तीखमाः - गःपतय्‌ क्वखाइगु छताजि तिसा । मिसापिनि तिइगु तिसा । 
पायो - मिसापिनि तुतिइ तिइगु पाउजु थज्वःगु छताजि विशेष प्रकार 
का कलात्मक वहःया तिसा । 

कन्दनी - भिंपू, गंचा वा घंगला तयाः मस्तयूत जेँय्‌ चिकिइगु छताजि 
तिसा । 

पुनायूचा - ज्याःज॑क्व याःपिन्त न्हायूपनय्‌ तिइकिइगु भिंपू, मुगा तयातःगु 


- चाकलाःगु लुँगा तिसा । 

लुँसिन्हः -मिसापिनि कपालय्‌ तिइगु बुत्ता किया: दयेकातःगु लुँयागु 
सिन्हः । 

चुल्या - चुरि थें ल्हातय्‌ न्हयायेगु निख्यरं च्वकाय्‌ सिंख्वा: बुत्ता 
किया दयेकातःगु लुँयागु तिसा । 

पञ्चरंगया चुल्या - लूँ, बहः, सिजः, ली व नें हित्तुहिना चुरिथें न्ह्यायेगु 
निख्यरं च्वकाय्‌ लुँपा सिंख्वाः बुत्ता किया: दयेकातःगु तिसा । 

लुँचुरि - लुँयागु सादा वा.बुट्टा किया: दयेकातःगु ल्हातय्‌ न्ह्यायेगु 
तिसा । 

ल्हाःसिखः - चुरियें ल्हातय्‌ न्ह्यायेगु सिख: लुँयागु वा वहःयागु दयेकातःगु 
तिसा ।. 

बाजु - चुल्याथें ल्हातय्‌ न्ह्याइगु बालाचिंक दयेकातःगु तिसा । 
सतफलि - मिसापिनि सपलय्‌ तिइगु लुँया तिसा । 

लुँकाता (किलिप) - मिसापिनि छ्यनय्‌ सँ काकेकथं तिइगु तिसा । 
वह: काता (किलिप) - मिसापिनि छ्यनय्‌ सँ काकेकथं तिइगु तिसा । 
गोकुलु - गुरुजुपिन्त न्हायपनय्‌ तिइकिइगु लूँ वा बहःया तिसा । 
छुस्यामाः - चिचीध॑क दयेकाः माःहनातःगु गःपतय्‌ क्वखायेगु लँ वा 
बहःयागु तिसा । | 

छुस्या तायो - चिचीधंक तायो आकार दयेकातःगु गःपतय्‌ क्वखायेगु 
लुँया तिसा । 

बिजकनि - मिसापिनि न्हायपनय्‌ तिइगु बृत्ता तयाः थी थुनातःगु तुकि 
थज्वःगु छताजि लुँया तिसा । 

कल्या - मिसापिनि ल्हाःतय्‌ चुल्यायें न्ह्याइगु छताजि तिसा । 
जंगीसेलया कल्लि - दुने फुस्कुलु यानाः बुत्ता किया: दयेकातःगु तःपुगु 
मिसापिनि तुतिइ न्ह्याइगु बहःया तिसा । 

कल्लि - तुतिइ न्ह्याइगु बहःया तिसा । 

पाउजु - सिखःथें हवत्तुहवना: दयेकातःगु तुतिइ न्हयाइगु बहःया 
तिसा । मिसापिनि तिइगु तिसा । i 

तुतिबकी - मिसापिनि तुतिइ तिइगु बहःया बालाचिंगु तिसा । 

तुति सिख: - तुतिइ न्ह्याइगु वहःया सिख: । 

घंगला - मस्तयूत तुतिइ न्ह्याकिइगु तिसा । | 

छुस्या घंगला - मिसा मस्तयूत तुतिइ न्ह्याकिइगु चिचीगवःगु घंगला 
थज्वःगु माःहनातःगु बहःया तिसा । 

कंथि - गःपः छपु जक चाकःतुइक क्वखाइगु लकेट थज्व:गु छताजि 

तिसा । 

नँया कल्लि - गथामुंगःचःऱ्हे कुन्हु मस्तयूत तुतिइ न्ह्याकिइगु नँयागु 
कल्लि । 

नँया अंगू - गथांमुगःचः-हे कुन्हु न्ह्याइगु नॅयागु अंगू । 

जँभि - जामा सितिइपिनि जँय्‌ हिनिइगु छताजि कलात्मक तिसा । 
खास यानाः थ्व प्याखं हुलिइपिनि तिइगु तिसा खः । 

फिनिचा - भिंपू वा नीर तयातःगु न्हायपनय्‌ सुइगु लुँया तिसा । 
बेताचिं - गुरुजुपिन्त कपालय्‌ तिइकिइगु बहःपाताया तिसा । 

पुजा अंगू - विशेष कथंया पुजा जुइबलय्‌ पुजा ज्वलंकथं छ्यलिइगु 
बहःया अंगू। 

छुस्यापु - मिसापिनि ल्हातय्‌ न्ह्याइगु तिसा । 

त्याचा - मिज॑पिनि न्हायूपनय्‌ तिइगु लुँया त्याचा घानातःगु चाःचा । 
मौ - ल्हातिइ तिइगु बालाचिंगु न्ह्यायेगु तिसा । 


थीथीकथंया पुजाय्‌ छयलेत मा:गु हलंज्वलं 


ज्यापु समुदायया समाजय्‌ धार्मिक पुजा, संस्कृति संस्कारकथं गुरुजु 


पुरोहित, थाकूलि, गुरु, नायः आदिपिनिपाखें जुइगु थीथी द्यःषिं व थीथीकथंया 


दु। 
१) 


२) 


३) 


पुजाय्‌ मदयेक मगाःगुकथं छ्यलावयाच्चंगु पुजाया हुलंज्वलंकथंया वस्तु थुगुकथं 


इलां - द्यःया छ्यँफुसप्‌ तयेगु धातु वा कापःयागु थीथी रंग वा चित्र 
दुगु प्यकुलाःगु छचाःखेरं कलर दुगु छगूकथंया छत्र । 

क्वतः - तःजिक विशेषकथं पुजा याइबलय्‌ छयलिइगु गाःवंगु पुजा 
तयेगु विशेष आकारया लीया पुजाभः । 

कलः - पीठ वा गमय्‌ पुजा याःवनेत, गुह्य पुजा यायेतमा:गु, थीथीकयंया 
द्यःपिंथाय्‌ पुजा याःवनेत माःगु ली वा तिंयागु दयेकातःगु गाःवंगु लखाय्‌ 
छिंक चु तयातःगु विशेष प्रकारया पञ्चमकार ज्वलं ता:लाकाः पुजा 
तयेगु छता पुजाभः । | 

पुजाभः - द्यःपिनिगु पुजा सत्कार यायेत पुजा तयेतमाःगु धातुया भु। 
कायूभ: - पुजाभलय्‌ भुइसिन्हः व म्हासुसिन्हः तइगु निपत्ति स्वाःगु 
सिन्हःथल । 

धालाचा - पुजा यायेबलय्‌ छायेतमाःगु थ्वें तयेगु अःखुं दुगु वा मदुगु 
थल। 

लंपिचा - पुजा ज्वलनय्‌ माःगु समय्‌ तयेगु धातु, सिँयागु वा तिंयागु 
दयेकातःगु समय्‌ थल । 

सुकुन्दा - ज्वलंचिं स्वनाः पुजा यायेबलय्‌, सगं पुजा जुइबलय्‌, थीथीकथंया 


पुजा व संस्कृति संस्कारकथंया ज्या जुइबलय्यात मदयेकं मगाःगु गणेद्यः 


दुगु नागं कुइकातःगु चिकं व इताः तयाः मत च्याकेत छ्यलिइगु छता 
कलात्मक थल। 

गं - पुजा याइबलय्‌ थाइगु अष्टधातु मिले यानाः दयेकातःगु छता पुजा 
ज्चलंया वस्तु । 

अष्टमंगल - ज्याःजंक्व, पलिस्था, होम आदि पुजायात माःगु धातु, 
कापः वा भ्वँयागु दयेकातःगु श्रीवच्छ, पुण्डरीक, ध्वज्ञ, कलश, 
चामर, मत्स्ययुग्म, छत्र व शंखचिं च्वयातःगु वस्तु । 

निस्लाःभु - द्यःपिंत वा गुरुजुयात निस्लाः बिइत बजि, मरि, सिसाबुसा, 
धौ आदि तयेगु भु । 

किभु - गुरु पुरोहितपिन्त अन्न दान याइबलय्‌ अन्न, जाकि, दक्षिणा 
तइगु भु। 

खायकुलिं - ज्वलंछि स्वनाः पुजा याइबलय्‌ खाय्‌ तयाः स्वनेतमाःगु 
थल। 

ज्वालान्हायूकं - विशेषकथंया पुजा जुइबलय्‌ द्यःपिंत क्यनेतमाःगु, बार्‍हाः 
पिकाइबलय्‌ बार्‍हाःमचायात ज्वंकेतमाःगु, मन्‌ सिना: दूव्यंकिइबलय्‌ 
दूब्यंकावःपिसं स्वयेमाःगु आदि कथंया ज्याझ्वःयात मदयेकं मगाःगु 
छचाःखेरं मिज्वाला बुत्ता तयाः दयेकातःगु धातुया न्हाय्‌कं । 

सिन्हःमू - ज्वालान्हायूकं स्वनाः पुजा याइबलय्‌ नापं स्वनेमाःगु पौथें 

तँतँ न्यातँ दुगु च्वका च्वामुक गजू दुगु बार्‍हाः पिकाइबलय्‌ बाऱ्हा:मचायात 
ज्वंकेमाःगु दुने सिन्हः तयाः पुसा तइगु छताजि कलात्मक बुत्ता दुगु 
सिन्हःमू । 

सिँफँ - इहिपाया हवंकेत, लसकुस यायेत, फॅ बाऱ्हां छुपेत आदि 
ज्याखँय्‌ छ्यलेत मदयेक॑ मगाःगु सिँयागु फँ । 

क्वला - ज्याःजंक्व याइबलय्‌ अर्घ यायेत, छया पलिं कलश लः 
हायेकिइबलय्‌ फयेत, श्राद्धया पिण्ड थयेत ब वायेयंकेत आदि ज्याखँय्‌ 
छयलिइगु सिजःयागु विशेषकथंया थल । 

खलःचा -श्राद्धपुजाय्‌ अर्घ बिइगु शंख बांलूगु सिजःया थल । 
हाल्याःकलश - लसकुस याइबलय्‌ जवंखवं तइगु द्यःने किसलिं तयाः 
मसय्‌ दिकिइगु अःखुं दुगु ज्वःकलश । 

नीलः थल - छुं नं कथंया पुजा याइबलय्‌ नीलः तइगु अःखुं दुगु थल । 
धौपत्ति - विशेषकथं स्वनाः पुजा याइबलय्‌ व क्वतः ज्यल॑ ताःलाकाः 


` पुजा याइबलय्‌ धौ तइगु निपत्ति स्वाःगु विशेष थल । 


पाताःख्वला - आजु, अजिमा द्यःपिन्त श्वँ, अयूला: तयाः छायेत तइगु 
विशेष प्रकारया ख्वला । थुज्व:गु पाताःख्वला छुं छुं गुथिइ नं छ्यलेगु याः । 
किसलिं - थीथीकथंया पुजाय्‌ व संस्कृति संस्कारया ज्याखँय्‌ माःगु 
जाकि, ग्वःगु ग्वय्‌ व ध्यबा तयातःगु सलिं। 

देवा - घ्य: वा चिक व इताः तयाः मत च्याकिइगु धातु वा चायागु तौ 
दुगु थल । 

त्वाःदेवा - धार्मिक ज्या, उत्सव, समारोहया ज्याझ्बलय्‌ चिक इताः 
तयाः मत च्याकिइगु कलात्मक बुत्ता तयाः, तःजाः जुइक दयेकातःगु 
धंकाः मत च्याकेगु थल । 

दुवाःल्याः -लसकुस यायेगु इलय्‌ जबंखवं धंकाः ध्यः इताः तयाः मत 
च्याकेगु ज्वःत्वाःदेवा । 

ताःचा - लसकुस यायेगु इलय्‌ दुत हयेत ज्चंकेमाःगु नँयागु माताःयागु 
ताःचा । 

मय्‌ (मस) - द्वाल्याःकलश, शंख, थायूभु आदि दिकेगु स्वख्वः दुगु 

नँयागु वस्तु । 

थायूभु - सबुजंब्व तयेगु, थायभुब्व तयेगु बुसंखाबलय्‌ सँ फयेगु आदि 

ज्याय्‌ छ्यलेगु विशेष आकारया तपाःगु भु। 

अन्ति - विशेषकं स्वनाः पुजा याइबलय्‌ अयूला: तया: स्वनेतमा:गु 
अ:खुं दुगु विशेष प्रकारया झंग:चा पुसा दुगु अयूला: तयेगु थल । 
थापिं - विशेषकथं स्वनाः पुजा याइबलय्‌ थ्वँ तयेत छ्यलिइगु, मचा 

बूस्वःवनिइबलप्‌ थ्वँ तया यंकिइगु विशेष आकारया अ:खुं मदुगु धातु 

वा चायागु थल । 

थ्याकाचा - पुजा याइबलय्‌ अयूला: छायेतमा:गु अःखुं मदुगु अन्ति 
आकारयागु अयूला: तयेगु थल । 

जाःगं - गुरुजु च्वनाः विशेषकर्थया पुजा यानाः जज्ञ याइबलय्‌ जज्ञशालाय्‌ 

स्वपु तिं धंका: च्वय्‌ खाया: घ्यः तयाः यखायेका तइगु अयूला: कायेगु 

बाताया आकारयागु थल । 

तिंचा - सत्तुपुजा याइबलय्‌ ल: तइगु ख्वलाचा । 

गुल्पा - बौद्ध द्यःपिन्त अन्न आदि छायेत व पंजरां याइबलय्‌ अन्न दान 

यायेत छ्यलिइगु थल । हि 

लुँपले, वहःपले - गुरुजु पुरोहित तयाः याइगु थीथीकथंया पुजा 

जुइबलय्‌यात माःगु लँ व बहःया पाताय्‌ पलेस्वां बुत्ता कियातःगु वस्तु । 

दृष्टि - द्यःपिंत मिखा कंकेगुकथं पुजाय्‌ छ्यलिइगु वहःपाताय्‌ मिखा 

च्वयातःगु वस्तु । 

लुँसिन्हः - पलिस्था आदि विशेषकथं पुजा जुइबलय्‌ द्यःपिन्त कपालय्‌ 

तिकिइगु लुँयागु सिन्हः। 

शंख - दा:पिंत अर्घ यायेबलय्‌ नीलः तयाः लः हायेकेगु व थीथीकथंया 

पुजायात मा:गु थल । 

कान्तांदबदब - थीथीकथं पुजा जुइबलय्‌ थायेतमा:गु छताजि बाजे । 

गुंगूसक: - गुंगू थनेत ह्यंग्वा: मिं ख्वाना: तयेगु थल । 

कलश - विशेषकथंया पुजाय्‌ किसलिं व दाफोस्वांकचा तया: स्वनीगु 
ल:थल । | 

बज्र - गुरुजु पुरोहित तयाः यायेगु थीथी पुजाय्‌ गुरुजुपिसं छ्यलिइगु 
च्वयक्वय्‌ च्वकालूगु छता कलात्मक वस्तु । 

मिसलिं - पिखालखुइ विधिपूर्वक लसकुस याइबलय्‌ व बलिं पिइबलय्‌ 
ईका पःका च्याकेत मिंख्वानाः तइगु सलिं । 

लुँख्वःचा, वहःख्वःचा - बुसँखा वा कयूतापुजा याइबलय्‌ सँ खाकेतमाःगु 
वस्तु । 

सुलाःपाः - यज्ञ होम यानाः पुजा याइबलय्‌ यज्ञय्‌ ध्यः दुयेत गुरुजुपिंसं 
छ्यलिइगु छता वस्तु । 

पाल्चा - चिक व इताः तयाः मत च्याकेगु चायागु थल । 

दलूचा - द्यःपिंथाय्‌ मत च्याकेत चिकं व इताः तयाः मत च्याकेगु 
धातुयागु थल । 

माकःदलू - विशेषकथं स्वनाः पुजा याइबलय्‌ मोहनी फयेत चिक इताः 
तयाः मत च्याकिइगु चायागु थल । 

देछापाः - स्वनाः पुजायाइबलय्‌ मुस्या,पालु, छवयूला तयाः स्वनिइगु 
थल। 

भोंचा - धार्मिक ज्याखँय्‌ जल तइगु चायागु थल । 

नागपं - विशेषकथं पुजा जुइबलयूयात माःगु बःचाग्वःगु भोंचा आकार 
या चायागु थल । 

बिसलाःपाः - यज्ञ होमयानाः पुजा याइबलय्‌ बीबःता तयेत छ्यलिइगु 
थल। 

बौपा: - बौ ज्वलं तयाः यायेमाःगु पुजाय्‌ बौ तयेत छ्यलिइगु पाःचा, 
भ्यगः वा क्वन्हाः । 

सलाःपाः - ज्याः जंक्व, इहि याइगु पुजाय्‌ माःगु चकंगु चायागु थल । 
मुखः - विशेषकथं ततःधंगु पुजा जुइबलय्‌ गुरुजुपिसं पुइगु पञ्चबुद्ध 
अंकित जुयाच्चंगु ली वा सिज:यागु कलात्मक तुपुलि । 

बेतालि - विशेषकथंया पुजा वा सगं कायेमाःगु पुजा जुइबलय्‌ मूलपिं 
मनूतयूत छयनय्‌ हिता: चिकिइगु तुयूगु कापः । 

स्वत छत्र -कलशपुजा याइबलय्‌ छँय्‌ पलिंचिडगु पुजा जुइबलय्‌ कुइकिइगु 
स्वतं दुगु काप:या छत्र । : 

दिग्पता: - होम यानाः तःजिक पुजा याइबलय्‌ जज्ञया छचाखेर॑ ब्वयेकिइगु 
रंगीचंगी काप:या पता: । 

पञ्चपताः - होम यानाः तःजिक पुजा याइबलयूयात माःगु त्याता र 
गया कापः तयाः दयेका तःगु छताजि पुजा ज्वलं । 

पञ्चपल्लव - ज्याःजंक्व, पलिस्था, छे बौ बिइगु आदिकथंया पुजायात 
माःगु अंहः, पंहः, पौहः, बंगलसिंहः, ऑगलसिहः न्याताजि सिमाया हः । 
कचिअःपा - होम जज्ञ यानाः यायेगु पुजाय्‌ जज्ञ गाः दयेकेतमाःगु 
उनामतःगु अःपा । 

पोताय्‌ - गुरुजु पुरोहित तयाः यायेमाःगु थीथीकथंया पुजाय्‌ मन्दः व 
थीथीकथंया बृत्ता च्वयेतमाःगु तुयूगु ल्वहंया चुं। 

पञ्चरत्न - पूर्णकलश स्वनाः पुजा याइबलय्‌ कलशय्‌ तयेतमाःगु हिरा, 
मोति, नीर, पन्ना, भिंपू न्याता रत्न । 

अजिमाकॉचा - छाय्‌ हायेके पुजायात मा:गु चिकिग्वःगु कोंचा । 
गुलुचा - छाम्‌ हायेके पुजायात माःगु छताजि थल । 

गंकलश -ज्याःजंक्व वा चैत्य पलिस्था पुजा याइबलय्यात ज्वलंछिं 
माःगु थल । 

क्वखा - गुथि वा तःजिक पुजा जुइबलय्‌ छाइगु ह्याउँगु कापः । 
ग्वयूका - ज्याःजंक्व पुजायात माःगु न्याता रंगया निलातःगु क्वखायेगु 
का। 

पासूका - विशेषकथं पुजा जुइबलय्‌ क्वखाइगु न्याता रंगया का । 
कुम्हःका - चैत्य पलिस्था, ज्याःजंक्व, इहि .यायेगु पुजायात माःगु 
म्हासुगु रंगं छिनातःगु का । 

नैवेद्य थल - द्यःपिन्त पञ्चोपचारकथंया पुजा याइबलय्‌ छायेत बजि 

मरि तयेत छ्यलिइगु थल । 

चखःप्यचाः - ज्याःजंक्व, छाय्‌ हायेके आदिकथंया विशेष पुजायात 
माःगु छता किसिमया घाँयूयागु दयेकेगु प्यचाः । 

आरुवा - ज्याःजंक्व, दिगुपुजायात माःगु कचिकायागु थानातःगु 
छगूकथंया जालि थज्वःगु रंगीचंगी पता: वस्तु । 

कुश - श्राद्ध पुजाबलय्‌ ल्हातय्‌ अंगूयें न्ह्याइगु व थीथीकथं छ्यलिइगु 
छता घाँय्‌ वस्तु । 

नकिं (चरेकिं) - बौपुजा वा गथांमुभ:च:ऱ्हेया बौपुजा याइबलय्‌ लुखाखलु 
फुसय्‌ पुजा यानाः तायेत माःगु । 

स्वचुलुप्याकिं - बौपुजा वा गथांमुग:चः-ेया बौपुजा याइबलय्‌ लुखाखलुइ 
व लुखाखलु फुसय्‌ तायेतमाःगु स्वखेरं चूगु नकिं । 

नँखड्ग, नँख्वला - पीथय्‌ विशेषकथं पुजा जुइबलय्‌ द्य:यात छायेतमाःगु 
नॅयागु खड्ग व ख्वला । 

तयूतकि जाकि - विशेषकथं पुजा जुइबलय्‌ स्वनेगु ज्वलं स्वनेत आसन 
लायेत छ्यलेगु सरुवा जाकि । 

ग्वःगु ग्वय्‌ - किसलिं तयेत मदयेकं मगाःगु चिग्वःगु रवय्‌ । 

कापः - विशेषकथं पुजा जुइबलम्‌ पुजा अनुसारं माःगु थीथी रंगया 
कापः । 

कुले - विशेषकथं पुजा जुइबलय्‌ जाकि स्वनेत तयेतमाःगु थल । 

तुखो - मारि (महादीप) च्याकेगु पुजायात मदयेकंमगाःगु .मारि मत 
दिकेगु तुखोयागु कले । 

जटानैंक्या: -ज्याःज॑ंक्व, थाकुलि लुइगु, ओला: धुंकेगु,सिवा धुंकेगु ब 
थीथीकथंया विशेष पुजा जुइबलय्यात मा:गु जटा दुगु नैंक्या: ग्ब: । 
लुँपा क्‌ - गुँला लच्छि द्यः (चीभाः) थायेगु पुजाय्‌ न्हापां चा पालेत 
माःगु। 

कसायूगा - विशेषकःथं तःजिक पुजा जुइबलय्‌ पुजाय्‌ गुरुजुपिसं याक्वं 
प्यानाः न्यइगु हयाउँगु तुल कापःया गा । 

८७) कपाय्‌ - नाग पुजाया पुईं दयेकेतमा:गु वस्तु । बाऱ्हाः तइबलय्‌ 
बारहाख्या:द्यः दयेकेतमा:गु । 

८८) कुसालप्ते - नागपुजा यायेत, श्राद्धया पिण्ड तयेत, जरां चुइकेत माःगु 
छताजि लप्ते । 

८९) सिसियालप्ते - विशेषकथंया पुज़ाय्‌ दाँचा सुइतमा:गु व पुजाय्‌ थीथीकथं 
छ्यलिइगु लप्ते। _ 

९०) उतरी - श्राद्ध याइबलय्‌ श्राद्ध याइम्हेसिनं क्वखायेतमाःगु आखः 
च्वयात:गु बालाचिंगु विशेषकथं थानातःगु कापः बाला । 

९१) धोति - श्राद्ध याइबलय्‌ श्राद्ध याइम्हेसिनं सिनिइगु वा चिइगु म्हासगु 
रंगया पिताम्बर कापः । 

९२) फि - श्राद्ध पुजायात तीर्थ वा खुसिया फि माःगु चलन दु । 

९३) गैंडाम्येय्या ला - श्राद्ध पुजायात गैडाम्येयया ला मदयेकं मगाः । 

९४) ज्यःनांलपते - थायूभु नकेत, इहि यायेत, दुवाःल्याः च्याकेत आदि 
ज्याय्‌ माःगु। 
थुगुकथंया विशेष वस्तु छयलिइगु थीथीकथंया पुजा, संस्कृति, संस्कार 

या ज्याझ्वलप्‌ द्यः अनुसार, पुजा अनुसार व पुजाया विधि अनुसार पुजाय्‌ 

छायेमाःगु यस्तु न॑ यक्‍व यक्व किसिमया दु । गथेकि - किगःकि, ग्वःजा, 

भुइसिन्हः, म्हासुसिन्हः, दयाउँसिन्हः, अवीर, धुं, धुपाँय, इताः, जज॑का, स्वां, 

सितु, थीथीकथंया स्वांता, थ्वँ, अयलाः, समय्‌ ज्वलं, सिसाबुसा, सादुरु, 

घ्यःकस्ति, धौ, आखे, ताय्‌, कपू, गुंगू, नस्वाः, ईका पःका भिःच्याता बीबः, 

स्वीनिता बीबः, भिंच्याता बुटी, सत्तुग्वःजा, त:निगः, बःनिगः, निलाजं, छाः, 

लाभा, गोफकी, मिश्री, कोलः, ब्यांचियाला, दुस्यमरि, अम्ब, हलः, म्येयदुरु 

आदि वस्तु थीथीकथंया पुजाय्‌ थीथी इलय्‌ छायेगु चलन परम्परां निसे 

यानावयाच्वंगु खनेदु । 

मदयेकं मगाःगुकथं छ्यलातःगु स्वां 


भाबो समुदायया समाजय्‌ धार्मिक ज्याझवःकथं हनावयाच्चंगु थीथी 

पुजा, संस्कृति संस्कारय्‌ मदयेक मगा:गु ल्याखं थीथीकथं छ्यलावयाच्वंगु थीथी 
नां व किसिमया स्वां थुगुकथं दु । 

दाफोस्वां - अर्घ यायेमाःगु छुँ नं कथंया पुजाय्‌ अर्ध यायेत स्वांफ्व: 
सितुइ तिया: शंखय्‌ तयेत मदयेक॑ मगाःगु स्वां । शंखमो तीर्थय्‌ 
म्वःल्हुइबलय्‌ स्वाता कायेतमाःगु । 

दाफोस्वां कचा - विशेषकथं पुजा जूइबलय्‌ पूर्णकलश स्वनिइगुलिइ 
कलशय्‌ दुने तयेतमाःगु स्वांमाया कचा । 

कनिवस्वां - बौ पुजा याइबलय्‌ बलिइ तयेत ब भचाखुसि व पञ्चनारि 
तीर्थय्‌ म्वःल्हुइबलय्‌ छायेतमाःगु । 

बछाकचास्वां - बौ पुजा याइबलय्‌ बलिइ तयेत व पाहाँचःपहेबलय्‌ 
लुकुमाहाद्यःयात कुइकेतमाःगु । 

चिकंधलि स्वां - बौ पुजा याइबलय्‌ बलिइ तयेतमाःगु । 

गुनकेराःस्वां - धौसगं बिइलबय्‌ सगं काःम्हेसित छुकेतमाःगु स्वां । 
बँचु आभर्तिस्वां - महाकाल पुजा यायेत, ज्याःजंक्वया पुजाय्‌, पुन्हिया 
धलं दनेत, गुह्येश्वरी तीर्थय्‌ म्वःलुइबलय्यात माःगु । 

अजफुलिस्वां - ज्याःजंक्व पुजा, शंखमो तीर्यय्‌ म्वःल्हुइबलय्‌, कालमोचन 
तीर्थय्‌ म्वःल्हुइबलय्यात माःगु । 
लब॑जिफोस्वां - शंखमो तीर्थय्‌ म्वःल्हुइबलय्‌, तेकुदुवान तीर्थय्‌, 
गुह्येश्वरी तीर्थय्‌ म्वःल्हुइबलय्यात माःगु । 

कुलेस्वां -ज्याःज॑ंक्व पुजा, येँयाःया हाथुद्यः पुजा, गोकर्ण तीर्थय्‌ 
म्वःल्हुइबलय्‌, बाराही द्यः, भिद्यः पुजा यायेत, कौमारी पुजा 
यायेतमाःगु । 

धवःस्वां - अष्टमीया धलं दनेगु, पुन्हिया धलं दनेगु, श्राद्ध, भाजंगाः 
तीर्थय्‌ म्वःल्हुइलबय्‌, गोकर्ण तीर्थय्‌ म्वःल्हुइबलय्‌, वैष्णवी द्यःपुजा 
यायेतमाःगु । 

कपूसिन्हायस्वां - ज्याःजंक्च पुजा, अष्टमीया धलं दनेत, पुन्हिया धलं 
दनेत, दानगाः तीर्थय्‌, भागंगाः तीर्यय्‌, गोकर्ण तीर्थय्‌ म्वःल्हुइबलय्यात 

माःगु। 

पलेस्वां - ज्याःजंक्व पुजा, इन्द्रायणी पुजा, दानगा:खुसि तीर्थय्‌ म्बःल्हुइत, 
गोकर्ण तीर्थय्‌ म्वःल्हुइबलय्‌, तेकुदुवा: तीर्थय्‌ म्वःल्हुइबलयूयात माःगु । 
अस्वेस्वां - ज्या:जंक्व पुजायात, भचाखुसि तीर्थय्‌ म्वःल्हुइबलययात, 
पञ्चनारी तीर्थय्‌ म्वःल्हुडइबलय्‌यात माःगु । 

जीस्वां - रुद्रायणी पुजा, महालक्ष्मी पुजा, ज्याःजंक्व पूजा, गुह्येश्वरी 
तीर्थय्‌ म्वःल्हुडइबलय्‌यात माःगु । 

ग्वय्स्वां - स्वन्ति नखःया म्हपुजा किजापुजायात माःगु, ज्या:जंक्‍्व 
पुजायात माःगु, पञ्चनारी तीर्थय्‌ म्वःल्हुदबलय्‌यात माःगु । 
क्वँगथिस्वां - ज्याःजंक्वया पुजायात मदयेक॑ मगा: । 

छिकिछिकिबुँस्वां - बसुन्धराया धलं दनेगु पुजायात, भचाखुसि तीर्थय्‌, 
गुह्येश्वरी तीर्थय्‌ म्व:ल्हुइबलय्‌यात मदयेक॑ मगा: । 

धालेपतिस्वां - गुह्येश्‍वरी तीर्थय्‌ म्वःल्हुइबलय्‌, शंखमो तीर्थय्‌ 
म्वःल्हुइबलययात माःगु । 

अजूस्वां - ब्रम्हायणी पुजा, भचाखुसि तीर्थय्‌ म्वःल्हुडबलय्‌, लखुतीर्थय्‌ 
म्वःल्हुइबलययात माःगु । 

सितु - अर्घ यायेबलय्‌ दाफोस्वां तिया: शंखय्‌ तयेतमाःगु, शंखमो 
तीर्थय्‌ म्वःल्हुडबलय्‌यात माःगु, गोकर्ण तीर्थय्‌ म्वःल्हुइबलय्‌यात माःगु, 
कालमोचन तीर्थय्‌ म्वःल्हुइबलयूयात माःगु छताजि घाँयूस्वां । 

तुयूसितु - कहःखुसि, तेकुदुवाः, दोकाघः तीर्थय्‌ म्वःल्हुइबलयूयात माःगु 
छताजि घाँय्स्वां । 

तारिस्वां - तोखादुवाः तीर्थ, कालमोचन तीर्थ, पञ्चनारी तीर्थय्‌ 
म्वःल्हुइबलययात माःगु । 

नःलास्वां - मोहनी नख:या आगंपुजा व थीथी द्य:पिंथाय्‌ पुजा यायेतमा:गु, 


-नवरथया दोकाघः तीर्थय्‌ म्वःल्हुइबलय्‌यात माःगु । 


तंलाय्स्वां - श्राद्वया पिण्डपुजा याइबलय्‌ थ्व स्वांमाया हः जक जूसां 
नं मदयेक मगा:गु चलन यानातःगु दु । थुकियात तहःप्यंस्वां नं धा: । 

भिलायस्वां - श्राद्धया पिण्डपुजा याइबलय्‌ थ्व स्वांमाया हः जक जूसां 
नं मदयेक॑ मगाःगु चलन यानातःगु दु । थुकियात चिहःप्यंस्वां नं धा: । 
मूस्वां - वैष्णवीद्य:या पुजा यायेत, कालमोचन तीर्थय्‌ म्वःल्हुइबलप्‌यात, 
गुह्येश्वरी तीर्थय्‌ म्वःल्हुइबलय्‌यात, दिगुपुजाबलय्‌ दिगुद्यः पुजा यायेत, 
श्राद्धया पिण्डपुजा यायेतमाःगु । 

महाद्यःस्वां - भचाखुसि तीर्थय्‌ म्वःल्हुइबलययात माःगु। 

लुँगजूस्वां - ब्रम्हायणी पुजायात भचाखुसि तीर्थय्‌ व गुह्येश्वरी तीर्थय्‌ 
म्वःल्हुइबलयूयात माःगु । 

पालुबुँस्वां - गोकर्ण तीर्थय्‌ दोकाघ:तीर्थय्‌ म्व:ल्हुइबलय्‌यात माःगु । 
हलुबुँस्वाँ - गोकर्ण तीर्थय्‌ व तोखादुवाः तीर्थय्‌ म्वः ल्हुइबलय्‌यात माःगु । 
ख्येबुँस्वां - दोकाघः तीर्थ व गोकर्ण तीर्थय्‌ म्वःल्हुइबलययात माःगु । 
ग्वःजाबुँस्वां - गथांमुग:च:ऱ्हेबलय्‌ लुखाखलु फुसय्‌ नकिं तानाः पुजा 
यायेतमाःगु, गोकर्ण तीर्थय्‌ म्वःल्हुइबलय्यात माःगु । 

गुंतःस्वां - कालमोचन तीर्थय्‌ म्वःल्हुबलय्यात माःगु । 

मीकूस्वां - कालमोचन तीर्थय्‌ म्वःल्हुइबलय्‌यात माःगु । 

नालुबुँस्वां - कालमोचन तीर्थय्‌ म्वःल्हुइबलय्‌यात माःगु । 

आभर्तिस्वां - पञ्चनारी तीर्यय्‌ म्वःल्हुइबलय्‌यात माःगु । 
तुयूआभर्तिस्वां - गणेद्यःया पुजायात माःगु स्वां । 

पालीजास्वां - कौमारी पुजा यायेतमाःगु । 


० गोदावरीस्वां - पञ्चनारी तीर्थय्‌ म्वःल्हुइबलय्‌यात माःगु । 


उफोस्वां - इन्द्रायणी पुजा यायेतमाःगु, भिंद्यः पुजा यायेतमाःगु, तेकुदुवाः 
तीर्थय्‌ म्वःहुइबलययात, पञ्चनारी तीर्थय्‌ म्वःल्हइबलययात माःगु। 
धौबुँस्वां - पञ्चनारी तीर्थय्‌ म्वःल्हुइबलय्‌यात माःगु । 

तफोस्वां - पञ्चनारी तीर्थय्‌ म्वःव्हुइबलय्यात माःगु । 

गुहास्वां - तोखादुवाः तीर्थय्‌ म्वःल्हुइबलय्यात माःगु । 

तुयूकनिवस्वां - तोखादुवाः तीर्थय्‌ म्वःल्हुइबलय्यात माःगु । 
सरस्वतिस्वां - आर्यघाट देव तीर्थय्‌ म्वःल्हुइबय्‌यात माःगु । 

चवःस्वां - महालक्ष्मी पुजा यायेत, ब्रम्हायणी पुजा यायेत, इन्द्रायणी 
पुजा यायेत, दोकाधः तीर्थय्‌ म्वःल्हुइबलय्‌यात माःगु । 

बभूस्वां - गु्येशवरी तीर्थय्‌ म्वःल्हुइबलय्यात माःगु । , 

ज्ञानिथकुंस्वां - गुह्येश्वरी तीथय्‌ म्वःल्हुइबलययात माःगु । 

तुयूचवःस्वां - रुद्रायणी पुजायायेत माःगु । 

ह्याउँचव:स्वां - कौमारी पुजा यायेत, चामुण्डा पुजा यायेतमा:गु। 
ताकस्वां - गुंपुन्हिया सापारुकुन्हु सा छवयेतमा:गु, गुह्येश्वरी तीर्थय्‌ 
म्व:ल्हुइबलय्‌यात माःगु । 

जिफोस्वां - बाराहीया पुजा यायेत, चामुन्द्राया पुजा यायेतमाःगु स्वां । 
चस्बां - इन्द्रायणी पुजा, बाराही पुजा यायेतमाःगु । 

मोतिस्वां -भिंद्य: पुजा यायेतमाःगु स्वां । 

लक्ष्मीस्वां - स्वन्ति नखःया लक्ष्मीद्यः पुजा यायेबलय्‌ छायेतमाःगु स्वां । 
तकुस्वां - गुध्येश्वरी तीर्थ व तोखादुवा: तीर्थय्‌ म्व:ल्हुदबलयूयात माःगु । 
कुन्दःस्वां - स्वस्थानी बाखं धुंकेगु पुजाय्‌ थ्व स्वां (बेलीपुष्प) छायेमाःगु 
चलन यानातःगु दु । 

चथास्वां - चथाकुन्हु चथाद्यः पुजा यायेबलय्‌ छायेतमा:गु स्वां । 
खःस्वां - यःसिँ धंकिइबलय्‌ छाइगु, इन्द्राजुयात छाइगु, यँया:या 
कुमारी खतय्‌ गजुलिइ तइगु स्वां । 

सुबिदास्वां - थ्व स्वां लक्ष्मीद्य:यात छायेगु चलन दु । 

सिन्हायस्वा - नासःद्यः पुजायात, श्राद्ध पुजायात मेमेगु थीथीकथंया 
पुजायात मदयेकं मगाःगु स्वां । 

कना:स्वां (कन्हाःस्वां) - पचिमऱ्हःया पचलि आजुद्य:यात छायेमा:गु व 
पचलि आजु गुथिया गुयिखलःपिनि नःलास्वांया पलेसां मोहनीया पुजाय्‌ 
छ्यलिइगु स्वां । 

खँस्वां - मोहनीया आगं पुजा याइबलय्‌ छायेतमाःगु छताजि स्वां । 
कोलःस्वां - धनलक्ष्मी द्य: पुजा यायेतमाःगु । 

कुश - रत्न न्यास पुजा यायेतमा:गु (हा) । श्राद्ध पिण्ड पुजा यायेत 

मदयेक॑ मगाःगु, ग्रहणं ज्वनीबलय शुद्ध यायेतमाःगु । 

कबीरस्वां (कब्रबीरस्वां) -द्वादश तीर्थसेवा स्नान यायेबलय्‌ भचाखुसि 
तीर्थय्‌ म्वःल्हुयेतमाःगु । कनिवःस्वांया पलेसा विकल्प रुपं छ्यलेगु स्वां । 
केतकिस्वां - अष्ट वैतराग तीर्थ स्नान पुजाय्‌ किलेश्वर सकोचंगु स्नान 
यायेतमा:गु । 

कुस्मावतीस्वां - अष्टमातृका वैष्णवी पुजा यायेतमाःगु । 
ग्वंगःचुलिस्वां - मोहनीया आगमय्‌ ज्वलंछिं स्वनाः आगंद्यः पुजा 
यायेतमा:गु । 

चम्पास्वां - नवरथ मेला तोखादुवा: तीर्थ स्नान पुजा यायेतमा:गु । 
तुलसी - रत्नन्यास पुजा यायेतमा:गु हः । 

ताडीस्वां (तालिस्वां) - तारिस्वांया पलेसा वा विकल्पया रुपं 
छ्यलावयाच्वंगु स्वां । 

धनचास्वां - धान्यलक्ष्मी पुजा यायेतमाःगु । 

धतुरस्वां - स्वस्थानी ब्रत पुजा । सन्तानलक्ष्मीद्यः पुजा यायेतमाःगु । 
नस्वां - नवरथ मेला तोखादुवाः तीर्थ स्नान पुजा यायेतमाःगु । 
बखुंपालिस्वां - सक्व शालिनदिइ स्वास्थानी ब्रत धलं दनाः पुजा यायेत 
मदयेकं मगाःगु छता स्वां । 

बेलाइति धवःस्वां - धवःस्वांया पलेसा वा विकल्पया रुपं छ्यलेगु । 
बरांखां - बुद्धिलक्ष्मी द्यः पुजा यायेतमाःगु। 

भुयूबभूस्वां - जग स्वने पुजा यायेतमाःगु । 

बाल्चिस्वां - विशेषकं द्यः पुजा याइबलय्‌ व मनू सीइबलय्‌ सियं 
यंकिइबलय्‌ माःहनाः स्वांमाःया रुपं छयलिइगु। | 


'मधुस्वां - अष्ट वैतराग स्नान गन्धेशवर तीर्थ पुजा । 


रुपकेशरस्वां (नागचम्पा) - अष्टमातृका रुद्रायणी दयः पुजा यायेत, 
महालक्ष्मी द्य: पुजा यायेत । इन्द्रायणी द्यः पुजा यायेतमाःगु स्वां । 
राजबेलीस्वां - खड्गलक्ष्मी द्य: पुजा यायेतमाःगु । 

लुँचुकःस्वां - येँयाःया कुमारी, भ्यलु, गणेश व थीथी द्यःपिन्त मत्‌ 

छायूपियेत व स्वांमा: हनेतमा:गु स्वां । 

लुँबुस्वां - पाहाँचः-रेया लुकुमाहाद्यः पुजा यायेतमाःगु । 

लॅचास्वां (तिवारिस्वां) - राजलक्ष्मी द्यः पुजा यायेतमाःगु । 

लःस्वां - करुणामय द्यःया रथय्‌ छाय्पियेतमाःगु । 

बहःबुँस्वां - पाहाँच:ऱ्हेया लुकुमाहाद्यः पुजा यायेतमाःगु । 

वहःचुकःस्वां - लुँचुकः स्वांया पलेसा वा विकल्प रुपं छ्यलिइगु । 
वागुजिस्वां - बसुन्धरा देवीया ब्रत च्वनाः धलं दनेगु पुजाय्‌ छायेतमाःगु 
वागुँइ स्वां । 

सुर्जगुजिस्वां (सुर्जस्वां) - सत्यलक्ष्मी द्य: पुजा यायेबलय्‌ छायेतमाःगु 
छताजि स्वां। 

सीस्वां - अष्टमातुका बाराही द्यः पुजा यायेतमाःगु । 

सबलस्वां - अष्टमातुका बाराही द्यः पुजा यायेतमाःगु। 

ह्याउँबभूस्वां - रत्नन्यास, जग स्वने, पादस्थापना पुजायात मा:गु । 
ह्याउँतकुस्वां - अष्ट वैतराग मणिलिड्लेश्वर तीर्थ स्नान पुजा यायेत 
माःगु। 

न्हायपंस्वां (न्हायपंच्वः) - दिगुपुजा वा विशेषकथं विधिपूर्वक दिगुद्यः 
पुजा यायेबलय्‌ छायेतमाःगु । 

सुविदाःस्वां - थ्व स्वां लक्ष्मी द्यःयात छायेगु चलन दु । 


मदयेकं मगा:गुकथं छयलावयाच्चंगु सिसाफल 


ज्यापु समुदायया समाजय्‌ धार्मिक पुजा आजाय्‌ व लोक संस्कृति 


संस्कारय्‌ थीथी इलय्‌ थीथीकथं छ्यलावयाच्चंगु थीथी नांया सिसाफल थुगुकथं 


दु। 
१) 

अम्बः - थायूभु ज्वलंयात, बाहापुजा ज्वलंयात, मुखःअष्टमी कुन्हु 
नयेमाःगु, द्वादशी तीर्थ स्तानया दानगाः खुसिइ स्नान यायेत, 
दूब्यंकिइबलय्‌ म्वःल्हुइत आदिकथं छ्यलेतमाःगु । - 

आमलि - थायूभु ज्वलंयात तयेमाःगु । 

खाइसि - द्वादशी तीर्थ स्तानया कऱ्हःखुसि तीर्थय्‌ स्नान यायेत व मनू 
सिना सिथं यंकिइबलय्‌ कूतालय्‌ ध्वाँय्‌ तिइगुलिइ तयेतमाःगु । 

पासि - दछिया दुने सीपिनिगु नाम॑ गुंपुन्हिया सापारुकुन्हु दान बिइगु 
ब्वय्‌ थ्व पासि छता नं तयेगु चलन यानातःगु दु । 

बर्खातुसि - चथा:कुन्हु चथा:द्य: पुजा यायेबलय्‌ छायेत व येँयाः पुन्हिकुन्हु 
गोजाया: वनिइबलय्‌ धालेब्व तयेत चाःचाः ल्हानाः तयेतमाःगु । 
बयूलि - ज्याःजंक्व पुजा व द्वादश तीर्थ स्नानया भाजंगा: तीर्थय्‌ म्वःल्हुइत 
माः। 

बस्पति - चथाः कुन्हु हलिमलि नापं चथाःद्यःयात छायेतमाःगु बःसिया 
पु। 

ब्याः - इहि यायेत, द्वादश तीर्थ स्नानया भचाखुसि व न्यखुखुसिइ स्नान 
यायेतमाःगु । 

भुइफसि - मोहनीया पायाः वइबलययात माःगु । 

फसि - पुजा वा गुथि भ्वजय्‌ भ्वयब्वय्‌ घासाता खायेतमाःगु । 
चाकुंसि - द्वादश तीर्थ स्नानया राजतीर्थय्‌ म्वःल्हुइतमाःगु । 

छुस्यापासि - गथांमुगःचःपहेकुन्हु व चथाःकुन्हु ल॑या पुतुइ पासि ज्वाः 
घायेतमाःगु । 

भम्सि - द्वादश तीर्थ स्नानया गुट्येश्वरी तीर्थय्‌ म्वःल्हुइतमाःगु । 
तःसि - स्वन्ति नखःबलय्‌ सिसाफल ब्व तयेतमाःगु । 

धाले - ग्वःजायाः बनिइबलय्‌ धालेग्व तयेतमाःगु । 

जटानैक्या - थीथीकथंया पुजाय्‌ कलशय्‌ तयेतमाःगु । 

खोसिं - स्वन्तिबलय्‌ व ओला: छवइबलय्यात माःगु। 

मितसि - द्वादश तीर्थ स्नानया तेकुदुवाः तीर्थय्‌ म्वःल्हुइतमाःगु । 

म्वाय्‌ - स्वन्ति नखः, श्राद्ध पुजा, निस्लाः बिइतमाःगु । 

स्यांगुलि - स्वन्ति नखःया सिसाफलब्बय्‌ तयेतमाःगु । 

हिंसि - गातिला धलं दनेत, द्वादश तीर्थ स्नानया लखुतीर्थय्‌ 
म्तःन्हुइबलययात माःगु । 


(७४) 


२२) हलः - बाहाःपुजा ज्वलंयात मदयेकं मगाःगु । 
२३) हथं - मनू सीबलय्‌ दिपय्‌ याइगु संस्कारयात माःगु । 


चायागु थलबलया नां 


नेपाःगाःया आदिवासी नेवा:जातिया भाबो समुदाय दुने थीथीकथंया 
थीथी नांगा चायागु थलबल संस्कृति व संस्कारकथं, धार्मिक ज्याझ्वःकथं, 
व्यवहारय्‌ छ्यलाबुलाकथंया ज्याखँय्‌ यक्वकथंयागु व नांयागु चायागु थलबल 
मदयेक हे मगा:गु व ज्याया किसिमयात ल्वःगुकथं छ्यलावयाच्वंगु ख: । तर 
विश्वय्‌ मदिक्क जुयावयाच्वंगु भौतिक विकास अले सामाजिक व सांस्कृतिक 
ज्याखँया विचारय्‌ ह्यूपा: वःगुलिं थुज्वःगु ज्याख व वस्तुलय्‌ नं लिच्वः लाना: 
प्राचीनकालंनिसें छ्यलावयाच्वंगु थीथी वस्तुयागु नां हे ल्वःमना वनाच्वंगु व 
तनावनाच्वंगु खनेदु । थौंकन्हेयांपिसं ला उज्वःगु थलबल म्ह हे मसिइ धुंकल, 
खँ हे मखनेधुंकल व नां हे मसिइधुंकल । उज्वःगु हे छुँ छुँ थलबलया नां थन 
न्ह्यब्वयेत्यना । 
१) किसलि - जाकि, ग्वःगु ग्वय्‌ ध्यबा तयाः थीथीकथंया पुजाय्‌ तयेमाःगु 
सलिं । 
२) गुलुपा - बौद्ध द्यःपिन्त जाकि अन्न छायेत तयेगु थल । 
३) पाल्चा - चिकं व इताः तयाः मत च्याकेगु थल । 
४) माकःदलू - ज्वलंछिं स्वनाः पुजाजुइबलय्‌ मोहनी फयेत चिकं तयाः 
इताः च्याकेगु थल । 
५) धालाचा - पुजाभः ज्वलनय्‌ थ्वँ तयेगु थल । 
६) थापिं - ज्वलंछिं स्वनाः पुजा याइबलय्‌ थ्वँ तयाः स्वनेत माःगु व 
मचाबू स्वःवनिइबलय्‌ श्वँ तया यंकिइगु बुत्ता दुगु थल । 
७) देछापाः - ज्वलंछिं स्वनाः पुजा याइबलय्‌ मुस्या,पालु, छूबयूला तयाः 
स्वनेमा:गु पाःचा । 
८) खायकूलिं - ज्वलंछिं स्वनाः पुजा याइबलय्‌ खाय्‌ तयाः स्वनिइगु थल । 
९) दलूचा - इताः तयाः मत च्याकेगु थल । 

१९) 
२०) 

धौपती - ज्वलंछिं स्वनाः पुजा यायेबलय्‌ व क्वतः ज्वलंयात माःगु 
निगू खण्ड दुगु धौ तयेगु थल । 

लंपिचा - पुजा ज्वलनय्‌ समय्‌ बजि तयेगु थल । 

गुंगूमक: - गुंगू च्याकेत हयंग्वा: मि तयेगु चु (न्हायपं) दुगु मकःचा । 
आलमत - प॑ वा यःसिँ धंकाः आकाशय्‌ मत च्याकेत यखाइगु हव:हवः 
बुगु थल। 

दलुचा - इताः तयाः मत च्याकेगु थल । 

खाःदलु - सिख: वा खिपतं चिना खायातयेगु दलु । 

इनायूदलु - गणेद्यःया मूर्ति तयातःगु दलुचा । 

ब्यांदलु - गँया:या द्वादशी कुन्हु वा पुन्हिकुन्हु सीपिनिगु नामं लँय्‌ लँय्‌ 
मत ब्यू वनिइबलय्‌ थःथितिपिं नापलाइगु इलय्‌ मत च्याका: थःथितिपिन्त 
ल्हातय्‌ लःल्हाता बिइगु इताः व च्यूरिघ्यः तयाः मत च्याकेगु ब्यां 
बांलुइक बृत्ता दुगु पाल्चा । 

देवा - च्यूरिघ्यः वा चिक ब इताः तयाः द्यःयाथाय्‌ मत च्याकेगु तौ 
दुगु थल। 

भोंचा - धार्मिक ज्याखँय्‌ जल तइगु थल । 

सलाःपाः - होम याइलय्‌ बीबःता ब्वयेतमाःगु थल व मिसामस्त इहि 
याइबलययात माःगु पाःचा । 

बौपा: - बौ पुजा याइबलय्‌ बौ तयेतमाःगु थल । 

बौभ्यगः - छाय्‌ हायेके पुजायात मा:गु बौ तयेगु भ्यगः । 
अजिमाकोंचा - छाय्‌ हायेके पुजायात माःगु चिकीगवःगु कोंचा । 
गुलुचा - छाय्‌ हायेके पुजायात माःगु छताजि थल । 

गंकलश - ज्याःजंक्व वा चैत्य पलिस्था पुजा याइबलयूयात ज्वलंछिं 


माःगु थल। 


पाःचा - रिकापी आकारया चकंगु थल । 
नागपं - विशेषकथं पुजा जुइबलय्यात माःगु बःचारवःगु भोंचा । 
अंप - विशेषकथं पुजा जुइबलय्‌ पुजा ज्वलंकथं माःगु लः तयेगु अःखुं 

-दुगु थल। लः तयाः त्वनेगु थल । 


खायसलिं - समय्‌ ज्वलं स्वनाः पुजा याइबलय्‌ .खाय्‌ तयेतमाःगु चिग्वःगु 
सलिं। 

भुतृप्वाः -ज्याःजंक्व वा चैत्य पलिस्था पुजायात माःगु भुतृप्वाः । थुज्वःगु 
भुत्‌ दान ज्वलंयात नं माःगु खनेदु । 

तिंचा - सत्वपुजा ज्वलंयात माःगु जल तयेगु थल । 

भ्यगःचा - नसा वा छुं नं वस्तु तयेगु व थीयीकथंया ज्या कायेगु थल । 
दांभ्यगः - माजावाल भ्यग: । 

तपाःभ्यगः - तग्बःगु भ्यगः । 

गुलुभ्यगः - के, घासा वा छुं नं ति दुगु नसा गनं तापाक यंके 
मालिइबलय्‌ तया यंकिइगु थल । 

धौभ्यगः - धौ फिइगु भ्यगः । थुकिइ पाःधौ भ्यगः व ग्वःधौ भ्यगः 
निथी दु। 

ओला:भ्यगः - विशेष आकारं ग्वःलाःगु भ्यगः । 

धंप - लः तयेगु थल। 


अथः - वसः हिइगु थल । 
'आगा - लः मुंका तयेगु वा बुँगालय्‌ स्वथनेगु थल । 


लःत्यप - लः तयेगु त्यप। 

क्वरि (कुलिं) - धौ, दुरु, चिक आदि तयेगु थल । 

हाँसि - प्यनय्‌ हव:ह्वः दुगु दुने पाखे गुलु दिकेत स्वंगः ग्वाराचा 
थकयातःगु अयूला: कायेतमाःगु ज्वलं मध्ये छता । 

पोतासि - प्यनय्‌ ह्वःहवः दुगु प्वः हायेतमाःगु थल । 

गुलु - अय्‌लाः कायेबलय्‌ हाँसिइ दुने दिकाः अय्‌लाः फयेगु थल । 
ग्वंप - आम्खोरा आकारया बःचाग्वःगु लः तयेगु थल । 

कोंचा - थ्वँ थुइगु वा प्वक त्यनेगु थल ।. 

सोमा - थ्वँ तयाः त्वनेगु अःखुं दुगु थल । 

हाकुसोंमा - बःचागवःगु हाकुगु उनया सोमा । 

ओला:सॉमा - तग्वःगु सोमा । 

घःचा - थ्वँ वा अयूलाः तयेगु बःचाग्वःगु थल । 

बकुद्यः - थ्वँ तयेगु तग्वःगु द्यः । 

मात्यप - अयूला:मा थुइगु वा ब्योया थ्वँ थुइगु थल । 

त्यपः - थ्वँ वा अन्न तयेगु थल । 

भाजं - छुं नं नसा वस्तु सिइगु थल व सिथं यंकिइबलय्‌ सपाकुँ थनाः 
सिइम्ह न्ह्यःन्ह्यः क्वबिया यंकेतमाःगु थल । 

द्वाः - छुचुं मरि, चतांमरि आदि छुइगु वस्तु । 

मरिक्वपु - मरि पाचिनेगु वा क्यलेगु वस्तु । 

तौमकः - ब्याहाया क्वथाभ्वय्‌ वनिइबलय्‌ जवना चनिइगु स्वतं ब गजू 
दुगु बुत्ता दुगु अन्न व मरि तया यंकिइगु ज्वलंछिं थल । 

चाकुकसि - चाकु दायेकिइगु वा चाकु स्वथना तइगु तग्वःगु कसि । 
मरःकसि - मरःजा नकिइबलय्‌ मर:जा तइगु वुत्ता दुगु तग्वःगु कसि । 
मरिकसि - इहिपाबलय्‌ मरि तया यंकिइगु बुत्ता दुगु कसि । मरि 
स्वथना तयेगु थल । 

नांचा - इहिपाबलय्‌ मरि तया यंकिइगु थल । 

कसि - जा, केँ, तरकारी आदि नसा ज्वलं ज्वरय्‌ यायेगु थल । छुं नं 
नसा वस्तु बुकेगु थल । 

न्हयन्हुमा काचा - मनू सीया न्हयन्हुमा कुन्हु न्हयन्हमा पुजायात माःगु 
चिकीग्वःगु कोंचा । 

आतीकसि - मन्‌ सिना: दूब्यंकिड कुन्हु छँक्वय्‌ कचि अःपाया थस्वःभुतू 
दयेकाः आती दायेकिइगु उना मतःगु कचिगु कसि । 

पाहाँसलिं - तःजिक भ्वय्‌ न्यायेकिइबलय्‌ भ्वजय्‌ ्वँ अयूला: त्वनेत 
छ्यलिइगु विशेषकथंया वा आकारया सलिं। 

दुगंसलिं - इहिपाया म्ह्यायमचा ख्वाःस्व:वनिइबलय्‌ ख्वाःस्वः बःपिन्त 
तुच्चा कौला याकिइबलय्‌ थ्वँ अयूलाः तयाः त्वंकिइगु तग्वःगु सलिं। 
मकः - मि च्याकेगु वा मि मुंका तयेगु तःलय्‌ प्यनय्‌ तौ दुगु थल । 

' ह्यंग्वाःमक: - ह्यंग्वा: मि ख्वायेगु वा तयेगु ब:चारव:गु मक: । 


क्वपं - चतांमरि, स्यौला मरि थज्वःगु मरि छुइबलय्‌ द्वालय्‌ वा 
भाजनय्‌ मरि मबूतले व कराहीलय्‌ नसा ज्वरय्‌ याइबलय्‌ पुसा 
तयेगु गोल बांलूगु च्वकाय्‌ चु दुगु भ्वपुइकेगु पुसा । 


७२) पुसापा: - जा, कॅ, तरकारी वा छुँ नं नसा बुकेत थुइबलय्‌ वा 
` खुनिइबलय्‌ जासि कॅसिड पुसा तयेगु चकंगु चाकला:गुलिइ दथुइलाक 
ग्वाराचाचिंगु चु दुगु पाःचा । 

७३) चिलं - बजां त्वनेत बजां व मि तयेगु थल । 

७४) पाता - बजां तिकाः चिलमय्‌ भ्वपुइकेगु पाःचा । 

७५) पाःमकः वा पाःभ्यगःचा - गुथि वा भिन्हुभ्वय्‌ नकिइबलय्‌ घासाता, 
ला, चतांमरि तयाः बिइतमाःगु थल । 

७६) घः - लः वा थ्वँ तयेगु थल। ' 

७७) कचिगु पाल्चा - येँयाःया द्वादशी कुन्हु वा पुन्हि कुन्हु सीपिनि नामं लँय्‌ 
लँय्‌ मत ब्यूवनिइबलय्‌ च्यूरि घ्य: व इता: तयाः मत च्याकिइगु व 
श्राद्ध पुजाबलय्‌ कुलेय्‌ जाकि तयाः स्वनिइगुलिइ द्यःने चिकं व इताः 
तयाः मत च्याकेतमाःगु उनामतःगु कचिगु पाल्चा । 

७८) पिलाआगा - द्यः स्वथना तयेगु वा वसः स्वथनेगु चायागु सन्‌ । 

७९) निस्लापाः - द्यःपिन्त वा गुरुजुयात निस्लाः बियेत तयेगु पाःचा । 

८०) भ्यलुकों - भैलःद्यःया ख्वाःपाः दुगु द्यःकाँचा । 

थीथीकथंया लप्ते 


भाबो समुदायया समाजय्‌ संस्कृति, संस्कारकं व व्यवहारय्‌ थीयीकथंया 


ज्याझ्वलय्‌ थीथीकथंया लप्तै मदयेकं मगाःगुकथं छ्यलावयाच्चंगु दु । उज्वःगु हे 
मदयेकं मगाःगुकथं छ्यलागयाच्चंगु थीथीकथंया लप्ते थन न्ट्यब्वये । 


१) 


सिसिमाया (धुंसिंमाथा) लप्ते - थीथीकथंया पुजा, कैद्:पुजा, संस्कृति 
संस्कारकथंया भ्वय्‌ 'जुइबलय्‌ भ्वय्‌ ब्व तयेत, थीथीकथंया व्यवहारिक 
ज्याखँय्‌ मदयेक॑ मगा:गुकथं छ्यला वयाच्वंगु लप्ते । 


(७९) 


२) 


३) 


४) 


५) 


६) 


७) 


८) 


क्वेंसिमाया लप्ते - जात्रा नखःया थीथी राःपिंथाम्‌ मरःजा नकिइबलय्‌ 
मरःजा ब्व तयेतमाःगु लप्ते । 

पलेलप्ते - चथाः कुन्हु चयाःद्यः पुजायायेत लायेमाःगु व पचलि आजुया 
गुथिइ थीयीकथंया ज्याझ्व:यात माःगु लप्ते। 

ज्योनांलप्ते - लसकुस याइबलय्‌ दुवाःल्याः च्याकेत त्वादेवालय्‌ 
तयेतमाःगु, सभुजंब्व वा थायभुब्व नकेतमाःगु, जात्रा नखःया थीथी 
द्यःपिंथाय्‌ मरःजा नकेत मरःजा ब्व तयेतमाःगु लप्ते । 

हलूलप्ते - स्वन्ति नखःया लक्ष्मीपुजा व म्हपुजा कुन्हु भ्वयूब्व तयेतमाःगु 
लप्ते । 

केरालप्ते - मोहनी नखःया आगं पुजा याइबलय्‌ स्वनेगु ज्वलमय्‌ वा 
स्वनेत लायेमा:गु व कुछि भ्वय्‌ कुन्हु भ्वयब्व तयेतमाःगु लप्ते । 
ग्वाःलप्ते (ग्वाःहः) - कयतापुजाबलय्‌ कयतापुजा याःम्ह मचायात 
न्हयपलाः छिकेत लायेमाःगु लप्ते । 

कुसालप्ते - नागपुजा पुईं हायेत, तीर्थय्‌ मत च्याकाः जःरां चुइकेत, 
श्राद्धबलय्‌ पिण्ड तयेतमाःगु लप्ते । 


पं व तिंया थीथीकथंया लभःकभः 


छँज्या, बुँज्या, लाज्या, संस्कृति संस्कारया ज्या, व्यवहारिक ज्या 


आदिकं छ्यलावयाच्चंगु पं व तिया थीथीकथंया थीथी नांया लभःकभः युगुकथं 


दु। 
१) 


२) 
३) 
४) 


५) 


धुंत्या - मूधिमे बाजं संगीत समूहलय्‌ सांगीतिक कासाकथं चाःहुइकिड्गु 
च्वाम्वः व रंगीचंगी कापतं छायपात:गु पं । 

द्यःखःन्व - जात्राबलय्‌ द्य:ख: क्वबिइगु न्वः । 

कल: - पिचा आकारं यानातःगु पुजा तयेगु चु दुगु गाःवंगु थल । 
धकि - तःजिक पुजा जुइबलय्‌ स्वां, सिसाबुसा, ग्व:जा आदि तपेगु, 
गुथि भ्वयूबलय्‌ पाःब्व बियेत पाःब्व भ्वयूब्ब तयेतमा:गु थल । 
भालिंचा - प्वःहायेबलय्‌ प्वतासि हव: प्वा:तिइत तयेगु व थीथीकथंया 


(८०) 


६ 


७) 
८) 


९) 


१०) 


११) 


१२) 


१३) 


१४) ` 


१५) 


१६) 


१७) 


संस्कारय्‌ लुसि ध्यंकिइम्ह नौनीयात वा व कचिगु ला तयाः दस्तुर 
बिइतमाःगु चकंगु चाकलाक थानातःगु थल । 

कंलाप्‌ - छत्र वा कुसा चककेत पंजःथें का व पंबालाया थानातःगु छता 
बस्तु । 

छत्रत्याः -छत्र चाःहुइकेबलय्‌ छत्रचु दिकेत जँय्‌ चिइगु छता वस्तु । 
हासा - स्वन्ति नखःया म्हपुजा कुन्हु पुजा यायेतमाःगु व जाकि बजि 
अन्न हायेगु व वा गालेत माःगु लभः । 

सलिंचा - हासायागु हे आकारं चाकलाक जालि थाये थें हवःहव: दयेक 
थानातःगु अन्न वस्तु यलेगु लभः । 

माला (मांदला) - चिचीबालागु तिंबाला वा पंबालां थानातःगु सुख्‌ 
आकारया लायेगु, पःखुइगु वा छुं नं पायेत बँय्‌ लायेगु वस्तु । 

पुलु - मन्‌ सीबलय्‌ सिथं य॑केत सीम्ह प्वःचिइत माःगु व छुं नं कथं 
पःखुइगु ज्याय्‌ छ्यलिइगु बस्तु । पचली भैलः आजुया इलां तइगु वस्तु । 
दोलाखःमू - अन्न वस्तु तयाः क्वबुइत हवःमदयेक तिंबालां थाना तःगु 
छताजि खःम्‌ । 

गाःखःमू - पुजा ज्वलं वा छुं न॑ वस्तु तया: खिपतं चिनाः न्वलय्‌ 
निख्यरं यःखाना कववुयेगु तिंबालां हवःह्वः दयेक गाःवंक थानातःगु 
वस्तु । 

चखःम्‌ - चा, फि, छुसि, तरकारी आदि वस्तु तयाः क्वबुइगु तिंबालां 
ह्वःह्वः दयेक चकंक थानातःगु खःम्‌ । चखःम्‌ वा गाःखःम्‌ न्ह्यागुसां 
छता मनू सिना न्हयून्हु दुकुन्हु याइगु संस्कार न्हयून्हुमा कुन्हु बहनी झ्यालं 
पिने पाखाजा खाइबलय्‌ भ्वयूब्व तयाः यःखायेतमाःगु वस्तु । 
धाकःक्वेलि - खा,हँय्‌ कुनातयेगु ततःहवः जुइक पंबालां थानातःगु 
तःग्वःगु वस्तु । 

क्वॅलि - आलुपुसा तया तयेत हव:ह्वः दयेक तिंबालां थानातःगु विशेष 
किसिमया थल । 


क्वेॅलिचा - गुंपुन्हिया सापार कुन्हु सा छवइबलम्‌ सा जुइम्हेसित छयनय्‌ 

पुइकिइगु वस्तु । छुं नं वस्तु मस्यंक तयाः यंकेत स्वथनाः प्वःचिइत 
ह्वःहवः दयेक पंबालां थानातःगु थल वस्तु । 

हुयक्वॅलि - हँय्‌ तयाः क्वबुइगु खःमूथें तिंबालां थानातःगु वस्तु । 
ख्यँक्वेलि - हवःह्वः दयेक तिंबालां दयेकातःगु बःचाग्वःगु थल । 

दोक - छुं नं वस्तु तयाः ल्यूने जॅनूफातय्‌ तयाः क्वबुइगु वस्तु । 
भुलुचा - हँय्‌ जःवनिइबलय्‌ हँपूयात नसा तयाः य॑किइगु थल व न्या 
लाना: तयेगु ककु ता:हाकः यानाः म्हुतुप्वाः तयाः तिंबालां हवः मदयेक 
थानातःगु थल । 

पिरिङ्गचा - ल्हाःतिं लाखानाः ज्वने जिइक तिंबालां थानातःगु थल । 
तिबा - खःम्‌, क्वेलि, पिरिङ्गचा आदि वस्तु थायेतमाःगु तिंयागु बाला । 
तिं - पाहाँच:ज्हेया जात्रां द्यः ल्वाकिइबलय्‌ तिंप्वाः च्याकाः हिलाबुला 
यायेत, भम्चा लस्व:वनिइबलय्‌ गणेद्यः वा लें दुवातय्‌ निखलःसियां 
खॅल्हाइबलय्‌ तिंप्वा: च्याकाः हिलाबुला यायेत, मार छवयेकेगु पुजाय्‌ 
मारि दयेकेत, कैद्यः पुजा ज्वलंयात, मनू सिना: दिपय्‌ सीम्हय्‌ मि तयेत 
आदिकथंया संस्कृति संस्कारया ज्याखँयात माःगु वस्तु । 

पोता - खःम्‌, चखःम्‌, हँय्‌ क्वॅलि आदि वस्तु दयेकिइबलय्‌ सि बल्लाकेगु 
निम्तिं चाःतुइकातइगु पंबाला । 

सुकुन्वः - सु, घायूमो क्वबुइगु ग्वःगु पया ताहाकःगु न्वः । 

बालान्वः - पं बाला यानाः खःमू क्वबुइत दयेकातःगु न्वः । 

ग्वःन्वः - छुं नं वस्तु क्वबुइत पं ग्वलं तुं दयेका तःगु न्वः । 

म्ह्येकु वा सीचान्वः - म्ह्ये क्वबुइत वा सीचा क्वबुइत दयेकात:गु न्वः । 
भखारी - वा, अन्न वस्तु स्वथनेत दयेकातःगु पंबालां थानातःगु वस्तु । 
पंज: - झंगः कुनेत पंयागु ह्वःहवः दयेक दयेकातःगु थल । 

पिचा - मरि, बजि आदि नसा तयेगु तिंयागु थानातःगु थल । 
यंकेपिचा - छुं नं वस्तु लःस्वयंकेत छ्यलेगु तिंयागु थानातःगु थल । 
दाला - म्हुतु चकंक चाकलाक व प्यंचा: प्यकुंलाक ख्वः तयाः पंबालायागु 
थानातःगु थल । 

बजिद्यां - हापा पंबालां दयेकात:गु बजि तयेगु द्यां । 

हापाफँ - हापा पंबालां दयेकात:गु अन्न दायेगु पाथी । 

हापाकुले - हापा पंबालां दयेकातःगु अन्न दायेगु माना । 

द्यांचा - हापा पंबालां दयेकातःगु पुसा दुगु द्यांचा । 

कपीयां - हापा पंबालां दयेकातःगु कपी स्वथनेगु दांचा । 

स्वथ्या - चिलं दिकाः बजां त्वनेगु पंयागु वस्तु (होखा) । 

वाःता - कःनि, मुस्या आदि सिइबलय्‌ भाजनय्‌ संकेगु पंया वस्तु । 
सिन्का (खौका) - लप्ते, तपरी, दोंचा आदि सुइतमाःगु पंयागु वस्तु । 
भाता - सु, छवालि पलिं चिइत, गसि बिइत आदिकथं ज्याय्‌ छयलेगु 
पंया बाला । 

बः - कोंचाय्‌ दुने प्वकय्‌ थ्वें स्वःयंका कायेत छ्यलेगु तिंयागु थानातःगु 
वस्तु । 

बाग:बः - कोंचिया म्हुतुप्वालय्‌ दिकाः थ्वँ यंकेत छ्यलेगु तग्वःगु बः । 
चतं - नसा ज्वरय्‌ यायेबलय्‌ संकेगु बागःपंया दयेका तःगु वस्तु । 
कुसाकृति - बजि ल्हुइबलय्‌ उगलय्‌ कुलेगु पंबाला । 

लकः (लकलः) - वाब्बय्‌ घाँय्‌ पुइबलय्‌ ल्हातय्‌ न्ह्यायेगु तिंयागु खिपतं 
थानातःगु वस्तु । 

तीमा - कपाम्‌ वा तँय्‌ तीगु पंबालायागु बस्तु । 

तुकि - थाज्या थायेबलय्‌ थूलय्‌ तयेत का तुलेगु वस्तु । 

थाज्याकथि - थाज्या थायेबलययात माःगु पंबालाया छता वस्तु । 
भँय्‌कथि - थाज्या यनिइबलम्‌ यँकाय्‌ भँय्चिइत छ्यलिइगु तिंयागु कथि । 
फ्यल्‌ - का तुलेत ककॉँय्‌ तइगु पंबालायागु छता वस्तु । 

यँफ्यंलू - थाज्या यनिइबलय्‌ ककाँय्‌ तयेगु तिंयागु दयेकातःगु छता वस्तु । 


यँकथि - थाज्या यनिइबलम्‌ का कताकेत छयलिइगु च्वकाय्‌ चाःतूगु 


नतूचा तियातःगु तिंयागु वस्तु । 
लायपू - थाज्या थायेबलय्‌ तामय्‌ तयेगु तिंयागु दयेकातःगु छता वस्तु । 
थूचा - मि पुइगु पया त्वाःचा, मरि क्यलेत छ्यलेगु वस्तु । 

कुतिभत्तु - कृति वाइपिनि न्हातिं ज्वनेत च्वय्‌ यखानातःगु ग्वःगु पंया 
त्वाःचा । 

पचुका - होलीबलय्‌ रंगं छ्वाकेत छ्यलेगु पंयागु वस्तु । 

ककीचा - सं छ्यनेगु तिंयागु दयेकातःगु लभ: । 

न्वःकयि - बजां त्वनेबलय्‌ होखाय्‌ दिकाः कुँ सालेगु तिं वा पंया वस्तु । 
पिला - पंबालायागु दयेकातःगु वसः स्वथनेगु सन्‌ । 

धिमेकथि - धिमे बाजं थायेत दयेकातःगु छखेपाखेया च्वका चाःतुइकातःगु 
तिं वा पंबालाया कथि । 

च्वाफि - तिं वा पंयागु बालाबाला वा पुचापुचा जुइक फाया: म्हूचिनाः 
दयेकातःगु बँ पुइगु वस्तु । 

न्हयून्हुमा लॅपिचा -मनू सिना: न्हयन्हु दुकुन्ह न्हय्न्हुमा तयेतमाःगु तिंयागु 
लंपिचा । 

धापलां क्वॅलि - बहिद्यः, सम्यकद्यः, भ्वंयामन्‌, बुँख्याःचा आदि दयेकीबलम्‌ 
दुनेपाखे तयाः छायूपियेत छयलीगु मनू आकार वयेक दयेकातःगु क्वॅलि । 
च्चेताचिखि - क्यातुगु नायुगु पया सालुसे चिचिपु जुइक फायातःगु छुं 
नं वस्तु चिइत छ्यलीगु पंबाला । 

थकूचा - मिसापिनि सं छ्यनीबलय्‌ छयलीगु सिन्का थें चिचिपु यानाः 
म्हचिनातःगु तिंयागु वस्तु । 


बस्जा (सिबय्‌) ज्वलं 


व्यवहारिक ज्याखँय्‌ व विशेषकथं छ्यलावयाच्चंगु थीथीकथं व थीथी 


नाया बस्जा (सिबय्‌) या नां थथे दु। 


१) 


२) 


३) 


'खासि - ततःधंगु भ्वजय्‌ यक्व यक्व नसा ज्वरय्‌ यायेत छ्यलिइगु 


न्हायपं दुगु सिज:या थल । 

फ्वसि - भ्वयूबलय्‌ नसा ज्वरय्‌ यायेत छ्यलिइगु सिज:या छताजि 
थल । अयूला: काइबलय्‌ छ्यलिइगु थल । 

सिजःत्यप - लः तयेगु वा छुँ न॑ सामान स्वथनेत छ्यलिइगु पुसा तयाः 

७) 

दो 

९) 

तालं ग्वये ज्यूगु सिजःया त्यप । 

अयूला: कायेगु बाता - अयूला: काइबलय्‌ छ्यलिइगु प्यं च्वामुसेच्वंगु 
गाःवंगु सिजःया बाता । 

कसःरि -जा, के नसा ज्वरे यायेगु धलौतया थल । 

तसला - जा, के नसा ज्वरे यायेगु लीया थल । 

आम्खोरा - कँय्‌या लः तयेगु अःखुंचा मदुगु थल । 

करुवा - कँय्‌या लः तयेगु अःखुंचा दुगु थल । 

घः - सिजः वा लीया लः तयेगु वा ल्ह्ययेगु थल । 

घःचा - तुथिइ लः सालेगु व लः तयेगु व:चाग्व:गु सिजः वा लीया थल। 
तांप - ली वा सिज:यांगु अःखुं दुगु लः तयेगु थल । 

धव: - लीयागु नसा ज्वरय्‌ यायेबलय्‌ छ्यलेगु चु दुगु वस्तु । 
चतं - लीयागु जा थुइबलय्‌ छ्यलेगु चु दुगु वस्तु । 

लीबाता -छुं नं वस्तु तयेगु लीयागु बाता । 

जानयेबाता - जा तयाः नयेत छ्यलेगु कँयूयागु बाता । 
कॅयबाता - थ्व त्वनेत छ्यलेगु कँय्यागु चकंगु खवला । 
लीख्वला - लीयागु ख्वला । 

तौख्वला - प्यनय्‌ तौ दुगु ख्वला । 

कॅप्ख्चला - कंय्यागु ख्वला । 

बात्या - कँय्‌ बाता आकारयागु चिग्वःगु ख्वला । 

अन्ति - अयूला: लुइत छ्यलेगु कँयूयागु अःखुं दुगु थल । 
कॅयदेमा - जा वा छु न॑ नसा तया: नयेत छ्यलेगु कंय्यागु भु। 
लीदेमा - जा वा छुं नं नसा तयाः नयेत छयलेगु लीयागु भु । 
ट्वा: - मरि वा ओ छुइत छ्यलेगु नँयागु वस्तु । 

चौदा: - चतांमरि छुइगु नँयागु द्वाः वस्तु । 

गा:द्वा - स्वारि, माल्या छुइगु गा:वंगु द्वाः । 

कराई - छुं न॑ नसा पुकेत छ्यलेगु गा:वंगु नँयागु थल । 

२८) कोपरा - च्वफायेत छ्यलेगु लीयागु थल । 
२९) फिउदानी - खै फायेगु कँयूयागु थल । 


विशेषकं छ्यलावयाच्वंगु चा 


भाबो ज्यापु समुदायया समाजय्‌ विशेषकथं छूपला वयाच्चंगु थीयीकथं 
व थीथी नांया चा। 


१) हाकु (द्यःथायेगु) चा - गुंला लछि लक्षचैत्य चीबाहाः द्यः थाइपिनि 
छ्यलिइगु चा । 

२) गथिचा - अयूलिं मयूलिं द्यः दयेकेतमाःगु कुम्हाः चा । 

३) सिउचा - छे शुद्ध यायेत, सुचुपिचु यायेत इलिइगु ह्याउँगु चा । 

४) पँँचा - मोहनीया नःलास्वां पिइतमाःगु भुयूगु चा। 

५) येचा - म्बःल्हुइत छ्यलिइगु भुइसे च्वंगु लस्सा दुगु छताजि चा । 

६) देचा - स्वां पिइत गमलाय्‌ तयेगु सउचा । 

७) कचा - छुं नं बालिबिरुवाय्‌ साःया रुपं तयेगु सउलाःगु चा । 

८) ल्पुंचा - अंगलय्‌ भुनेगु (प्लास्टर यायेगु) यानुगु चा । 

९) ताकचा -तुइसे च्चंकेत अंगलय्‌ पायेगु तुयुगु रंगया चा । 

१०) वाउँचा - अंगलय्‌ वाउँसे च्चंकेत पायेगु वाउँगु रंगया चा । 

११) म्हासुचा - कःसि दयेकिइबलय्‌ चिकं अःपाया तःलय्‌ लाइगु चा । 

१२) दँचा - अंगः दनेत छ्यलिइगु यानुगु चा । 


थीथीकथंया दासुइ छयलिइगु खँग्वः 

यां दासु : - 
न्या सुपःया - छलांगु 
भिनिलांगुया - छक्वला (क्वलाछि) 
निक्वलाया - छकु (कुछि) 

च्याइःकुया - छक्वय्‌ (क्वयूछि) 
प्यक्वय्या - छगू योजन 


अन्न व भोल वस्तुया दापू :- 
भझिपुचःया - छम्हु (म्हुछि) 
भिम्ह्या - छमना 
च्यामनाया - फँछि 
नीफँया - छमुरी 
ऐजःछि (बाचक) 
बपःछि (चकंछि) 
पःछि (बामना) 
बकूछि (छमना) 
कूछि (निमना) 
त्यःछि (प्यमना) 
बकःछि (खुमना) 
माफ (खुमना न्ह्यंगु फं) 
किफँ (न्हयमना न्ह्यंगु फँ) 
फँ (च्यामना न्ह्यंगु फँ) 
फँछि (च्यामना) 
क्षिफा (छम्ह्ये) 
निम्ह्ये (छक्‌) 


ग्यसुया दापू :- 
भिगू रतिया (लाल) - छगू मय्‌ (मयूछि) 
भिगू मयया - छतला (१ तोला) 
प्यतलात्या (४'/, तोला)या - अयूताछि (४१८, तोला) 
अयूतानि (९ तोला)या - बांल (९ तोला) 
निबांलया - पंल (१ पाउ) 

निपंलया - बगल (२ पाउ) 


स्वपंल (३ पाउ) या - स्वखि 

बगलनी (निबगल) (प्यपंलया)- कुँल (४ पाउ) 
नि्कुँलया (८ पाउ) - त्यँल (८ पाउ) 
स्वाकुँलया (१२ पाउ) - छधानि (१ धार्नी) 


थीथी नखःचखः, जात्रा व मेला 


ज्यापु समुदायलय्‌ यँ देया स्वीनिगू थीथी त्वालं इलय्‌ ब्यलय्‌ हनावयाच्वंगु 
दच्छिया दुने थीथीकथंया नखः, चखः, जात्रा, मेला आदि थुगुकथं खनेदु । 

१) स्वन्ति - थीथी तीर्थय्‌ पञ्चरातया म्वःल्हवनेगु न्यान्हु तकया मेला । 
क्वःपुजा, खिचापुजा, लक्ष्मीपुजा, म्हपुजा, किजापुजा याना: न्यायेकिइगु 
न्यान्हु यंकया नख: । मयूति अजिमाया जात्रा । 

२) कछला - नारांद्यःया मेला । 

३) सकिमनापुन्हि - चाकुहि व सकि नयेगु चखः । 

४) बालाचःरे - लुति अजिमाया गंछिं द्यः जात्रा । 

५) योमरिपुन्हि - योमरि छुनाः नयेगु, त्यःछित्यः कायेगु व मायोबायो 
योमरि स्वनाः क्‌ (अन्न धुक्‌) पुजा यायेगु नखः । 

६) जनबाहाःद्यः न्हवं -जनबाहाः करुणामययात म्वःल्हुकिइगु मेला । 

७) घ्यःचाक्‌ संल्ह्‌ - ध्यः, चाकु, सन्या, तरं, तौला आदि नयेगु, काय्‌ 
म्ह्यायपिंत मामं छयनय्‌ चिक तयेकेगु व निभालय्‌ च्वनाः चिक बुइगु 
चखः । 

८) श्रीपञ्चमी - सरस्वती द्यःया मेला । न्हायकंच्चःया तरकारी नसा 
दयेका नयेगु चखः । 

९) भिंएकादशी - भिद्यः पुजा यायेगु चखः । 

१०) चर्कपुन्हि - चकंद्यः (गुरु आजु) या व लुँआख: वहःआखः प्रज्ञापारमिता 
सफू जात्रा । 

पाहाँचःप्हे - कंग अजिमा, लुँमरि अजिमा, न्यत अजिमा, तकति 
अजिमा, नरसिंह आजु, न्हायुकंतला अजिमा, लुचुमरु अजिमा, किलाघः 
गणेद्यः, त्यंघः गणेद्यः आदि द्यःपिनिगु जात्रा । बहनी लुकुमाःद्यःयात 
लुँबुँ वह:बुँ स्वां व बछाकचा छायाः समय्‌ बजि तयाः पुजा यानाः अजः 
उलेमा:गु नखः । प्यन्हुतक न्यायेकिइगु तःघंगु नखः । 

लाबंमोहनी - जनबाहाः करुणामय द्यः रथय्‌ तइगु व जात्रा याइगु दिं, 
चख: | 

ल्हुतिपुन्हि - म्हेषि अजिमा, पासिक्व अजिमा, कमलाति गणेद्य:या 
जात्रा । ल्हुतिइ नीनिधाः हितिइ म्वःल्हुइगु व जामाःच्व बनेगु मेला । 
खाइसंल्हू - चपूच्यघाँय, लईसि, मीसि, साकिचासि, कःछेँ, ग्वःसों, 
लाभा भी, छाः भी, इम्‌ ल्वाकछ्यानाः दायेकागु क्वाति खायुक्वाति 
त्वनेगु चख: । त्वखाय्‌ सपंतीर्थय्‌ म्वःल्हूवनेगु मेला । सिफूच्च बनेगु मेला । 
मातिआमाइ - माया ख्वा: स्वयेगु चखः । मां म्रदुपिनिगु निम्ति 
मातातीर्थया मेला । 

बछलाथ्व पारु - बुंग करुणामय्‌ द्यः रथय्‌ तइगु जात्रा । पालाःभी नयेगु 
चखः । 

अक्षय तृतिया - साखःति त्वनेगु चखः । 

दिगुपुजा - दछिइ छक्वः कवःछिं मुनाः दिगुद्यःया पुजा यानाः ख्यलय्‌ 
भ्वय्‌ नयेगु दिं। 

स्वांयापुन्हि - भगवान्‌ बुद्धया जन्म जयन्ती । भगवान द्यःया जात्रा । 
सिथिनखः - माय्‌, म्‌, कःसूया तःजिक ओ व चतांमरि, स्यौला मरि 
छुना: नयेगु नखः । तुं इयेगु दिन । 

ज्यावलिभ्वय्‌ - ज्यावलि ख्यलय्‌ बुंग करुणामयया पृतुलं (प्वाकलं) 
ब्वइगु जात्रा । थुगु जात्राय्‌ वा मेलाय्‌ वनाः नयेगु ख्यःभ्वय्‌। 

दशहरा - फर्क व तापलाया न्हून्हगु तरकारी नसा नयेगु चखः । 
सिनामनिब्यंके - सिनाज्याया वा पिइगु ज्या क्वचायेका: नीसी (छे व 
म्ह शुद्ध) याये कुन्हु सिनाज्याया ज्याय्‌ ग्वाहालि याःवःपिं सकसितं 

सःताः तुच्चा कौला याका: छछाः ब्यलि याकेगु दिं । 

गयांमुगः - नँया अंगू न्ह्यायेगु, मस्तय्‌त नँया कल्लिं न्ह्याकेगु, मिसापिनि 
लँप्‌चां छिइगु, मिसा मस्तय्‌ दयेकात:पिं कतांमरिचात वायेगु, छेंय बौ 
(बलि) पुजा याना: बौ वाना: लुखाखलुइ व लुखाफुसय्‌ नकिं तानाः 
लुखा पुजा याना: समय्‌ नयेगु नखः । थ्वकुत्हु समय नयेबलय्‌ समय्‌ 
ज्वलंया नापं लाभा भी व छाः भी नं मदयेक॑ मगाः । 

अनला - मनमासया लछि मछे नारांद्यःया मेला । थ्व मेला स्वदँय्‌ 
छक्वः अनला ज्वःछि लछि जक जुइगु खः । 

गुंला - गुंला लच्छि गुलिं गुलिंसिया छेँय्‌ हाकुचा (द्यः थायेगु चा) या 
चीबाहाः (द्यः) थाना: अवसं च्वनी । गुलिंसिया लच्छि अवसं च्वनाः 
स्वयम्भूइ बौद्ध जातक आधारया बाखं न्यंवनी । बौद्ध द्यःपिं पुजा यानाः 
थ्व अवसं च्चंपिं व सुथय्‌ सुथय्‌ बाजं थाना: गुंला ज्वःछि बौद्ध दयःद्यःपिंयाय्‌ 
पुजा याःवनिइपिं फुकसियां अंला थ्व पारं कुन्हु अवसं धुंकाः पारु भ्वय्‌ 
वनी। 

गुंलाथ्व - सिलु तीर्थय्‌ म्वःल्हवनेगु मेला । 

गुंलाथ्व अष्टमी - गंक्वाति त्वनेगु चखः । 

गुंपुन्हि - साया: व ख्यालःया जात्रा । बहिद्यः स्वःवनेगु मेला । च्यान्हु 
तक क्वाति व छुचुंमरि नयाः हनेगु नखः । 

पंजरां - पंजरां बिइगु, खीर नयेगु चखः । 

गोकर्णआमाइ - अबुया ख्वाःस्वयेगु चखः । अबु मदुपिनिगु निम्ति 
गोकर्णया मेला । 

अंलाथ्व पार - गुंलासेवाया पारुभ्वय्‌। थ्वकुन्हुनिसें अँला लछि थीथीकथंया 
बाजं थाना: बहनी थीथी द्यःपिंथाय्‌ थःगु लागा चाह्यूवनेगु जँला सेवाया 
मेला । 

चयाः - लाकुंया धूप थनाः चयाःद्यः पुजायानाः बस्पति व हलिमलि 
नयेगु चखः । 

यॅयाः - हाथुद्यः व यमाःद्यः ब्वयेगु । कुमारी, भैरव, गणेश व सबःद्यः, 

लाखे, पुलुकिसिया जात्रा । दिप्याखं, मांकालि प्याखं, खःप्याखं, 
कुम्ह:प्याखं आदिया मेला । समयूबजि नयेगु व हाथु हायेगु चखः । 

३५) कौलाथ्व पार - अंलासेवाया पारुभ्वय्‌। नःला स्वने । नवरातया मेला 
शुरु। 

३६) कौलाथ्व पञ्चमी - पचली आजुया जात्रा । 

३७) मोहनी - कछिभ्वय्‌, स्याक्वत्याक्व, चालं, पायाः जात्रा, मरु गणेद्य:, 
अंसंमरु अजिमाया जात्रा । थीथीकथंया ला ज्वरय्‌ याना: नयेगु व 
सुकला पायेगु नखः । 

थुगुकथं हनावयाच्वंगु नखः, चखः, जात्रापात्रा मेला मध्ये मू नखः 
पाहाँच:ऱ्हे ब मोहनीया नखःबलय्‌ म्ह्यायमचा, भिनामचा. व जिलाजंपिं, स्या:फुकी 
पाखेंया म्ह्यायूमचा, भिनामचा, जिलाजंपिं व सतीपिं इष्टमित्र व पासाभाइपिं 

तक नं नखत्या ब्वनेगु चलन दु । मेमेगु नखःया स्याःपिं म्ह्यायमस्त व 

जिलाज॑पिं व भिनामचा जिलाजंपिं तक नखत्या ब्वनिइगु खःसा चखः व 

जात्रापात्रं नखत्या ब्वनेम्वाः । थुगुकथं थः स्याःन्याः थःथिति इष्टमित्र पासाभाइपिं 

इलय्‌ ब्यलय्‌ स्वापू दइगु व नापलाये दइगु व मुने दइगुकथंया चलन परम्परां 
निसे यानावयाच्चंगु खनेदु । | 


न्ह्गु छें दना: पलिंच्यूथाय्‌ थ्वँ हायेकः वनेगु चलन 


ज्यापु समाजया संस्कृति व संस्कारकथं जग स्वनाः न्हूगु छें दनिइबलय्‌ 
(दयेकिइबलय्‌) गुभाःजु पुरोहित तयाः विधि पूर्वक त:जिक पुजा यानाः जग 
स्वनाः पुजा याइ। अनंलि छें दना: छें जायावंलिसे खरु (खलु) पुजा, निनाःपुजा, 
धुरीपुजा, छँबौ बिइगु पुजा यायेमा:गु चलन दु । थुगुकथं जुइगु न्हूछेँ दनागुया 
थीथी पुजाय्‌ पलिं चिइ कुन्हु दुगुचा बाहाँ स्याना: धुरी पुजायाना: पलिइ छत्र 
ध्वाँय्‌ तिया: ब्वयेका: पुजा यानाः पलिं कलशया जलधारा हायेकाः छेँक्वय्‌ 
लुखा न्ह्यःने छया निम्हतिपू हामापि क्वल्ला ज्वनाः जलधारा हायेकूगु जल 
फयाकायेमाःगु चलन दु । थःथिति म्ह्यायमस्त भिनामस्त स्याःपिं पाखें वकुन्हु 
श्वैँ हायेकः वयेगु धकाः ओ, मनाछ्वय्‌ला, थ्वँ अथवा ख्यँय्‌, मरि, अयूला: 

ज्वलं ज्वना: न्हूगु पूमजूनिगु पर्सि छत्वाः म्हतिं म्हतिं पलिइ खाया: ब्वयेकेमाःगु 
चलन वु। व कुन्हु सिँकःमि, दँकःमि, कजि (छेँथुवा:)पिं सकले च्वना: सीका:भू 
याना: भ्वय्‌ नयेमाः । थ्वें हायेक: वःपिन्त न॑ बांलाक भ्वय्‌ नकेसा: । भ्वय्‌ 
नकेधुंका: थ्वँ हायेक: वःपिं सकसितं भ्वयूब्व थयेका छवयेमा: । दँकःमि 
नायःयात दस्तूर ध्यबा बियाः म्हतिम्हति ब्वयेकागु पर्सि लित यंकी । 


पुलांगु चलनकथंया भ्वय्‌ 


परम्पराया चलनकथं स्वयेगु खःसा उबलयूया चलन कथं भ्वय्‌ 
न्यायेकिडबलय्‌ पस्ताभ्वय्‌ वः लसता भ्वजय्‌ लप्तेय्‌ न्हापां खुता घासाता 
खाना: ता:लाका: जूजंब्व (जुवांब्व) तया: तिनि बजि व मेमेगु घासाता, ला 
तयेगु चलन दुगु खः । भ्वय्‌ ज्वलनय्‌ लायागु परिकारकथं किमला, तःखाला, 
सन्याखुनाला, तकूला, छयाला, पुकाला ज्वलंया परिकार तयाः भ्वय्‌ 
नकेमाः । थुगुकथंया चलनयात नालाः भ्वय्‌ न्यायेकूपिं ने.सं. १०७७/७८ पाखे 
तक खनेदु । वयां लिपा उगु चलन न्हनावंगु खनेदु । उगुकथंया चलन नालाः. 
भ्वय्‌ न्यायेकिइगु इलय्‌ पस्ताभ्वय्‌ धायेकि थाकुलि लुइगु, ज्याःजंक्व याइगु 
भ्वजय्‌ पाःभ्यगःचाय्‌ (पाःमकलय्‌) चतामरि, तालातुला, तःखाला व घासाता 
ब्वयाः थःथितिपिन्त थयेकाछ्वयेमाःगु न॑ परम्पराया चलन दुगु खः । लिपा 
कवाफ (दायेकाला) भ्वयूया चलन वसँलि उगु चलन न्हनावंगु खः । थौंकन्हेयापिं 
न्हू पुस्ताया मनूतयसं उज्वःगु भ्वजय्‌ छयलिइगु उगुकथंया किमला, तःखाला, 
संन्याखुना, तकूला, छ्याला थज्वःगु परिकारया नसा गुज्वःगु खः धयागु है 
मखंगु व मस्यूगु जुइधुंकल । 

यँ देया नेवाः भावों समुदायया समाजय्‌ परम्परांनिसें थीथीकथं 
हनावयाच्चंगु उज्चःगु गुथि, नखःचखः, करया भ्वय्‌, पस्ता भ्वय्‌, लसताया 
भ्वय्‌ व थीथी ज्याखँय्‌ व्यवहारिक रुपं छ्यलावयाच्वंगु थीयीकथंया नसात्वंसा, 
घासाताया नापं लायागु परिकारयात नं थीथीकथं हे ज्वरे यायेगु व नां कायेगु 
यानातःगु दु । उज्वःगुकथंया परिकारया छुं छुं ब्व थन न्ह्यब्वये । 

थीथी कथंया घासाता 


१) प्यता घासा - १) मुस्या २) पालु ३) ओ ४) वाउँचा 

२) खुता घासा - १) खयूपि २) चयूपि ३) मुस्या ४) पालु 
५) ओ ६) वाउँचा । 

३) च्याता घासा -१) खयूपि र) चयूपि ३) मुस्या ४) पालु 
५) ओ ६) वाउँचा ७) भुति ८) पःमाय्‌ 

४) भिंनिता घासा - १) खयूपि २) चयूपि ३) मुस्या ४) पालु 
५) ओ ६) वाउँचा ७) भुति ८) पःमाय्‌ 
९) मुस्याबिलि १०) कःसूबिलि . 
११) चिम्हुक वा म्हुकं १२) कमघासा । 

गनंगनंया चलनकथं भुतिया पलेसा सतुगुलि, कमघासाया पलेसा गुनूचा 

तयेगु नं चलन दु । 

५) भिंच्याता घासा - १) खयूपि २) चयूपि ३) मुस्या ४) पालु 
५) ओ ६) वाउँचा ७) भुति ८) पःमाय्‌ 


९) मुस्या बिलि १०) कःसू बिलि 
११) चिम्हुकं १२) गुनूचा 
१३) चागुलि (सकि) १४) सिँम्हुकं 


१५) अम्बः १६) बयूलि १७) हलः १८) बलः। 
६) नीप्यता घासा - १ खयूपि २) चय्‌पि ३) मुस्या ४) पालु 
५) ओ ६) वाउँचा ७) भृति ८) पःमाय्‌ 
९) म्हुकं १०) चागुलि ११) अम्बः 
१२) बयूलि १३) मत्ता १४) आमलि 
१५) लाग्वः १६) लापी १७) हिला १८) पला 
१९) न्या २०) ख्येय्‌ २१)स्येँ २२) नलू 
२३) ग्वः २४) गुलि। 
थुगुकथं नीप्यता घासाता खायेगुलिइ थाय्‌ व ज्याझ्वः अनुसार छुं 
भचा भचा पाःगुकथं घासाता ब्वयेगु याना वयाच्चंगु व छगूया पलेसा मेगु 

तयेगु नं यानावयाच्वंगु खनेदु । 


लाया परिकारया नां 


१) किसला २) तःखाला ३) सन्याखुनाला ४) तकूला ५) छ्याला ६) पुकाला ( 
थ्व पुकालाया परिकारय्‌ तःथी व तःगुकथंया दु, गथेकि - म्ये पुका, न्ह्यपु 
पुका, तिस्य: पुका, स्यँ पुका, स्वँ पुका, नलू पुका, खाःग्वः पुका, गुलि पुका, 
अंपि पुका, ब्वस्यांगुलि पुका, सःपूम्हिचा पुका, जलास्येँ पुका, नुगःस्यँ पुका, 
भौख्वाः पुका, झुकु पुका आदि) ७) हाकु छूवयूला ८) मना छ्वयूला ९) चुला 
१०) तुपाला ११) च्याकूला १२) तालातुला १३) जँला १४) कचिला १५) मार्स्याला 
१६) हुल्ला १७) गोर्माला १८) दायेकाला (कवाफ) १९) कालाखुना ला २०) 
खुनाला २१) दुलापिला २२) सुखूला २३) म्हुकंला (ककुला) २४) क्वँयूला २५) 
खायुपँला २६) पँला २७) हिंला २८) पँला काला २९) ख्वपूला ३०) सँसला ३१) 
सपू पँला ३२) चःगुलिला ३३) लाग्व: ३४) लापी ३५) बुल्ला ३६) कचुला ३७) 
चिल्ला ३८) घालापाला । मु 

थुगुकथं थीथी परिकारया नामं ज्वरय्‌ याना: नसा दयेका: नइगु लाय्‌ 
म्येय्‌ छम्हेसिके म्हय्‌ दुगु नसाय्‌ छ्यले ज्यूगु कचिगु लाया नां व ताजि थुगुकथं 
दुगु खनेदु । 

१) छ्यंगू २) मिखा ३) न्हायूपं ४) थुना ५) म्ये ६) भज्यालि ७) भौख्वाः 
८) न्हायपंप्वः ९) मिखाम्व: १०) म्येम्व: ११) म्येतः १२) न्हातिका १३) थक्व १४) 
न्ह्यपु १५) चनाल न्ह्यपु १६) तिस्यः १७) स्यः १८) स्यँ १९) स्वँ २०) अँपि २१) 
नुगःस्ये २२) नुगःम्वः २३) स्यँलापँ २४) जलास्ये २५) ग्वः २६) खा:ग्व: २७) 
हाछेँ २८) सःपूह: २९) सपूम्वः ३०) गुलि ३१) ब्वस्यांगुलि ३२) झुकु ३३) झ्वाप्यं 
३४) कःफै ३५) खाइप्वः ३६) दाः ३७) बार ३८) कमरा ३९) वलःक्वँय्‌ ४०) 
मुरुमुरु क्वँय्‌ ४१) फलूचाक्वँय्‌ ४२) च्वक्वेंय्‌ ४३) हिक्वँय्‌ ४४) ह्याकुला ४५) 
कक्‌ ४६) म्हुक (गःपः) ४७) भू ४८) न्हिप ४९) निहपंप्वः 
५०) छुसःत्याः ५१) त्वांना: ५२) हलंपू ५३) खो ५४) जँला ५५) चिल्ला ५६) छों 
५७) दंकथि ५८) प्याथ: ५९) राजखानि ६०) नलू ६१) हि ६२) च्वहि ६३) घुसः 

६४) झ्वाजः ६५) सँयप्वाँय्‌ ६६) पिलि ६७) हिगुलि (हिप्बः) ६८) भुलसा: ६९) 
स्यःक्वँय्‌ । 


थुगुकथंया म्येय्‌या म्हय्‌ दुगु थीथी नां व किसिमया लायात थीथी परि 


कारकर्थ नसा ज्वरय्‌ यानाः नयेगु यानावयाच्वंगु दु । अथे हे थीथीकथंया 
धार्मिक ज्याखँ, संस्कृति, संस्कार व व्यवहारिककथं त्वंसाय्‌ छ्यलावयाच्वंगु 
थ्वँया नां थये खः । १) ह्याउँथ्वँ २) भौथ्वें ३) मूतिथ्वँ ४) कताथ्वें ५) 
ब्योयाथ्वँ ६) अजिथ्वँ ७) त्यपथ्वँ ८) जूतिथ्वँ ९) प्याःथ्वँ १०) भ्यावरथ्वँ ११) 
बःताथ्वें १२) भुतिक्वयं थ्वँ । थुगु कथं थ्वँयात नं ज्या कथं छ्यलेगु व किसिम 
अलुसार नां दुगु खनेदु । 


थीथीकथंया मरिया नां 


१) 


२) 


हे) 
४) 
५) 
६) 


७) 


चतांमरि - विशेषकथंया पुजा, दिगुपुजा, थीथीकथंया गुथि ब भ्वय्‌यात 
मदयेकं मगाःगु जाकिचुंया मरि । 

योमरि - थीथीकथंया पुजायात मदयेक॑ मगा:गु, . मचा निदेँ बुदिं, प्यवँ 
बुदिं याइबलय्‌ क्वखायेकेतमाःगु, किजापुजाया न्हूगु कु छवइबलयूयात 
माःगु, योमरि पुन्हि नखःबलय्‌ छुना कू पुजा यायेत स्वनैमाःगु व 
नख:या लसताय्‌ छुना नइगु जाकिचुंयागु दुने फुसुकुलु याता: जाकि वा 
चाकु हामो तया: हायेगु मरि । 

लाँचामरि - थीथीकथंया पुजाय्‌ व ज्याखँयात मा:गु जाकिचुंया पतिचिंक 
दयेकाः हायातःगु मरि । 

यजामरि - जाकिचुं, छुचु, कःनिचुँ आदि न्हायाः म्हुचाम्हुचा यानाः 
हायातःगु मरि । 

सूमरि - लुँया भाव तयाः छुनातःगु ज्याःजंक्व व विशेष कथंया पुजायात 
माःगु मरि । 

साख्वा:मरि - विशेष आकारया चिकं वा घ्यलय्‌ छुनातःगु ज्याःजंक्व 
व विशेषकथंया पुजायात माःगु छता मरि । 

गुलिमरि - इहिपाया भ्वजय्‌ सुथय्‌ कौला याकिइबलय्‌ ल्वसाया ल्याखं 

१५) 


१६) 
१७) 


१८) 
१९) 


२०) 
२१) 


२२) 
२३) 


नयेगु मरि । 

पर्चितामरि - इहिपाया भ्वजय्‌ कौला याकिइबलय्‌ नइगु मरि । 
खाजा मरि - विशेषकथंया पुजा जुइबलय्‌ व सिकिया ज्यायात माःगु 
मरि । 

सतफलिमरि - विशेषकथंया पुजा व ज्याःजंक्वयात माःगु मरि । 
लाखामरि - इहिपाया लाखा बिइत माःगु मरि । म्ह्यायमचाया इहिपा 
जुइबलय्‌ स्याःपि थःथितिपिं व इष्टमित्रपिन्त बिइमाःगु मरि । 
चाकुमरि - इहिपाबलय्‌ कौला याकिइबलय्‌ ल्वसाया रुपं नयेगु मरि । 
अँय्‌थ्यामरि - इहिपाबलयूयात माःगु ल्हाःपाया पचिं आकारं छुनातःगु 
मरि । 

भत्तुमरि - भंग:चा आकार छुनातःगु छगः छ्यँ याकःभत्तु म्ह्यायूमचा 
बियाछ्वइबलय्‌ थायूभु नकेत व निगः छ्यँ दुगु ज्वःभत्तु कायूमचाया 
ब्याहा याइबलय्‌ सभुजंब्व नकिइबलयूयात भा:गु मरि । 

निकःमरि - अँय्‌थ्या मरि कुचाकुचा चिचीक यानाः साख: व इमू 
ल्वाकछ्यानाः ग्वारा चिनात:गु इहिपायात माःगु मरि । 

मथमरि - विशेषकथंया पुजा व ज्याःजंक्वयात माःगु मरि । 

दुसिमरि - तःकै वइबलप्‌ कैद्यः पुजा यायेतमाःगु व साधारणकर्ष 
नसाय्‌ छ्यलेगु दुसिचुंयागु मरि । 

खलुँमरि - विशेषकथंया पुजायात माःगु मरि । 

हामोमरि - हामो तयाः विशेषकथं छुनातःगु ज्याःजंक्वया पुजायात 
माःगु मरि । 

छुचुंमरि - गुंपुन्हि नखःया क्वाति नाप नयेगु व साधारणकयं नसाय्‌ 
छ्यलेगु मरि । . 

कसारमरि - पंजरांबलय्‌ दान बिइतमाःगु मरि । 

अक्षतामरि - स्वस्थानीबाखं धुंकेगु पुजायात मा:गु मरि । 

प्यारामरि - भिंद्यः पुजा यायेत मदयेक॑ मगाःगु व विभिन्न द्यःपिन्त 
पुजा याइबलय्‌ छायेतमाःगु मरि । 

पुरीमरि - थीथीकथंया पुजायात माःगु मरि । 

लड्डुमरि - गणेद्यः पुजा व हनुमानद्यः पुजा यायेतमाःगु ग्वल्लाःगु 
मरि। 

ज्यरीमरि - विभिन्न कथंया पुजा, संस्कृति संस्कारया ज्याखँय्‌ मनू 
सिइथाय्‌ छेँय्‌ चिपं थिइकः वनेत आदि ज्याखँयात माःगु मरि । ` 


'स्वारीमरि - सत्य नारांद्यःया धलं दनेगु पुजायात व मन्‌ सिइथाय्‌ छँय्‌ 


चिपं थिइकः वनेयात माःगु मरि । गुंपुन्हिया सापारुकुन्हु सिइम्हेसिया 
नाम॑ संकल्प यानाः ब्व दान यायेगुयात नं थ्व मरि मा:गु चलन दु । 
माल्पामरि - सत्यनाराद्यःया धलं दनेगु पुजायात व गुंपुन्हिया सापारु 
कुन्हु सिइम्हेसिया नामं संकल्प यानाः ब्व दान यायेगुयात नं मदयेकं 
मगाःगु चलन यानातःगु दृ । 

ओमरि - थीथीकथंया पुजा, संस्कृति, संस्कार, गुथि, भ्वय्‌ आदि 
ज्याखँयात मदयेकं मगाःगु व साधारणकथं नसाय्‌ छ्यलेगु, नखःचखःबलय्‌ 
ज्वरय्‌ यानाः नयेगु प्रमुखं मरि । थुगुकथंया मरि माय, म्‌, कःसूयागु 
छुइगु खः । 

जोपस्तामरि - इहिपा खास यानाः मिसामचाया इहिपा: जुइबलय्‌यात 
माःगु लाखामरि आकारं छुनात:गु चिपागु चाकलाःगु मरि । 
स्यौलामरि - छुवुं छवालुक न्हायाः साख: ल्वाकछ्यानाः चिक इलाः 
द्वालय्‌ चतांमरि थें छुइगु सिथिनखः कुन्हु नयेगु मरि । 

भसंमरि - भसंचुंयागु ओ थें छुनाः नयेगु साधारण मरि । 

पाचामरि - छुचुं न्हायाः पापा यानाः लप्तेय्‌ भुनाः मिड छुइगु मरि । 
फिनिमरि - ज्याःजंक्व पुजा व थीयीकथंया पुजायात मा:गु। चाकलाःगु 
बःबः तयाः फ्वंगःचिंक छुनातःगु छताजि हलवाइ मरि । 

घःमरि - जाकि, छव, कःनि आदि अन्न क्यलिइगु ल:घतय्‌ च्चनिइपिनि 
छुना नइगु निलांगू स्वलांगू तफि जुइक तःपा यानाः ल्वहंया भाजनय्‌ 
छुइगु मरि । 

पञ्चपक्वानमरि - होम यज्ञ पुजाय्‌ छायेतमा:गु न्याताजि किसिमया 

मरि । 

म्येयूछ्यँमरि - थायभु, सबुजंब्व नकेतमा:गु मरि । 

सत्तुमरि - सत्तुपुजा व दिगुपुजायात मदयेकं मगाःगु मरि । 
बासःखुता - मचाबूपिन्त नकेगु मरि । 

मनभोगमरि - थीथीकथंया पुजा वा द्यःपिन्त माःगु मरि । 
अफुडमरि - सत्यनारांद्यःया धलं दनेबलय्‌ मदयेक॑ मगाःगु मरि । 


भ्वयून्वया किसिम 


ज्यापु समुदायया धर्म, संस्कृति, संस्कार व व्यवहारकथं छुँ नं कथंया 


पुजा, गुथि वा भ्वय्‌ जुइबलय्‌ भ्वय्‌ नइपिं. मनूतयूत वाहेक अलग्ग थीथीकथं 
तयेमाःगु भ्वपूब्वया किसिम वा नां थुगुकथंया नामं ब्व तयेमाःगु चलन 
यानातःगु दु । | | 


१) 


२) 


४) 


५) 


आगंब्व - छुं नं कथंया पुजा जुइबलय्‌ भ्वय्‌ ज्वलं नसाया परिकार 
ज्वरे यानाः बुइवं दकलय्‌ न्हापां छुं ब्व (भाग) लिकयाः पुजा यानाम्ह 
मुख्यम्ह द्यःयात भ्वय्‌ छायेत ब्व तयेगु हे आगंब्व धाइ । 
सिकिब्व - नखःचखः वा छुँ न॑ भ्वय्‌ जुइबलय्‌ नसा ज्वलं ज्वरे यानाः 
बुइवं छुं ब्व (भाग) लिकया पितृया नामं अलग्ग तयेगु ब्व हे सिकिब्व 
खः । थ्व सिकिब्व तयेगु व वायेगु ज्या मां वा अबु मदयेधुंकूम्ह मनुखं 
यायेमाः धयागु धापू दु । थ्व सिकिब्व चच्छि तयेधुंकाः कन्हेकुन्हु सुथय्‌ 
त्वाजंयात बिइगु वा पिखालखुइ वायेगु जुइ । 
द्यःब्व - छुं नं पुजा वा भ्वय्‌ जुइबलय्‌ झवःलिं च्वना नइथाय्‌ दक्वसिबय्‌ 
च्वयू दक्वसिबय्‌ न्हापां द्यःया नामं तइगु ब्व । 
लक्ष्मीब्व - तःजिक पुजा जुइबलय्‌ व गुथिबलय्‌ भ्वय्‌ नइबलय्‌ द्यःब्वया 
नाप॑ छँया लक्ष्मीद्यःया नामं तइगु ब्व । थ्व लक्ष्मीब्ब भ्वय्‌ छँय्‌या 
म्ह्यायूमचायात नकेमाः धयागु धापू दु । 
नासःब्व - छुं नं कथंया गुथि वा तःजिगु भ्वम्‌ जुइबलय्‌ गुथिया बाजं 
दापा थायेगु जुल धाःसा भ्वय्‌ नयेबलय्‌ द्यःब्वया नाप॑ नासःब्वया नामं 

` स्वनेत तइगु ब्व। 

अलग्ग ब्व तयेगु चलन दु। 

अजिमाब्व - मचाबू ब्यंकिइबलय्‌ पुजा यानाः तइगु भ्वयूब्व । 
गुरुजुब्ब - गुरुजु पुरोहित तयाः पुजा यानाः भ्वय्‌ नइबलय्‌ द्यःब्बया 
नामं हे तइगु गुरुजुं यंकिइगु ब्व । 

दुसमयूब्व - नासःपुजा गुथि भ्वय्‌ जुइबलय्‌ नासःद्यःया नामं तइगु, 
भ्वयूया ज्याझवः दकव क्वचायेकाः भ्वग्‌ब्व छब्वं ल्वाकःबुकः यानाः 
समयया रुपं दुसमय्‌ नयेत द्यःब्वया नापं तइगु ब्व । 

गंलायूब्व - श्राद्ध पुजाबलय्‌ कलश पुजायात तइगु ब्व । 

घनचक्रब्व - गुरुजु पुरोहित तयाः पुजा मायेमाःगु तःधंगु पुजा वा गुथिइ 
थांलखुइ छायेत तइगु ब्व । 

छेंब्व - गुथिंभ्वय्‌ जुइबलय्‌ द्यःब्वया नापं तइगु भ्वय्‌ पाःलाःया निम्ति 
फ्याइगु तःधीब्व व मचाब्वया नामं सऱ्हः ब्व छब्व व सर्‍हःया बच्छि 
ल्याखं तइगु छब्ब समेत निब्व भ्वयूब्व । 

गुरुव - नासःपुजा गुथि भ्वयूया द्यःब्व नाप॑तुं तइगु मूगुरुया निम्ति 
फ्याइगु ब्व । 

ख्यःब्व - ख्यःभ्वय्‌ जुइबलय्‌ द्यःब्वया नापं तुं ख्यःया नामं तइगु 
भ्वयूब्व । 

पाःब्व - पालंपाः न्यायेकिइगु छुं नं कथंया गुयि भ्वजय्‌ लिपाया पालय्‌ 
पाःफइम्हेसित बिइत नियमपूर्वक तइगु भ्वयूब्व । 

भरीब्व - तःजिक भ्वय्‌ न्यायेकिइबलय्‌ भरीकू स्वनिइथाय्‌ पुजायानाः 


सुलिंब्व - तःजिक भ्वय्‌ न्यायेकिइबलय्‌ थ्वें, अयूला: स्वनिइगु क्वथाय्‌ 
पुजायाना: स्वनेत तइगु भ्वयूब्व । 

सुवाःब्व - तःजिक भ्वय्‌ न्यायेकिइबलय्‌ भ्वय्‌ ज्वलं ज्वरय्‌ याइगु भुतू 
वा सुवालय्‌ नसा बूलिसे भुतूयाथाय्‌ तइगु भ्वयूब्व । 

थयेकेब्व - कयतापुजा, बार्‍हाःभ्वय्‌, पलिं चिनाभ्वय्‌ आदिकथंया भ्वजय्‌ 
विशेषकथं भ्वय्‌ वःपिन्त भ्वय्‌ नये सिधयेकाः छेँ बिया छवयेतः तयेगु 

भ्वय्‌ ब्व। 

१९) थायभुब्व - म्ह्यायूमचा पयूर्न बिया छवइबलय्‌ मसय्‌ दिकाः थाग्‌भुइ 
तःजिक ज्वलंछिं ताःलाकाः छगः छा्मेँ दुम्ह झंगःचा मरि तयाः 
म्ह्यायूमचायात नकिइगु ब्व । 

२०) सवुज॑ब्व - इहिपा जुइबलय्‌ मसय्‌ दिकाः थायभुइ तःजिक ज्वलंछिं 
ताःलाकाः निग्वः छ्यँ दुम्ह भंग:चा (भत्तु) मरि तयाः तिपू जुइपिं 
निम्हेसितं छपाः हे थायृभुइ तयाः नकिइगु विशेष प्रकारया भ्वयूया ब्व। 

२१) जूज॑ब्व - तःजिक पस्ताभ्वय्‌ जुइबलय्‌ गथेकि ज्याःजंक्व ब्याहा भ्वजय्‌ 
न्हापां खुता घासाता ब्वयाः तइगु भ्वयूब्व । थुकियात जुवांब्ब नं धायेगु 
याः । 

२२) कलःब्व - फुकीखलःच्वनाः विधि वा रीतिपूर्वक च्वताः भ्वय्‌ नइबलय्‌ 
भ्वय्‌ सिधयेकाः चिपगु फुक्कं लप्ते भ्वयूब्व कलःगालय्‌ वायेयंकेत 
मुनीबलय्‌ बाताय्‌ दक्वसिबय्‌ द्यःने द्यःब्वया रुपं तइगु भ्वयूब्व । 

थुगुकथं विशेष परिकारया नसा ता:लाकाः ज्वलंछिं तयाः ज्वःलाकातःगु 
नसा वा भ्वयूयात पुजा, गुथि वा संस्कृति संस्कारय्‌ ब्यवहारकथं नां कायेगु 
यानावयाच्चंगु भ्वयूब्वया किसिमकथं छ्यलेगु चलन यानावयाच्चंगु दु । अथे हे 
भ्वय्‌ ज्वलंकथं मजुसे छुं छुं नसा वा ल्वसा जक ता:लाकाः तयेगु नं थीथीकथंया 
दु । गथेकि समय्‌ ब्व, कौलाब्व, तुच्चाब्व, च्याकूब्व, क्वाःस्वाःब्व आदि । 

परम्परांनिसें हनावयाच्चंगु रीतिकथंया थीथी गुथिगाना, संस्कृति संस्कार 
कथंया भ्वय्‌, पस्ता भ्वय्‌, लसता भवय्‌ आदिकथंया भ्वजय्‌ भ्वयूज्वलंया 
नसात्वंसाया परिकार नं भ्वय्‌ नइपिन्त भरी जुया: तयाबिइगुलिइ न॑ बिस्कं 
चलन दु ।नसा तयाः नकेगुलिइ भ्वय्‌ अनुसार थ्वगु सरा धयागु दु - गतेकि 
छसरा, निसरा, स्वसरा, प्यसरा । थुगुकथंया सराय्‌ छगू छगू सराय्‌ थ्व थ्व 
नसा तयेमाः धयागु नसा तयेगुया पाख मिलय्‌ यायेगु चलन दु । भ्वयूया सर 

[या पाखकथं ज्वरय्‌ जूगु नसाय्‌ थ्व थ्व तयेमाः धयागु अलग्ग हे नियम दु । 

परम्पराकथंया भ्वय्‌ न्यायेकिइबलय्‌ उगुकथंया नियम अनुसार भ्वय्‌ नकेमाःगु 

चलन दु। 

सन्‌ सीबलय्‌ व सीधुंका: याइगु संस्कार 


ज्यापु जाति वा समुदायलय्‌ मन्‌ सीबलय्‌ सीधुंका: नं थीथीकथंया ज्या 
यायेमाःगु संस्कार दु । देह त्याग वा प्राण त्वःतिइथें च्वनेवं बँ थिलाः सु लायाः 
सुड थ्यनी । सुइ थ्यनेधुंकाः सास: व नाडीया गति स्वयाः अन्तिम सास: जूयें 
च्वनकि इलं लाःसा सम्भव दतले क्वल्लाय्‌ तुति दिकाः अष्टजलय्‌ लाकेगु नं 
चलन दु । प्राण त्व:तीथें च्वंकाः अन्तिम सासः दनिइगु इलय्‌ लाक्क सीम्हयसिया 
म्हृतुइ लँ छक्‌ तयेकी । सीधुंका सीम्हय्‌ गां त्वःपुइकाः छ्यँफुसय्‌ व लिक्वय्‌ 
पाल्चाय्‌ चिक तयाः मत (सिकिमत) च्याकी । म्हय्‌ छा:ने इंचा, चक्कु, 
न्ह्यागुसां नँया ज्याभः (हतियार) छगू तइ । थुलि यायेधुनेवं न्हापां फुकीबाकाय्‌ 
कंकेछ्वइ । सीथाययात मजिमगाःपिं म्ह्यायमचा, भिनामचा, पाजु खलः 
आदि थःथिति सकसितं सःकंकेछ्वइ । सनाःगू खलः, गुयियार खलः व 
- भुजंयात नं सःक॑वनी । सना:गू खलः व गुथियार (सीग्‌) खलः पाखें सीम्हय्‌ यवं 
फायेकी । सीम्हय्‌ फांगा तयेकेया निम्ति म्ह्यायमचा, भिनामचा स्याःपिं 
थःथितिपिंयाय्‌ फांगा कंके छ्वइ । अये सीम्हय्‌ फांगा तयेकेगु ज्व:लाके मज्यूगु 
ब बेज्वःकथं गये कि - छम्ह, स्वम्ह, न्याम्हकथं बेज्वः लाकाः फांगा तयेमाःगु 
चलन यानात:गु दु । सीम्हयूसिया वसः छज्‌ छवासय्‌ वायेगु, सौबं थिला सीम्ह 
म्हयलेगु, सीम्हय्‌ तुयुगु कापतं भुनाः दुकापिकां तिइगु, सीम्हेसिया कपालय्‌ 
जातलं चिकेगु, म्हुतुइ कॅयया ख्वला भ्वपुइकेगु, सीम्ह पुलुइ थूतुलाः चिइगु 
आदि थःपिनिगु संस्कारकथंया ज्या क्वचायेकाः लिक्वमत (सीम्हेसिया लिक्वय्‌ 
च्याका तःगु सिकिमत) यंका छया पाखाक्वय्‌ तयाः भाजनय्‌ सु व सपा तयाः 
च्याकाः पाखाकुं थनाः भुजंयात पाःचा (भ्यगःचा) वाकाः सीम्ह कूतालय्‌ तयाः 
पिखालखुइ दिका: स्वांमाः तयेकाः ताय्‌, जाकि, अबीर ध्यबा ह्वलाः 
म्ह्यायमस्तयृत वा हवयेकाः सीम्ह क्वबियाः सीबाजं थाका: सिथं यंकी । अथे 
सिर्थ यंकिइबलय्‌ वा हवलिपिं ज्वःलाये मज्यू, बेज्वः जुइमाः - गथेकि छम्ह, 
स्वम्ह, न्याम्ह म्ह्यायूमस्तयूसं वा हवलावनी । अथे सिथं यंकिइबलय्‌ बिस्कं 
विधि दु । दक्वसिबय्‌ न्हापा भुजंया सी बाज जुइ। बापां दायेकाः सिथं यंकगु 
खःसा भुजं बाज स्वयाः नं न्ह्यःने काहा पुइपिं काःभुजं जुइ । सीबाजं धुंकाः 

ल्यूने गुथियार (ग्वं खल:या सुकले पाछाइम्ह व पाखाकुं भाज॑ क्वबुइम्ह च्वनी 
। अनं लिपा वा ह्वलिडपिं झ्वःलिं च्वनावनी । वा ह्वलिइपिन्त ज्वनीपिं छम्ह 
छम्ह पासापिं दड । वयां लिपा सीम्ह क्वबुया यंकी । अथे सीम्ह क्वबुइगु ज्या 
मां, अबु दनिपिंसं याये मज्यूगु चलन यानातःगु दु । थ्व सिर्थ यंकिइगुलिइ नं 
मचा ल्या: व तःधि ल्या: निगूकथंया दु । कयूतापुजा मयानिम्ह वा इहि 
मयानिम्ह जुल धा:सा मचाल्या:कथं सीम्ह कूतालय्‌ मतसे ल्हाति जक फयाः 
सीम्ह जवनाः सिथं यंकेमाःगु चलन यानातःगु दु । कय्तापुजा यायेधुंकूम्ह वा 
इहि यायेधुंकूम्ह जूसा जक सीम्ह कूतालय्‌ तयाः प्यम्हेसिनं क्वबुयाः सिथं यंकी 
। सिथं यंकेधुनेवं सीथाय्‌ छेया मिसाम्ह थनं पिचावायेमाःगु ₹ःनत्र दु । सीम्हया 
ल्यूनें तुं सीम्हय्‌ मितइम्ह ख्वयावनी । सीम्हय्‌ मी तइम्हेसित निम्ह पासा च्यना 
पाचिनाः म्ह ज्वनेमाःगु चलन दु । अनं लिपा तःधि कथंहं निसें ख्वयावनीपिं 
झ्वःलिं वनी । ख्वया वनीपिं फुकसियां कागां न्यया: वनेमाः । ख्वयावनीपिनि 
गां न्यइगु नं निगूकथं दु । दुःखं क्यनीपिं वा दूमालिइपिं जुल धाःसा छ्यनय्‌ 
गाबलं भुना: ख्वयावनिइगु खःसा दुःखं मक्‍यंपिं जुल धाःसा छ्यनय्‌ गाबलं 
भुनिइ मखु, धायेकि छ्यनय्‌ गां त्वपुइमखु। अथे ख्वयावंपिनि ल्यूल्यू सनाःवनीपिं 
मुनावनी । 

न्ट्यागु त्वा: वा थाय्यापिनि नं थःगु पुलां लँ वा सिथं यंकेगु सीलँ 
दयाच्वनी । सीलँ त्वःताः मेगु ल॑ सिथं यंकिइमखु । अथे हे छगू छगू इलाकाया 
अलग्ग अलग्ग हे दिप दु । सिथं यंकिइबलय्‌ इलाकाकथंया दिपय्‌ यंकेमाःगु 
नियम यानातःगु दु । उगुकथंया थःगु इलाकाया दिपय्‌ यंकाः सीम्ह सिँपँय्‌ 
तयाः ख्वयाव:पिं दक्चसिनं ख्वयावःपिनि ल्यूनेनिसें वा मचांनिसें लः त्वंकाः 
मि तइम्हेसिनं दक्वसिबय्‌ लिपा लः त्वंकेगु चलन दु । थःपिनिगु जातिय 
संस्कारकथंया विधि अनुसार सीम्हेसिया दकलय्‌ सतीगु पारिवारिक नातां 
क्यंम्ह मनुखं मि तयेमाःगु चलन वु । दिपय्‌ सीम्ह सिँपँय्‌ तयेधुंकाः अन्त्यष्टिक्रिया 
याइ । उगुकथं लिक्व प्यॅयइबलय्‌ गुरुजु हे पुरोहित जुयाः यायेमाः धयागु मदु । 
गुथियार खलःपाखें हे प्यँथयेगु पुजा याके ज्यू । उगुकथंया अन्त्यष्टिक्रिया 
सिधयेकाः मि तया दाहसंस्कार याइ । सीमुकाः (उइसिधयेकाः) सीम्ह च्याक्‌गु 

ह्येंग्वा:या मनू ज्यानाः हर्थ मिखा, कौ म्हुतु तयेकाः मि तःम्हेसिनं पुजायानाः 
ह्पेंगवा: खुसिइ चुइकेछ्वइ । उकियात हे सी मुंकेगुधाइ । सीम्ह सिथं यंका: मि 
तयेधुनेवं ख्वयावंपिं सकसितं छे पिखालखुइ झ्वःलिं थनाः ईका पःका च्याकाः 
ताःचा लःल्हानाः बलिं पिइमाःगु चलन यानातःगु दु । अथे बलिं पिइधुनेवं 
तिनि ख्वयाबंपिं दुखं क्यंपिं छेँय्‌ दुहाँ बने जिइ । 

सीमूगु खबर सिइवं स्याःपिं थःथितिपिनिपाखें बजि, मरि, अयूलाः 
ज्वनावयाः सीथाय्‌ छँया जःपिन्त चिपं थिइकः वइ । सी मुकेधुनेवं सीबलय्‌ 
सौबँयिला: सीम्ह तःगु थासय्‌ बजि, मरि, अयूला:, दुरु ताःलाकाः म्ह्यायूमचापाखें 
ब्व छब्व तयाः भ्यगः छगः भ्वपुयाः त्वःपुयाः भ्यगःया द्यःने पाल्चाय्‌ चिकं 
इताः तयाः सिकिमत छप्वाः मदिक च्याका तयेमाः । चिपं थिइकः वःगु फुक्कं 
न्हापां भाग फ्याना: उकिइ निं तइ। उगु ज्या फुक्क म्ह्यायूमचां याइ । सीगुया 
कन्हेकुन्हु त्वाःबाःया खलःपिं थःथितिपिं बिचाः वइ । सीगुया कन्हेकुन्हु वा 
कंसकुन्हु फुकीजतय्‌ मिसापिसं सीम्हसिया छँया थःथितिपिंथाय्‌ सिकिया ( 
ब्याः) कंवनी । सीगुया प्यन्हुनिसें खुन्हुया दुने थःथितिपिनिपाखें मिसापिं बहनी 
बजि, चि, पालु, साखः, धौ वा ध्यवा तयाः लोचा: (ब्याः) वनी । लोचाः 
फँब्या: व त्यःछि ब्याः धका निगूकथंया दु । फँब्या: धकाः बजि खुमना व 
त्यछि ब्याः धकाः बजि प्यमना लीया बाताय्‌ तयाः ज्वनावनी । थ्व फँब्या: व 
त्यःछिब्याकयं वनिइगु लोचा: सीम्हेसिया नाता स्वापूया विशेष तगिंकथं व्यवहार 
य्‌ छ्यला वयाच्चंगु छगूकथंया चलन खः । सीगुया खुन्हु दुकुन्हु गुथियार खलः, 
सीम्ह क्बबिया वंपिं, वा हवःपिंत, म्ह ज्वंपिं, ख्वयावंपिन्त म्ह ज्वंपिं, फुकीबाकाय्‌ 
सकलें बहनी सःता म्ह्यायमचां घासा ज्वरय्‌ याना: बजि, मुस्या, पालु, बुबः 
छता, तरकारी व कमघासा ताःलाकाः लोचा: बजि नकी । न्हयन्हु दुकुन्ह 
सुथय्‌ वा बान्हि इलय्‌ क्वःयात जा नकाः छेँया पिखालखुइ सु लायाः त्वाःज॑ नं 
पुजा यानाः न्हयून्हुमा तइ । उगुकथं न्हयून्हुमा तयेत जाकि न्हय्‌मानाया जा मेगु 
सकतां न्हय्‌थी न्हयथी तयाः मुस्या, पालु, ओ, वाउँचा, म्वाःकॅ, कःसू घासाता 
खाना: म्ह्यायमचां ज्वरे यानाः तइगु खः । अथे न्हय्न्हमा त:वइम्ह त्वाःज॑यात 
दस्तुर बिइमाःगु चलन दु । वकुन्हु हे सुथय्‌ स्याःपिं थःथिति म्ह्यायमस्तपाखें 
लःह्व:वनेगु धकाः जाकि त:वनेगु न॑ चलन दु । न्हयून्हुमा कुन्हु हे बहुनी बालाक 

घासाता मरि ताःलाकाः तपाःगु लप्तेय्‌ जाभ्वय्‌ ताःलाकाः थ्वँ, अयूलाः,लः 
सलिखय्‌ तयाः भ्वयूब्व खःमुलिइ दिकाः पाखाजा खायेगुया नामं बहनी लिबाक्क 
भ्वयूब्व द्यःने चिकं इताः तयाः मत च्याकाः छेँया झ्यालं पिने पाखाक्वय्‌ 
म्ह्यायूमचां भ्वयूब्व खायाथकी । उगु भ्वयूब्व कन्हेकुन्हृ सुथय्‌ न्हापां खिउँलं हे 
लिकयाः खुसिइ वायेयंकी । उगु न्हयन्हुमा व पाखाजा खायेगु भ्वयूब्व ज्वलं 
म्ह्यायमचां बाहेक छँया जहानपिं व दुःखं क्यंपिं सुनानं हे थिइमज्यूगु चलन 
यानातःगु दु । मनू सीकुन्हु निसें झिन्हु तक छया जहान व फुकीबाकाय्‌ खल:पिं 
फुक्कं दुःखं क्यंगु वा दूमाःगु जुड ।  सीकुन्हुं निसे दू मब्संतले दुमाः पिसं 
म्वःल्हुइगु, छ्यनय्‌ चिक तयेगु, सँ छ्यनेगु, सँ खायेगु, न्हाय्‌कं स्वयेगु आदिकथंया 
व्यवहारिक ज्याखँ छुं हे याये मज्यूगु चलन दु । भिन्हु दुकुन्हु सुथय्‌ म्ह्यायूमचा 
वयाः छे क्वसं स्वपा कचिअःपाया थस्वः भुतू दयेकाः कचिगु (उना मतःगु) 
कसिचाय्‌ आती दायेकाः दूमाःपिं सकलें तीर्थय्‌ (खुसिइ) वनाः दूब्यंकः वनी । 
नौ नं मिजंपिन्त सँ खाका: नौनी नं सकसितं लुसि थिइकाः म्ह्यायूमचां ब्यूगु 
आती, क्वंचिकं, खौ, अम्बः, हामोलं छ्यनय्‌ थानाः खुसिइ क्वस्वयाः 
म्वःल्हयेमाःगु चलन दु । सकसिनं उलि ज्वलं नं म्वःल्हृयाः म्ह शुद्ध यानाः बर्खि 
च्चनेमाःपिं फुकसिनं तुयुगु वसः पुनाः बर्खि च्वनाः छेँय्‌ बइ । दूब्यंकाः लिहाँ 
बइबलय्‌ लँय्‌ ज्वालान्हायूकं स्वयेमाःगु चलन यानातःगु दु । अथे ज्वालान्हायकं 
स्वयेधुन धायेवं खाःया न्हायकं स्वःसां जिल । बर्खि च्वनीपिं दछि तक बर्खि 
च्चनेमाःगु चलन परम्परांनिसें यानातःगु दु । 


घःसू व श्राद्ध (प्यंथयेगु) पुजा 


मनू सीगुयां झिनिन्हु दुकुन्ह नीसी यानाः घःस्‌ पुजा याइ । उगु घःसू 
पुजायात छं शुद्ध यायेगु जज्ञ पुजाकथं पुजा याइगु खः। घःस्‌ कुन्हु सुथय्‌ स्याःपिं 
थःथितिपिं व म्ह्यायूमस्तपाखें ला, थ्वँ, मुस्या, पालु, कःसू, वाउँचा कचिगु 
ज्वलंछिं ताःलाकाः पाः तयेगु ज्वलं ब लःह्वःवनेगु धकाः जाकि तःवनेमाःगु 
चलन दु । घःसू कुन्हु हे छँया जः व फुकिजपिं दुःखं क्यंपिं फुक्कं च्वनाः सीम्ह 
म्हग्यःगु थासय्‌ भ्यगतं त्वपुयातःगु थासय्‌ कचि अःपा न्यापाया जज्ञ गाः 

दयेकाः गुभा:जुं होम यानाः पुजा याना: छेँ व म्ह शुद्ध याइ । घःसूया जज्ञ पुजा 
याना: स्वनिइगु दाफोस्वां कचा थुनातःगु कलशया लःयात कँप्लः धाइगु खः । 
मनू सीगु छे व सीम्ह थ्यूपिनिगु म्ह वा ल्हाः शुद्ध यायेत उगु कँयूलः कायेमाःगु 
वा छ्वाकेमाःगु चलन दु । सीम्ह क्वबूपिं, वा ह्वःपिन्त व ख्वया वंपिन्त म्ह 
ज्वना बंपिं, सीथाय्‌ ग्वाहालि याःपिं, गुथियार खलः सकले घःसूकुन्हु बहनी 
सःता घःसू भ्वय्‌ नकेमाः । घःसूया वःपिं सकसिनं कँयूलः कायेमाःगु चलन 
दु। सीथाय्‌ छँय्‌ व दूमाःपिसं मनू सी कुन्हुंनिसे घःसूया पुजा सिमधःतले ला थी 
मज्यूगु परम्पराया चलन खः । घःसूया जज्ञ पुजा सिधल धायेवं ला थी 
मज्यूगुकथं बारे यानातःगु फुकय्‌ जुड । घःसूकुन्हु दककले लिपा गुथियार खलः 
नं कॅसल: कयाः भ्वय्‌ नयाः प्याहाँ बने त्ययेकाः ग्वय्‌ छकूछक्‌ नयाः कापः 
निला: दयेकातःगु इताः च्याकाः म्हतिं छप्वाः इताः मत ज्वनाः प्याहाँ वनी । 
लत्याया प्यं थयेगु पुजा सिमधतले बर्खि च्वंपिसं तपुलि पुये मज्यू व लाकां 
न्ह्याये मञ्यूगु चलन यानातःगु दु । तपुलिया पलेसा तुयुगु कापःबालां लत्यातक 
फेत्ता चिइगु वा तुयूगु काप:या रुमालं छ्यनय्‌ हिनातयेगु चलन दृ । उके 
लत्याया प्यंथयेगु पुजा न्ह्यकयाः गुभाजु छम्ह सःताः थःपिनि जःया खलःछि 
जक च्वनाः भिस्वन्हुं लत्याया पुजा न्ह्यकयाः प्यं थयेगु पुजायानाः बर्खिमाःपिनि 
तपुलिं पुइगु व लाकां न्ह्यायेगु जिइकेगु याइ । उलि पुजा यायेधुनेवं लत्या 
सिमधःतले याये मज्यूगु साधारण पुजा वा नित्य पुजा नं याये जिल । 

जज्ञ होम यानाः घःसू सिधयेवं लत्यातकया दुने मि तःम्ह वा सीथाय्‌ 
छेँया जहान न्ह्याम्ह सां छम्ह स्याःपिं थःथितिपिंयाय्‌ पिस्कि सःतेगु धकाः 
सःता बहनी भ्वय्‌ छछाः नकेगु चलन दु । अथे पिस्कि सःतिइथाय्‌ फयांफक्व 
सीम्हेसित मि तःम्ह हे वनेमा: धयागु धापू दु । अथे सःतूथाय्‌ पिस्कि भ्वय्‌ 
मव॑सें मज्यू धयातःगु दु । लत्या दुकुन्हु लत्याया प्यं थयाः (श्राद्ध यानाः) बहनी 
जा वा बजि भवय्‌ नकी। लत्याया प्यं थइकुन्हु म्ह्यायमस्त व स्याःपिं थःथितिपिसं 
जाकि, धौ, केरा, स्वां, खाजा मरि छज्बलं तयाः प्यँनय्‌ छाः बनेगु धकाः 
श्राद्धपुजा यायेतलाक सुथय्‌ तःवनी । गुलिसियां गुलिसियां लय॒प्यंथयेगु धकाः 
दछिया झिंनिगू तीर्थय्‌, मनमास (पुरुषोत्तम महिना) दुगु दै लात धाःसा 
भ्किस्वंगू तीर्थय्‌ गुभाजु व म्ह्यायमस्त ब्वनायंकाः लयूलय्‌ पतिकं प्यं थःवनीपिं 

नं दु। तर अथे लयूप्यंथयेगु ज्या करया वा मयासें मगा:गु चलन मखु। सीगुया 
खुला दुकुन्हु नं लत्यां थें हे प्यं थयेमा: । अनं लिपा दच्छि दुकुन्हु नं लत्या खुलां 
थें हे दकिला यानाः प्यं थयेमा: । आयश्रोत गाःपिं जुयाः इच्छा दुपिं जूसा 
लत्यानिसँ दकिला तकया दुने अप्व: यानाः लत्या वा खुलाकुन्हु भ्राद्धया दिनय्‌ 
गुथियार खलः, सनाःगू खलः, त्वाःबाःया इष्टमित्रत, थःथिति हातानाता 
सकलें सःताः तःजिक पाहाँ ब्वना भ्वय्‌ न्यायेकेगु नं चलन दु । गुलिंगुलिंसिया 
छँया हामा सीबलय्‌ किला खंकेगु, न्हय्चू खंकेगु धका: यज्ञ होम यानाः प्यं 
थयेगु नं याः । तर उगुकथंया ज्या याये हे माः धायेगु करया खँ मखु । अथे 
पाहाँ ब्वना भ्वय्‌ व किला खंकेगु पुजा फुपिसं व इच्छा दुपिसं जक याइगु खः । 


मनू सीगु दँया दच्छिया दुने सीपिनिगु नामं याइगु संस्कार 


मनू सीगु दँ दच्छिया दुने धायेकि बर्खि च्वंपिनि बर्खि फुकय्‌ मजूनिबलय्‌ 
सीयाय्‌ छॅपाखें बालाच:ऱ्हे कुन्हु सुथय्‌ बालाउ बनेगुया नाम॑ पशुपतिइ ग्वलगः 
गुंड न्हयूता बीबः तछो, हाकुहामो, ग्वःगु माय, हाकुमुस्या, चिगोकय्गू, स्वांवा 
व कॉल: थुगुकथंया न्हयूता बीवः हवला: गुँ चाःहुलाः पशुपति गुह्येश्वरी 
द्यःपुजा याःवनेगु चलन दु । गुंलाया स्वयम्भूइ सीम्हेसिया नामं न्यक्‌ पुइकाः 
स्वयम्भू गः चाःहुइकेगु चलन दु । न्हापाया चलनकथं जूसा न्यक्‌ पुइपिन्त भ्वय्‌ 
नकाः ध्यबा दस्तुर बिइमाःगु चलन दुगु खः । थौंकन्हे भ्वय्‌ नकेगु चलन मन्त, 
दस्तुरया ल्याखं ध्यबा जक बियां गाः । गुंपुन्हिया सापारं साया: वइकुन्हु 
सीयाय्‌ छेँय्‌ नं मचा छम्ह गोसाईचा (फकीर) याना: पलेस्वां छफ्व, चिम्ता, 
कमन्दलु ज्वंकाः नापं दापा खलः म्ये हालाः दापा देसिखिँ थाना: वा धिमे 
थाना: कुमारीं चाह्यूक्व देचाःहुवनेगु चलन दु । गुलिंगुलिंसियां बाजं खलः 
चाःमहुसे गोसाईचा छम्ह जक चाःहुइकिइपिं दुसा गुलिंगुलिंसिया गोसाईचा 
चाःमहुइकुसे बाजंखल: जक चाःहुलिइपिं नं दु । थुगु चलन थथे हे यायेमाः 
धयागु मवु । न्ह्याम्हेसिया न्ह्याथे याःसां ज्यू । ज्यापु जातिया साया: छूबयेगु 
वा सा छ्वपे मज्यू धयागु धापू दु । सापारकुन्हु गोसाईचा वा बाजं खलः 
चाःहुइकेगु सिलसिलाय्‌ लप्तेया दोनाय्‌ (तपरी) स्वारी, माल्पा, सिसाबुसा, 

पासि, ध्यबा छगः छगः ज्वलं ता:लाका: ब्वःता ब्व तयाः गुभा:जुं सीम्हेसिया 
नामं संकल्प याकाः सायाःवःपिं सकसितं इना बिइगु चलन दु। उगुकथंया ब्व 
गुलिसियां स्वसःव ख्वीन्याब्व तइगु खःसा गुलिसियां सच्छि व च्याब्व तयाः 
इनेगु चलन दु । सापारुकुन्हु दे चाःहूपिं दापा खलः वा धिमे खलःयात छें पिहाँ 
बने न्ह्यः तुच्चा ब्व तयाः स्वारी माल्पा बिया: कौला याकेमाः । दे चाःहुलाः 
बच्छिइ थ्यनेवं छक्वः नं तुच्चा ब्व तया: कौला याकेमाः । बाजं खलः छेँय्‌ 
लिथ्यनेवं सकसितं भ्वय्‌ नकेगु चलन दु । भ्वय्‌ नये सिधयेवं -बाजं खलःया 
मंगल याइ । क्यपु छायाः बाज पुजा यानाः सम्पूर्णा ज्या क्वचायेकी । येँया:पुन्हि 
न्ट्यःया द्वादशीकुन्हु उपाउ वनेगु धकाः कचिगु (उनामतःगु) पाल्चाय्‌ च्यूरि 
घ्य: इताः तयाः मत च्याकाः द्य: पतिं व लँय्‌ लँय्‌ मत तयाः थःनेक्वःने द्यः व 
दे चा:हुलेमाः । यँया:पुन्हि छन्हु न्ह्यः बहनी कुमारी सालेगु ज्या क्वचायेवं वा 
याः न्याग्रेवं दागिंया नापं चसिजा वनेगु धकाः न्हयूता बीबः व स्वां जाकि 
लँयलॅय्‌ हवला: दागिंयात थिया: ल्यूल्यू वनाः कुमारी चाःहुक दे चा:हूवने माः 
। अये चसिजा वनेत न्ह्याम्हसा छम्ह मिसाम्ह वा मिजंम्ह न्ह्याम्ह वंसां ज्यू । 
चसिजा बनिइम्ह छम्ह वकुन्हूया दिनय्‌ चसिजा बनेगु दे जा:हुले क्वमचाःतलय्‌ 
छुं हे मनसे द्यांलायेमाःगु चलन यानातःगु दु । वकुन्हु हे चान्हय्‌ यंकिदह ( 
इन्द्रदह)लय्‌ म्वःल्हू वनेमा: धयागु नं धापू दु । थ्व यंकिदहलय्‌ म्ब्रःत्ह्‌ वनेत 
फत्तले मि तःम्ह हे बनेमा: धयागु धापू दु । तर थ्व याँकिदहलय्‌ म्वःल्हूबनेत 
सीम्हेसिया हे नामं वनेमा: धयागु मदु, अनया मेलाय्‌ वनेत बनेफृपिं न्ह्याम्ह 
म्वःल्ह्‌ वंसां ज्यू । सीम्येसिया नामं इलयब्यलय्‌ थायथासय्‌ द्यःद्यःपिंथाय्‌ चनाः 
सच्छि ब च्याप्वाः देवा मत च्याकः वनेगु नं चलन दु। _ 


तिथि सराद्ध यायेगु चलन 


मनू सीगु निदेँ दयेवं निदँया तिथि सराद्ध यायेमाः । अनं निसें दँय्‌ 
छक्वः तिथि सराद्ध याइ । येयापुन्हि कुन्हुनिसे बाःछितक धायेकि न:लास्बने 
चःप्हेपा आमाइ कुन्हुतकया दुने सोऱ्हश्राद्ध धकाः मनू सीगु तिथि दिं नाप 
ज्वःला:गु तिथि दिं अनुसारया तिथि दिं कुन्हु तीर्थय्‌ वनाः वा छेंय्‌ हे प्यँययेगु 

नं चलन यानातःपिं दु । उगुकथं सीगु दिनय वा सोऱ्हभ्राद्वकथं प्यँयइबलय्‌ 
प्वप्यँ (लौकिक पिण्ड) थयेगु चलन यानातःगु दु । निर्देया तिथि सिधयेबं अबु 
मदुगु (सीगु) जूसा गोकर्णआमाइ अबुया ख्वा: स्वयेकुन्हु गोकर्ण तीर्थय्‌ वना: 
सराद्ध याना: बौ बिइगु याइ । अनंनिसें सुथय्‌ ज्यःनां यायेबलय्‌, द्यां लायेमाःगु 
पुजा यानाः भ्वय्‌ नयेबलय्‌, बाहां स्याना: पुजा यानाः सीकाःभू यायेमाःगु, 
भ्वय्‌ नयेबलय्‌ मदुम्ह अबुया नामं बौ बिइगु याइ । अयेहे मां सीपिन्सं नं 
मातिआमाइ मांया ख्वा: स्वयेकुन्हु मातातीर्यय्‌ वनाः सराद्ध यानाः मदुम्ह 
मांया नामं बौ बिइगु याइ । अथे बौ बिइगु धयागु हे दिवंगत जुड धुंकूपिं (पर 
लोक जूयधुंकूपिं) पितृतयगु आत्मायात सन्तोष याकेत खः धयागु धारणा दु । 
सीम्हेसिगु निदँया तिथि सिधयेकाः गोकर्ण तीर्थ वा मातातीर्थय्‌ वना: सराद्ध 
यानाः बौ मबिइक मां वा अबुया नाम॑ बौ बिइमंज्य्‌ धयागु धापू दु । उगुकथं 
प्यँययेगु वा सराद्ध यायेगु, बौ बिइगु थज्वःगु पितृया ज्याझ्वः आत्मावादि 
सिद्धान्त माने याना वयाच्चंपिसं जक विश्वास यानाच्चंगुं दु । अनात्मावादितयूसं 
उज्वःगु संस्कारयात विशवास याइमखु । अथे खःसां लोकय्‌ वा समाजय्‌ 
ल्वयेकेगु निम्ति जक जूसान बाध्य जुयाः याना वयाच्वंपिं दु । 

नेवाः जातिया छगू अभिन्न अंग व प्रमुख समुदाय भाबो ज्यापु 
समाजय्‌ व व्यवहारय्‌ दयावयाच्चंगु थुगुकथंया संस्कार थीथी इलय्‌ थीथी 
शासकतयगु पालय्‌ थीथीकथंया धार्मिक, सांस्कृतिक व सामाजिक संस्कार 
न्ह्यब्वया: उकियात इलयब्यलय्‌ सुधार व विकास यानावयाच्चंगु खनेदु । गुगुं 
आदिकालं निसें दुगु संस्कार खःसा गुगुं इलयब्यलय्‌ शासकतय्गु वा सामन्तीतय्‌गु 
इच्छा अनुसारं मुयावयाच्चंगु व शासकतयूसं दवाब बियाः राजनीतिक, धार्मिक, 
सामाजिक थीथीकथंया स्वार्थ सिद्ध यायेगु व स्वार्थ शक्ति बल्लाकेगु नियतं 
पूर्वाग्रह तयाः करं याकातःगु संस्कार न॑ यक्व दु । गुगु संस्कारयात आ:तक नं 
झीसं छयलावयाच्चनागु दु । गुगु संस्कार आ: गुगुं गुगुं मचायेक तगावनाच्चंगु 
व क्वह्यना वनाच्चंगु दु । लिपा थ्व न्हना हे वनिइगु न॑ संकेत ख:'५व:गु दु। 
थुज्व:गुकथंया संस्कृति व संस्कार गुगुं झीगु समाज त -गीवनयात 
च्चन्ह्याकिइगुकथं बांलाःगु लिच्च लाइगु अति आवश्यक जुयाच्वंगु दुगु खःसा 

गुगुं गुगु समाज व जीवनयात बांमलाक लिच्वः लाइगुकथं विकृति वयाच्वंगु नं 
खनेदु । संस्कार, संस्कृति व धार्मिक सिद्धान्तया बिचा: यानाः मनूतयूगु 
मानसिकता व मनोवृत्तियात मखुगु लँपुइ लाकेगुकथं नं जुयावःगु खनेदु ।. 
गुथिगाना, भवय्‌ आदिकथंया ज्याझ्वलय्‌ नशालु पदार्थ सेवनया सिलसिलाय्‌ 
नियम बेनियमया खँया विवादय्‌ दाजुकिजा दाजुकिजा ल्वायेगु व बायेगु 
जुयावयाच्वंगु दु। जात्रापात्रा, मेला, उत्सव संस्कृतिया नामं छगू हे जाति, छगू 
हे वर्गया दुने नं ज्यानया सवाल हे मयासें शत्रु भाव ब्वलंका ल्वापु यानावयाच्वंगु 
दु । गुगुं संस्कृति संस्कारं मनूया आयश्रोतयात बांमलाक लिच्च: लाकाः 
जीवनयात हे तहस नहस तकनं याःगु खनेदु । उज्वःगु खँ थःम्हेसिनं सिइकं 
थुइक नं होमय्‌ दुब्वाथें बाध्यताबस यायेमालाच्वंगु थ्व समाजया कुरीति खः । 
निम्न स्तरयापिं आयश्रोत मगाःपिं मनूतयगु निम्तिं ला गुगुं संस्कृति संस्कार 
सरापया हे रुप कयाच्तंगु दु । उज्वःगु हे संस्कारया चक्करय्‌ लाना: थाहाँ हे 
बये मफयेक जीवन कदुंकाच्वने मालाच्चंपिं दु । वर्तमान. इलय्‌ वयाः थौया 
परिस्थितिड थौया ई व समाजयात ल्वःकथं व माःगुकथं ज्यू मज्यू, माः 
म्वाःव-। ब्वथला: ल्ययाः स्वयेमाःगु आवश्यक खनेदु । भीगु जीवन व समाज 
नापं स्वापू दुगु आवश्यक संस्कार खःसा थःगु जाति, वर्ग, भाषा व र 
ष्ट्रियतायात तिबः बिइगुकथंया संस्कृति संस्कार ख:सा. समाजयात सही लँपुड 
लाकिइगुकथंया ख:सा उकियात संरक्षण व सम्बर्द्धन याना: विकास याना 
यंकेमाःगु अति आवश्यक ज्‌ । म्वाःमदुगु गथेकि झीगु समाज, भीगु जीवन 
स्वास्थ्ययात हे विकृति वइगुकथंया संस्कार खःसा उज्वःगु संस्कारयात 
आदिकाल व परम्परां निसेंया संस्कार धकाः कःघानाच्वनेगु हे झीगु समुदाय, 
समाज, जीवनया निम्तिं कलंक जुयावनेफु । अथें जूगुलिं न्हापायापिंसं कुन्हु 
थुकियात थुइकेगु व क्ववाला स्वयेगु याये मफुत, आ: वया: भीसं बांलाक 
क्ववालाः स्वयेमाःगु व ई व समाजयात स्वःकयं सुधार यानाः यंकेमा:गु अति 
आवश्यक जुइधुंकल। थुकिइ छक्वः झी सकसिनं बालाक दुनुगलं निसें वा:चायेकाः 
दुग्ययेक बिचाः याये । | 
क्वचाल 

मखं त्वा: तानाबाहा:या ज्यापु कुमारी 
(साभार - लुमन्ति-पौ इहि मुना, मखंमि ज्यापु खल:) 









१. परम्परागत वसतय ज्यापु धार्मिक समूह 


२. परम्परागत वसतय्‌ ज्यापुनि धार्मिक समूह 





३. हनुमान ध्वाखा सांस्कृतिक महोत्सवया ज्याझ्वलय ज्यापु दापा खल: 
(किपा - मखं ज्यापु गुथि) 





४. इहि मचात पुजाया इवलय्‌ ( किपा - मंगल सिंह) 





३. मृधिमे नास:पुजाया गुथि खल:या छगू लू (किपा - हेरानारायण महर्जन) 





७. ओला: धुंके ज्याझ्वलय यचिंद्य: स्वनात:गु 





८. ओला: धुंके ज्याइवलय्‌ गुरुजुपाखें ओला: मचायात यचिंल: ल:ल्हानाच्वंगु 





१०. ओला: मचायात स्वानं छुकाच्वंगु 





११. ओला धुकेगु ज्याइवलय्‌ कजि पूर्णकलश व कजिनकिनं च्या:गु सुकुन्दा 
ज्वना: बाजं सहित छँय ल्याहां वयाच्वंगु 






१२. व्याहाया भम्चा लस्व:वन न्हय: कायमचाया छेपाख भम्चा जुइम्हासथाय्‌ 
निक:ख्य: वंगुया छगू लू ।किपा - धर्म मुनिकार) 





१३. वियाछवइम्ह म्ह्यायमचायात थायभ्‌ नकाच्वंग्‌ (किपा - धर्म मूनिकारः 





१४. व्याहाया इवलय्‌ कायमचा व भम्चायात सभुजंव्व (सहभोजन) नकाच्वंगु 
(किपा - धर्म मुनिकार) 





१५. ब्याहाया भम्चा लसकुस यानाच्वंगु लु (किपा - पूर्ण महर्जन)" 









१६. व्याहाया झ्वलय भम्चायात काय 
(किपा - धर्म मुनिकार) 





तयेकाच्वंगु 


१५७. ज्याजंक्वया ज्याझ्वलय ज्याथिम्ह अजि व इहिमचात (शान्ति महर्जन) 


१) 


२) 


३) 


४) 


५) 


६) 


७) 


८) 


लिसा ज्वलं 


बज्राचार्य, रत्नकाजी व 
बज्राचार्य, विजयरत्न 


बज्राचार्य, चुन्दा 


अर्याल, ईश्वरराज 


मुनंकर्मी, लिलाभक्त 


बज्राचार्य, प्रकाश 


रेग्मी, डा. जगदीशचन्द्र 


बज्राचार्य, रत्नकाजी 


नेपाल महात्म्य 


नेपा:देया बिहारया ता:चा, ने.सं. ११०३ । 


ज्यापु जातिया ब्वथला छगू परिचय, 
“गं” साहित्यिक दे पौ, ने.सं. ११०५, 
ने.भा.साहित्य खल: त्रि.वि. कीर्तिपुर । 


नयाँ नेपालको इतिहास, बि.सं. २०२१। 


नेपालका सांस्कृतिक तथा ऐतिहासिक 
दिग्दर्शन, बि.सं. २०४१। 


बुद्ध र बुद्धपछि, बि.सं. २०४८ 


काठमाडौं शहर सांस्कृति अध्ययन भाग 
१, बि.सं. २०५१। 


येँ देया बौद्ध पूजा क्रियाया हलंज्वलं, 
ने.सं. ११०० । 


पौराणिक ग्रन्थ । 


९) 


१०) 


११) 


१२) 


१३) 


१४) 


१) 


१६) 


१७) 
१८) 
१९) 
२०) 


२१) 


खनाल मोहनप्रसाद 


भिंतुना-पौ 


स्मारिका 


लसता पौ 


श्रेष्ठ, भगवतिप्रसाद 


महर्जन, तुयुबहादुर 


आचार्य, बाबुराम. 


जोशी, पन्नाप्रसाद वैद्य (सं.) 


हरी महजंन 

शंख नारायण महर्जन 
लक्ष्मीनारायण महर्जन 
न्हुछेबहादुर मुनिकार 


मदनराम कर्माचार्य 


चाँगु नारायणका ऐतिहासिक सामग्री, 
बि.सं. २०४० | 


नेपालभाषा मंका: खल:, ने.सं. १११४ । 


धर्मचक्र त:ननी खलः, 'दापा गुरुपिं 
हनेज्या', ने.सं. १११५ । 


लोक साहित्य, दँ १, ल्याः १, ने.सं. 
१११४ । 


नेपाल भाषा सामान्य ज्ञान, ने.सं. १०८० । 


“किपूया साहित्यय्‌ छपुलु' नेपाल भाषा 
कलात्मक ढँ पौ, “तिसा”, ने.सं. ११०६, 
न्हदँपा लसताय्‌ । 


“नेवाः, नेवा:भाय्‌ व नेवाः संस्कृति” 
अनुवाद - स्वयम्भूलाल श्रेष्ठ । 


संक्षिप्त नेपालभाषा शब्द कोश, ने.सं. 
१०७६ । 


किलाघः त्वा: । 
थबही त्वा: । 
जम: त्वा: । 


माग: त्वा: । 


२२) 
२३) 
२४) 
२५) 
२६) 
२७) 
२८) 
२९) 


३०) 


घनबहादुर (भर्ना) प्रजापति 
रामशरण डंगोल 
मचाकाजी महर्जन 

गोरे महर्जन 
तिकानारायण महर्जन 
नारायण महर्जन 

रत्न महर्जन 

तुल्सिनारायण महर्जन 


मचाम्ह ज्यापु 


ज्याथा त्वाः । 
यतखा त्वा: । 
ओलाछि, प्यंग:थां त्वा: । 
ओलाछि, प्यंग:थां त्वा: । 
ओलाछि, प्यंग:थां त्वा: । 
त्यंघ: त्वा: । 
कुसुम्बियालाछि त्वा: । - 
यतखा त्वा: । 


मरुबही त्वा: । 


नां - ज्यापु” पञ्च (पञ्च महर्जन) 


थायबाय्‌ - ओलाछि प्यंग:थां, थायूमरु । 


थौंकन्हे - भोताहिति । 
लजगा: - बुँज्या (वागवानी सम्बन्धि) 


थौंकन्हे - उसाँय्‌ मदुगु हुनिं आरामय्‌ । 





जिन्दगी अपरम्पार । संघर्षमय्‌ जीवनंय्‌ परिस्थिति, समस्या व अनगिन्ती मारया 
चक्रब्यूहय्‌ संघर्ष यायां बयाच्वनागु ईब्य:या दुने नीदँ न्ह्यःनिसें न्यनेकने, थीथी कथंया 
अध्ययन याना: ता:लाकागु थ्व सफूया सारांशया रुपं छुं ब्व 'सन्ध्या टाइम्स” 'न्हिपतिइ 
दँ-१, ल्या: १८५-२०९ तकया पतिइ व मेमेगु थीथी पतिइ नं छुं छुं कुचा पिदनेधुंकगु 
खः। पूर्णरुपं सफूया रुप बियागु थ्व सफू पिथनेया निम्ति कुतः पिकाक, ख्वप, लुँध्वाखा 
लय्फयपौया सम्पादक भाजु बिमल ताम्राकारया तःधंगु कुतः, मेहेनत व सफूया सम्पूर्ण 
ज्या थम्ह हे याना: पूवंकादिइगु अले थ्व सफ्‌ पिथनेया निम्तिं माःथे माक्को ग्वाहालि 
यानादिइम्ह मदन श्रेष्ठ 'जूजं', कम्प्यूटर सेटिङ्ग याःम्ह हिसी सेक्रेटरियल सर्भिसेज्‌, दबः 
किपाया च्वमि एकाराम सिंह व द्यब:या कम्प्यूटर डिजाइन यानादिइम्ह सुरेश उलक 
(समा आर्ट) यात नं मुरिमुरि सुभाय्‌ बिसे वयकःपिनिगु अथक मेहेनत व परिश्रमयात 
आभार व्यक्त यासे कोतिकोति सुभाय्‌ बियाच्चना । थम्हं सःस्यूगु खँ कना: ग्वाहालि याना 
दिइपिं सकल भलादमी भाजु मयजुपिन्त नं यक्व यक्व सुभाय्‌ देछानाच्वना । सुभाय्‌ । 


- “ज्यापु” पञ्च 
च्वमिया पिदनेधुंकगु सफ्‌ : 
१ सि व पुया नेवा:नां - पिकाक : मदन 'सेन’ बज्राचार्य 


२) खंत्वाः - खँभाय्‌ व छुनाखँ छपुचः - पिकाक : नातिबज्ज बज्राचार्य 


पिकाक - कुतः पिकाक, तिबुक्छँ-८, ख्वप, नेपाः । 


